**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Σεπτεμβρίου 2020, ημέρα Παρασκευή και ώρα 10.15΄, στην Αίθουσα συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε), Ελληνική Παραολυμπιακή Επιτροπή (Ε.Π.Ε.) και άλλες διατάξεις»».

  Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Καρασμάνης Γεώργιος, Ανδριανός Ιωάννης, Τσαβδαρίδης Λάζαρος, Κρητικός Νεοκλής, Δούνια Παναγιώτα (Νόνη), Καλλιάνος Ιωάννης, Οικονόμου Βασίλειος, Καππάτος Παναγής, Κουτσούμπας Ανδρέας, Αμυράς Γεώργιος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Κυρανάκης Κωνσταντίνος, Σκόνδρα Ασημίνα, Παππάς Ιωάννης, Στύλιος Γεώργιος, Ταραντίλης Χρήστος, Κώτσηρας Γεώργιος, Παπαδόπουλος Μιχαήλ, Χειμάρας Θεμιστοκλής (Θέμης), Αμανατίδης Ιωάννης, Αναγνωστοπούηλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσείν, Ξανθόπουλος Θεόφιλος, Μάρκου Κωνσταντίνος, Ξενογιαννακοπούλου Μαριλίζα, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Θεανώ Φωτίου, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Κεγκέρογλου Βασίλειος, Κατσώτης Χρήστος, Παφίλης Αθανάσιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα, κυρίες και κύριοι συνάδελφοι. Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε), Ελληνική Παραολυμπιακή Επιτροπή (Ε.Π.Ε.) και άλλες διατάξεις».

Σχετικά με τις επόμενες συνεδριάσεις της Επιτροπής μας, η πρόταση του Προεδρείου είναι την ερχόμενη Δευτέρα, στις 11.00΄ η ώρα το πρωί να πραγματοποιηθεί η 2η συνεδρίαση, με την ακρόαση εξωκοινοβουλευτικών εκπροσώπων. Την ίδια ημέρα, στις 14/9/2020, στις 14.00΄, στην Αίθουσα της Γερουσίας να πραγματοποιηθεί η τρίτη συνεδρίαση με την συζήτηση επί των άρθρων. Και οι δύο αυτές συνεδριάσεις της Δευτέρας θα πραγματοποιηθούν, με τηλεδιάσκεψη. Άρα, λοιπόν, υπάρχει χρόνος και περιθώριο. Συνεπώς, οι Βουλευτές μπορούν να παρέμβουν από απόσταση και θα παρίστανται εδώ μόνο οι Εισηγητές και Ειδικοί Αγορητές των Κομμάτων.

Σας ενημερώνω, επίσης, ότι τη Δευτέρα στις 10.00΄ το πρωί, έχουμε στην Ολομέλεια την Π.Ν.Π. η οποία ψηφίστηκε χθες, στην αρμόδια Επιτροπή. Θα ξεκινήσει στις 10.00΄ και θα ολοκληρωθεί το βράδυ.

Προτείνω το εξής. Να συμπτύξουμε τις ημέρες και η 2η ανάγνωση να πραγματοποιηθεί την Τρίτη, δηλαδή την ακριβώς επόμενη μέρα και όχι την Τετάρτη, να μην μεσολαβήσει μια ημέρα κενό, που προβλέπει ο Κανονισμός. Το δέχεστε;

Στις 15/9/2020 δεν θα πραγματοποιηθεί με τηλεδιάσκεψη η 2η ανάγνωση. Θα πραγματοποιηθεί στην Ολομέλεια, δηλαδή σε αυτήν εδώ την αίθουσα, με κανονική συνεδρίαση.

Τον λόγο έχει ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΙΤΗΣ:** Λέτε να λέτε να πραγματοποιηθεί η 2η ανάγνωση την Τρίτη. Θα σας πρότεινα την Τετάρτη, για να υπάρχει τουλάχιστον το διάστημα μιας ημέρας. Εσείς, γιατί προτείνετε να πραγματοποιηθεί την Τρίτη;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προτείνω την Τρίτη, διότι έχει προγραμματιστεί από τη Διάσκεψη των Προέδρων να συζητηθεί και να ψηφιστεί το νομοσχέδιο στην Ολομέλεια, την Πέμπτη. Άρα, προτείνω να πάει η Επιτροπή μας, την Τρίτη, να υπάρχει η Τετάρτη, για να έχουμε το νομοσχέδιο την Πέμπτη. Εάν θέλετε να αφήσουμε μια ημέρα κενό, μπορεί να πάει η Επιτροπή την Τετάρτη. Η Ολομέλεια, ούτως ή άλλως θα γίνει την Πέμπτη. Δεν υπάρχει προθεσμία από τον Κανονισμό, γι’ αυτό το λόγο και μόνο.

Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε και εμείς δεν μπορούμε να συναινέσουμε στην πρόταση που κάνετε, παρά το γεγονός ότι θα το θέλαμε, ακριβώς, γιατί γνωρίζοντας τον Κανονισμό, ήδη έχουμε κανονίσει, ως Βουλευτές, δραστηριότητες, τις οποίες δεν μπορούμε να αναβάλλουμε αυτή τη στιγμή. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συμφωνείτε με την πρόταση του Προεδρείου;

Τον λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Όπως το προγραμματίζετε, είναι αδύνατο για κάποιους από εμάς να συμμετέχουμε και στην τηλεδιάσκεψη, διότι θα είναι σε εξέλιξη ο αγιασμός των σχολείων και θα πρέπει να μετακινηθούμε στην Αθήνα, οπότε θα είμαστε στο δρόμο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τη Δευτέρα και οι δύο συνεδριάσεις είναι με τηλεδιάσκεψη. Άρα, μπορείτε από απόσταση να συμμετέχετε στην συζήτηση από το γραφείο σας είτε στην Αθήνα είτε στην περιφέρεια.

**ΓΕΩΡΓΙΟΣ ΚΩΤΣΟΣ:** Τη Δευτέρα, θα πρέπει να μετακινηθούμε στην Αθήνα από την περιφέρεια για να συμμετέχουμε στην ψηφοφορία. Πώς θα γίνει αυτό;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, η πρόταση είναι τη Δευτέρα οι δύο συνεδριάσεις. Βλέπω ότι δεν θέλετε την Τρίτη να γίνει η δεύτερη ανάγνωση, θέλετε την Τετάρτη. Την Τετάρτη, λοιπόν, η δεύτερη ανάγνωση. Δεκτό από το Προεδρείο. Στις 12.00, λοιπόν, στην αίθουσα της Ολομέλειας, με φυσική παρουσία. Η ακρόαση των φορέων είναι τη Δευτέρα στις 11.00΄ και η κατ’ άρθρον συζήτηση στις 14.00΄. Το ξαναλέω, με το που τελειώσουμε με τους φορείς, θα ξεκινήσει η κατ’ άρθρον, με τηλεδιάσκεψη. Σας θυμίζω το εξής. Και οι δύο συνεδριάσεις της Δευτέρας είναι στην αίθουσα της Γερουσίας για όσους έρθουν, με φυσική παρουσία, εδώ.

 Παρακαλώ τους Εισηγητές των Κομμάτων να μας πουν την πρότασή τους για τους εξωκοινοβουλευτικούς φορείς, που θέλετε να προσκαλέσετε.

Το λόγο έχει η Εισηγήτρια της Πλειοψηφίας, η κυρία Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ (Εισηγήτρια της Πλειοψηφίας):** Κύριε Πρόεδρε, εμείς καλούμε τον Σύλλογο Εργαζομένων Αγίου Κοσμά, τον Σύλλογο Εργαζομένων ΟΑΚΑ, τον Σύλλογο Εργαζομένων Γενικής Γραμματείας Αθλητισμού, τον Σύλλογο Ελλήνων Παραολυμπιονικών, τους εν ενεργεία Ολυμπιονίκες, τους Ολυμπιονίκες, την Ελληνική Ολυμπιακή Επιτροπή, την Ελληνική Παραολυμπιακή Επιτροπή, τον Πανελλήνιο Σύνδεσμο Αμειβομένων Καλαθοσφαιριστών, την Ομοσπονδία Σωματείων Ελλήνων Καλαθοσφαιριστών με Αμαξίδιο, τον Πανελλήνιο Σύνδεσμο Αμειβομένων Πετοσφαιριστών, τον Πανελλήνιο Σύνδεσμο Αμειβομένων Ποδοσφαιριστών, τον Ελληνικό Σύνδεσμο Ανωνύμων Καλαθοσφαιρικών Εταιρειών, την Super League 1, την Volley League, τον Σύνδεσμο Ελλήνων Προπονητών Καλαθοσφαίρισης, την Ελληνική Ομοσπονδία Πετοσφαίρισης, την Ομοσπονδία Χειροσφαιρίσεως Ελλάδας, την Ελληνική Ομοσπονδία Ξιφασκίας, την Ελληνική Ομοσπονδία [Cheerleading,](https://helleniccheerleadingfederation.gr/) την Ελληνική Ομοσπονδία Τοξοβολίας, την Ελληνική Φίλαθλη Ομοσπονδία Αντισφαίρισης, την Ελληνική Ομοσπονδία Αθλητισμού Κωφών, τον Σύνδεσμο Ανάπτυξης Ποδοσφαίρου για Άτομα με Ακρωτηριασμό, την Επιτροπή για την επεξεργασία του Εθνικού Σχεδίου Δράσης για τα δικαιώματα των ΑμεΑ, την Κεντρική Ένωση Δήμων Ελλάδος, … αθλητικά προπονητής αθλητών ΑμεΑ «BeActiveHellas», τον Σύνδεσμο Ελληνικών Γυμναστικών Αθλητικών Σωματείων, την Ελληνική Ομοσπονδία Καλαθοσφαίρισης, την Ελληνική Ομοσπονδία Ιππασίας, την Εθνική Αρχή Διαφάνειας, την Επιτροπή Ελέγχου και Εποπτείας Παιγνίων, τον αθλητικό Εισαγγελέα, την Ελληνική Αστυνομία, τον Πρόεδρο και Δήμαρχο Τρικάλων και την Πανελλήνια Ομοσπονδία Προπονητών Αθλημάτων.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κ. Δούνια. Να μας τους δώσετε και σε έντυπη μορφή, για να κάνουμε μία σύνθεση. Δεν μπορούν να έρθουν όλοι αυτοί. Απ’ ό,τι άκουσα είναι πάρα πολλοί. Ο Κανονισμός της Βουλής προβλέπει δέκα. Θα κάνουμε μία σύνθεση.

Το λόγο έχει ο Εισηγητής της Μειοψηφίας, ο κ. Ξανθόπουλος, για να μας πει τους εκπροσώπους των εξωκοινοβουλευτικών φορέων, που προτείνει.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Στον μακρύ κατάλογο της Πλειοψηφίας, επειδή δεν μπόρεσα να συγκρατήσω, από τον αριθμό όλων που προτάθηκαν, θα προτείνω οκτώ και ό,τι επικαλύπτεται, το Προεδρείο μετά με τους αναγκαίους συμψηφισμούς, θα το διαχειριστεί. Προτείνουμε την Ελληνική Ομοσπονδία Καλαθοσφαίρισης, την Κολυμβητική Ομοσπονδία Ελλάδος, τον ΣΕΓΑΣ, την Ελληνική Ιστιοπλοϊκή Ομοσπονδία, την Ελληνική Γυμναστική Ομοσπονδία, το ΣΕΦΑ, τον Σύνδεσμο Προπονητών Ποδοσφαίρου και την Ελληνική Ολυμπιακή Επιτροπή. Οκτώ για την ακρίβεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει ο Ειδικός Αγορητής του Κινήματος Αλλαγής, ο κ. Κωνσταντόπουλος, για να μας πει τους φορείς, που προτείνει.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Προτείνουμε την Ελληνική Ολυμπιακή Επιτροπή, την Παραολυμπιακή Επιτροπή, την Εθνική Αθλητική Ομοσπονδία ΑμεΑ, τον Σύλλογο Ελλήνων Ολυμπιονικών, τον Σύλλογο Ελλήνων Παραολυμπιονικών, τον αθλητικό Εισαγγελέα, την Ελληνική Ποδοσφαιρική Ομοσπονδία (ΕΠΟ), Super League 1, Super League 2 και Football League, τον Πανελληνίου Συνδέσμου Αμειβομένων Ποδοσφαιριστών, δηλαδή τον ΠΣΑΠ, τον Πανελλήνιος Σύνδεσμος Αμειβομένων Καλαθοσφαιριστών ΠΣΑΚ, την Πανελλήνια Ομοσπονδία Εργαζομένων Υπουργείου Πολιτισμού και Αθλητισμού, την Ομοσπονδία Μηχανοκίνητου Αθλητισμού Ελλάδος, τον Σύνδεσμο Αθλητικών Γυμναστών Σωματείων το ΣΕΓΑΣ, την Ελληνική Ομοσπονδία Καλαθοσφαίρισης.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει, ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, προτείνουμε τους εξής: Tον Σύνδεσμο Ελληνικών Γυμναστικών Αθλητικών Σωματείων (ΣΕΓΑΣ), την Ομοσπονδία Αντισφαίρισης (ΕΦΟΑ), την Κολυμβητική Ομοσπονδία Ελλάδας (ΚΟΕ), την Ελληνική Ομοσπονδία Καλαθοσφαίρισης (ΕΟΚ), ­ τον Πανελλήνιο Σύλλογο Υπαλλήλων Αθλητικών Σωματείων (ΠΣΥΑΣ) και την Σχολή Επιστήμης Φυσικής Αγωγής (ΣΕΦΑ Αθηνών).

Αυτοί οι 6 και κάποιοι άλλοι, που ακούστηκαν, ήδη, να μην τους αναφέρω πάλι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η Ελληνική Λύση κατέθεσε τη λίστα με τους προτεινόμενους φορείς.

Τον λόγο έχει η κυρία Σακοράφα.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ,κύριε Πρόεδρε.

Φυσικά τον ΣΕΓΑΣ, τον Σύλλογο Ελληνικών Γυμναστικών Αθλητικών Σωματείων, την ΕΠΟ, τον Σύλλογο του Μηχανοκίνητου Αθλητισμού, τον Σύλλογο των Ελλήνων Παραολυμπιακών και την Ομοσπονδία τους, τον ΠΣΥΑΣ, τον Πανελλήνιο Σύλλογο Υπαλλήλων Αθλητικών Σωματείων, τον Σύλλογο των Ελλήνων Ολυμπιονικών, την Επιτροπή Ολυμπιακών Αγώνων.

 Και θα παρακαλούσα πάρα πολύ, εάν μπορούσε και αν υπήρχε η δυνατότητα, ακριβώς επειδή αναφέρονται πάρα πολλές Ομοσπονδίες, μέσα σε κάποια άρθρα, εάν μπορούσαμε κάποιες από τις πολύ μεγάλες Ομοσπονδίες, όπως είναι η Ομοσπονδία του μπάσκετ ή της πετοσφαίρισης και τους αφορούν κάποια θέματα, να είναι παρούσες.

Επίσης, θα ήθελα να υπάρχει και μία αντιπροσώπευση από τους Συλλόγους των κριτών, γιατί μπαίνουν ζητήματα, όσον αφορά τη συμμετοχή προπονητών, κριτών και ανθρώπων, οι οποίοι συμμετέχουν στα Διοικητικά Συμβούλια, ως κριτές στους αγώνες και αυτό είναι ένα θέμα.

Εμείς θα θέλαμε να είναι ο Σύλλογος των κριτών στίβου. Από εκεί και πέρα, βεβαίως, της ρυθμικής γυμναστικής, της πετοσφαίρισης, της ιππασίας. Θα δούμε. Αυτό κρίνετε το εσείς. Βασικά, σας έχω δώσει τους πιο σημαντικούς, που θα θέλαμε να είναι παρόντες και να μπορέσουμε να κάνουμε ερωτήσεις, που τους αφορούν. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεκτές οι προτάσεις σας. Θα κάνουμε μία σύνθεση και θα σας ανακοινώσουμε την τελική λίστα με τους φορείς, επειδή ακούστηκαν πολλοί εξωκοινοβουλευτικοί και ο Κανονισμός προβλέπει, σας το ξαναθυμίζω, να είναι 10 οι φορείς που θα προσκληθούν. Άρα θα κινηθούμε κοντά στους 10 με μια μικρή ανοχή, 2 - 3, το πολύ.

Τον λόγο έχει ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Πιστεύω ότι μπορούμε να περάσουμε τον αριθμό των 10, διότι είναι ένα νομοσχέδιο, το οποίο έχει πολλές ομοσπονδίες, έχει πολλούς χώρους. Έχουμε εμπιστοσύνη στο Προεδρείο, απλά πιστεύω μην το δείτε περιοριστικά στους 10, που πρέπει να είναι εδώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα προσπαθήσω να εκφραστούν όλοι όσοι έχουν να πουν μια διαφορετική εκπροσώπηση. Έναν διαφορετικό φορέα, κριτές, προπονητές, ομοσπονδίες, διοικήσεις και τα λοιπά.

Τον λόγο έχει, o κ. Κωνσταντόπουλος.

 **ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, θα ήθελα να ρωτήσω τον κύριο Υπουργό, πριν μπούμε στη συζήτηση του νομοσχεδίου, γιατί δεν δόθηκε Αιτιολογική Έκθεση επί της αρχής. Δηλαδή, μας ήρθε νομοσχέδιο το οποίο δεν δίνει επί της αρχής Αιτιολογική ‘Έκθεση. Είναι κάτι που συμβαίνει, για πρώτη φορά. Για ποιο λόγο; Δηλαδή, έχουμε Αιτιολογική Έκθεση που αφορά τα άρθρα, αλλά αιτιολογική έκθεση επί της αρχής του νομοσχεδίου δεν μας δόθηκε. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει, o κ. Αυγενάκης.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Κωνσταντόπουλε, δεν έχετε δίκιο. Το νομοσχέδιο έχει κατατεθεί, όπως προβλέπεται, συνοδεύεται από Αιτιολογική Έκθεση. Τώρα, αν εσείς θέλατε μεγαλύτερη ανάλυση, σεβαστό. Ωστόσο, δεν είναι κάτι το οποίο γίνεται, για πρώτη φορά. Σε πάρα πολλά νομοσχέδια αναλύονται περισσότερο τα άρθρα και λιγότερο η γενική άποψη.

Παρόλα αυτά, όμως, η τοποθέτηση την οποία θα κάνω, αμέσως, θα απαντήσει στο γενικότερο πνεύμα, το οποίο εσείς θέλετε, ως απάντηση, σε αυτό το ερώτημα, το οποίο κάνετε. Πάντως, δεν είναι κάτι το οποίο γίνεται, για πρώτη φορά, πιστέψτε με. Το γνωρίζετε καλά, γιατί είστε έμπειρος κοινοβουλευτικός.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Υπουργό.

 Τον λόγο έχει o κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής Κ.Κ.Ε.):** Κύριε Πρόεδρε, θα ήθελα να ενισχύσω το σκεπτικό, σε σχέση με τον αριθμό των φορέων, που θα κληθούν. Πρέπει να ληφθεί υπόψη ότι το συγκεκριμένο σχέδιο νόμου ασχολείται με πάρα πολλούς φορείς, εμπλέκονται, δηλαδή, άμεσα και οι οποίοι φυσικά, με τον άλφα ή βήτα τρόπο, συμμετείχαν και στη διαδικασία της διαβούλευσης. Άρα, προκύπτει αντικειμενικά το ζήτημα ανοχής, δηλαδή, μεγαλύτερης συμμετοχής των φορέων και ειδικά ομοσπονδιών εργαζομένων ή πανεπιστημιακών φορέων στη συζήτηση, κατά την ακρόαση των φορέων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ, κύριε Συντυχάκη. Το είπα και πριν, το έχει δείξει και η πρακτική του Προεδρείου. Θα κάνουμε σύνθεση, αλλά δεν μπορούμε να έχουμε 30 φορείς, το ξέρετε. Πρέπει η συζήτηση να είναι οργανωμένη με συγκεκριμένη διάρκεια και να μην επαναλαμβάνουμε τα ίδια.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής Κ.Κ.Ε.):** Εμείς είπαμε 6, άλλοι είπαν 30 !

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το κατάλαβα, είπατε για εκπροσώπους εργαζομένων και θα φροντίσουμε να είναι μέσα και εκπρόσωποι εργαζομένων.

Θα δώσω το λόγο για 15 λεπτά σε κάθε Εισηγητή και πέντε λεπτά στους Βουλευτές, οι οποίοι θα θελήσουν να τοποθετηθούν, επί του νομοσχεδίου. Όσοι θέλετε, μπορείτε να εγγραφείτε. Το λόγο έχει η Εισηγήτρια της Πλειοψηφίας, κυρία Νόνη Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ (Εισηγήτρια της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο αθλητισμός είναι τρόπος ζωής και η ενασχόληση μαζί του ενισχύει την υγεία μας. Μας βοηθά, όχι μόνο να βελτιώνουμε τη φυσική μας κατάσταση, αλλά και να ισορροπήσουμε, ψυχικά. Γι’ αυτό και πρέπει να ενθαρρύνεται, με κάθε δυνατό τρόπο. Με μεγάλη χαρά, διαπιστώνω πως με το πέρασμα του χρόνου ο αθλητισμός αφορά ολοένα και περισσότερο κόσμο όλων των ηλικιών, παιδιά, νέους, ανθρώπους μεγαλύτερης ηλικίας, ανθρώπους, που έχουν βάλει κάποια μορφή άθλησης στη ζωή τους, ως χόμπι, αλλά και άλλους, που καταπιάνονται με τα αθλήματα σε επίπεδο πρωταθλητισμού. Στη δύσκολη περίοδο της καραντίνας, πάρα πολλοί συμπολίτες μας επέλεξαν την άθληση, ως τρόπο εκτόνωσης από αυτή την πιεστική κατάσταση, ενέταξαν τον αθλητισμό στην καθημερινότητά τους και διατήρησαν την καλή αυτή συνήθεια και στη συνέχεια. Το μεγάλο ενδιαφέρον των πολιτών για τον αθλητισμό φάνηκε, εξάλλου και από τα παραπάνω από 700 σχόλια, που έγιναν στο νομοσχέδιο, που συζητάμε σήμερα, όσο αυτό βρισκόταν σε δημόσια διαβούλευση. Ο αθλητισμός δεν αφορά τους λίγους, αφορά τους πολλούς. Το μεγάλο ενδιαφέρον των πολιτών για τον αθλητισμό φάνηκε και από αυτά τα 700 σχόλια και η Κυβέρνηση της Νέας Δημοκρατίας έχει δείξει από την αρχή της θητείας της τη μεγάλη σημασία, που δίνει στον αθλητισμό και τη μεγάλη αξία, που προσδίδει στους αθλητές.

Στόχος μας είναι, αφουγκραζόμενοι την ανάγκη του κόσμου να ασχοληθεί ενεργά με τον αθλητισμό και να συμμετάσχει στις εξελίξεις στο χώρο αυτό, να εξυγιάνουμε και να ανανεώσουμε τον ελληνικό αθλητισμό, δίνοντάς του νέα πνοή και μία καινούργια πιο σύγχρονη μορφή. Στον εκσυγχρονισμό αυτόν του αθλητισμού, φυσικά, εξαιρετικά σημαντική θα είναι και η συνεισφορά των επερχόμενων διοικήσεων των αθλητικών φορέων, τους οποίους τιμούμε, για την πολύτιμη συνεισφορά τους και τους οποίους καλούμε να μεταλαμπαδεύσουν στη νέα γενιά τις πολύτιμες γνώσεις τους και να μοιραστούν μαζί της τις αναρίθμητες εμπειρίες τους.

Την προσπάθεια αυτή, για τη διαφάνεια και το νοικοκύρεμα, επιτρέψτε μου την έκφραση, του αθλητικού χώρου, την ξεκινήσαμε, ως Κυβέρνηση, τον περασμένο Νοέμβριο, με την ψήφιση του νόμου 4639/2019, που αφορούσε, μεταξύ άλλων, τον περιορισμό των θητειών και τα όρια ηλικίας για τα Δ.Σ. των αθλητικών ομοσπονδιών. Την συνεχίζουμε, βέβαια, με το παρόν νομοσχέδιο, που επιδιώκει να ανανεώσει τις διοικήσεις των αθλητικών φορέων, έχοντας στο πλευρό μας τη συντριπτική πλειονότητα του αθλητικού κόσμου.

Ας δούμε, όμως, σε τι αφορούν σε γενικές γραμμές τα έξι Μέρη του νομοσχεδίου, που καλούμαστε να ψηφίσουμε.

Στο Πρώτο Μέρος του νομοσχεδίου τίθεται το νέο πλαίσιο αρχαιρεσιών των αθλητικών φορέων, με τον καθορισμό των κωλυμάτων και των περιορισμών συμμετοχής προσώπων στη διοίκηση τους. Ακόμα, τροποποιούνται και συμπληρώνονται διατάξεις για τη διαδικασία, με την οποία διεξάγονται οι γενικές συνελεύσεις τους.

Στο Δεύτερο Μέρος περιλαμβάνονται ρυθμίσεις για τον αθλητισμό των ατόμων με κάποια μορφή αναπηρίας.

Στο Τρίτο Μέρος εισάγονται τροποποιήσεις διατάξεων για τον ερασιτεχνικό και τον επαγγελματικό αθλητισμό.

Στο Τέταρτο Μέρος δημιουργείται η εθνική πλατφόρμα σύμβασης Magglinen/Macolin, όπως προβλέπεται στο άρθρο 13 της σύμβασης του Συμβουλίου της Ευρώπης, σχετικά με την καταπολέμηση της χειραγώγησης των αθλητικών αγώνων.

Στο Πέμπτο Μέρος επέρχονται τροποποιήσεις στο Καταστατικό της Ελληνικής Ολυμπιακής Επιτροπής, ενώ στο Έκτο Μέρος του νομοσχεδίου περιέχονται άλλες χρήσιμες διατάξεις, αρμοδιότητας του Υπουργείου Πολιτισμού και Αθλητισμού.

 Κυρίες και κύριοι συνάδελφοι, αν και σήμερα δεν πρόκειται να προβώ στην ανάλυση των άρθρων, την οποία θα κάνω σε επόμενη συνεδρίαση της Επιτροπής μας, επιτρέψτε μου να αναφερθώ, εν συντομία, στην αναγκαιότητα όλων όσων ορίζει αυτό το νομοσχέδιο.

Πρώτα απ’ όλα, το υπό εξέταση νομοσχέδιο έρχεται να διασφαλίσει ότι θα ακολουθούνται αδιάβλητες διαδικασίες στις αρχαιρεσίες των αθλητικών σωματείων, των ενώσεων και των ομοσπονδιών. Πώς θα γίνει αυτό;

Με τη συμμετοχή σε αυτές νόμιμων αθλητικών φορέων, που έχουν ενεργή αθλητική δραστηριότητα και είναι καταχωρημένοι στο Μητρώο της Γενικής Γραμματείας Αθλητισμού.

Με την περαιτέρω διευκρίνιση των κωλυμάτων στο δικαίωμα του εκλέγειν και του εκλέγεσθαι, τη ρύθμιση των θεμάτων λήψεως αποφάσεων των σωματείων, κατά κύριο λόγο από το καταστατικό τους, τη ρητή απαγόρευση της δια πληρεξουσίου συμμετοχής στις γενικές συνελεύσεις των φορέων, την πρόβλεψη να προΐσταται δικηγόρος, ως δικαστικός αντιπρόσωπος στις εφορευτικές επιτροπές προς διασφάλιση του αδιάβλητου των διαδικασιών των αρχαιρεσιών κ.α..

Η σημασία της διαφάνειας στις διαδικασίες ανάδειξης των διοικήσεων είναι μεγάλη, καθώς πέρα από την ικανοποίηση του αισθήματος του δικαίου, θα επιτρέψει την ανανέωση των προσώπων, που μετέχουν σε αυτές, ενώ θα συντελέσει και στην εισαγωγή καινοτόμων πολιτικών, με τη μορφή της ενισχυμένης αναλογικής, καθώς και στη γενικότερη ανάπτυξη του ελληνικού αθλητισμού.

Πέρα από αυτόν το βασικό στόχο του Πρώτου Μέρους του νομοσχεδίου, ιδιαιτέρως σημαντική είναι και η ρύθμιση, που αυτό εμπεριέχει, για την από καιρό απαιτούμενη απλοποίηση του ζητήματος της απόκτησης αθλητικής αναγνώρισης των σωματείων.

Το περιεχόμενο της απαιτούμενης από το νόμο βεβαίωσης της Αθλητικής Ένωσης ή της Ομοσπονδίας, θα περιορίζεται, πλέον, στην πιστοποίηση μόνον της εγγραφής του σωματείου, ως μέλους τους.

Επιπλέον, προκειμένου να αποφεύγονται παρελκυστικές συμπεριφορές, εκ μέρους των ομοσπονδιών, οι οποίες, κάποιες φορές, κωλυσιεργούν και αρνούνται να χορηγήσουν τις σχετικές βεβαιώσεις, προβλέπεται στο νομοσχέδιο μια διαδικασία τεκμαιρόμενης έκδοσης της βεβαίωσης.

Ακόμα, με τις εισαγόμενες ρυθμίσεις, παρέχεται η δυνατότητα σε ένα αθλητικό σωματείο, κατά τα πρώτα δύο έτη από την εγγραφή του σε κάποια Αθλητική Ένωση ή Ομοσπονδία, να μετέχει στην αγωνιστική δραστηριότητα της οικείας Ένωσης ή Ομοσπονδίας, πλην των πανελλήνιων αγώνων και πρωταθλημάτων, χωρίς να διαθέτει ειδική αθλητική αναγνώριση, την οποία μπορεί να αιτηθεί και να λάβει, το αργότερο, εντός του ίδιου χρονικού διαστήματος.

Με τον τρόπο αυτόν, αντιμετωπίζεται το πρόβλημα της απώλειας των επιβραβεύσεων των διακριθέντων σε αγώνες αθλητών, που προκαλούνταν, λόγω της μη συμμετοχής τους σε αγωνιστικές δραστηριότητες του ελάχιστου απαιτούμενου αριθμού σωματείων, με ειδική αθλητική αναγνώριση.

Στη συνέχεια, στο Δεύτερο Μέρος του νομοσχεδίου, λύνονται προβλήματα, που αποτελούσαν, για χρόνια, τροχοπέδη, στο χώρο του παραολυμπιακού αθλητισμού.

Οι ειδικότερες προτεινόμενες διατάξεις, που έγιναν δεκτές από το σύνολο του παραολυμπιακού κινήματος, επιδιώκουν, ανάμεσα σε άλλα, αφενός, τη δικαιότερη εκπροσώπηση στην ενδεκαμελή Ολομέλεια της διοίκησης της Ελληνικής Παραολυμπιακής Επιτροπής των επιμέρους φορέων, δηλαδή, της Εθνικής Αθλητικής Ομοσπονδίας Ατόμων με Αναπηρίες, της Ομοσπονδίας Σωματείων Ελλήνων Καλαθοσφαιριστών με Αμαξίδιο και των Παραολυμπιονικών και αφετέρου, τη δυνατότητα ανάπτυξης του αθλήματος του ποδοσφαίρου των ατόμων με ακρωτηριασμό ή εγγενή ανωμαλία ενός εκ των δύο κάτω άκρων, με την πρόβλεψη σύστασης Ομοσπονδίας για το εν λόγω άθλημα, με αποφάσεις τριών σχετικών σωματείων, που πληρούν τις νόμιμες προϋποθέσεις, λαμβανομένου υπ’ όψιν, βεβαίως, του μειωμένου αριθμού αθλητών με τη συγκεκριμένη αναπηρία.

Στο Τρίτο Μέρος του νομοσχεδίου, που εξετάζουμε, εκσυγχρονίζεται το καθεστώς των προπονητών με τομές, όπως η τήρηση του Μητρώου Προπονητών, η δυνατότητα των εν ενεργεία αθλητών να ασκούν υπό προϋποθέσεις και την προπονητική, αλλά και η έννοια του εκπαιδευτή στα αθλήματα της τοξοβολίας και της σκοποβολής.

Η τήρηση, στη Γενική Γραμματεία Αθλητισμού, Μητρώου Προπονητών θα βοηθήσει στην ενίσχυση της διαφάνειας και στην εξυγίανση ενός επαγγελματικού κλάδου, που είναι από τους πιο ευαίσθητους στο αθλητικό γίγνεσθαι.

Παράλληλα, δεν υπάρχει αμφιβολία πως η παροχή προπονητικών υπηρεσιών από εν ενεργεία αθλητές μόνο θετικό αντίκτυπο μπορεί να έχει, αφού θα προσελκύσει ακόμα περισσότερους πολίτες να ασχοληθούν με τα αθλήματα αυτά.

Την ίδια στιγμή, η άσκηση της δραστηριότητας του εκπαιδευτή αναμένεται να ενισχύσει και τα ερασιτεχνικά σωματεία, ιδίως σε απομακρυσμένες από τα αστικά κέντρα περιοχές της χώρας, τα οποία αδυνατούν, για οικονομικούς λόγους, να προσλάβουν κάποιον προπονητή.

Σε αυτό το Μέρος του νομοσχεδίου, όμως, καλύφθηκε και το νομοθετικό κενό που υπάρχει στο να χορηγούνται οι παροχές για εξαιρετικές αγωνιστικές διακρίσεις και σε αρτιμελείς αθλητές - συνοδούς, που αγωνίζονται, νομίμως, με βάση τους διεθνείς κανονισμούς εκάστοτε αθλήματος σε αγώνες ατόμων με αναπηρίες. Οι συνοδοί - αθλητές θα πρέπει να έχουν τα ίδια δικαιώματα με τους αθλητές με αναπηρία, τους οποίους καθοδηγούν, συνοδεύουν ή συνεπικουρούν. Η ρύθμιση αυτή αναμένεται, βεβαίως, να αποτελέσει κίνητρο και για τη μεγαλύτερη συμμετοχή σε αγώνες τόσο αθλητών με αναπηρία όσο και συνοδών αθλητών.

Στο Τρίτο Μέρος, ακόμα, επικαιροποιείται το πλαίσιο των ελέγχων ντόπινγκ σε αθλητές και ρυθμίζονται ζητήματα γύρω από την άδεια λειτουργίας αθλητικών και ιππικών εγκαταστάσεων.

Παράλληλα, καταργούνται τα κωλύματα μη αναγνώρισης της διάκρισης, που σημειώνεται από μαθητή - αθλητή, προκειμένου να εισαχθεί στα Τ.Ε.Φ.Α.Α. ή σε άλλη σχολή σε Τμήμα Α.Ε.Ι., εφόσον η διάκριση αυτή επετεύχθη, κατά το σχολικό έτος που αυτός μετεγράφη.

 Πρόκειται για την επίλυση μιας ανισότητας, καθώς ναι μεν οι μαθητές, ως τώρα, μεταγράφονται ελεύθερα από σχολείο σε σχολείο, αλλά η νίκη τους, ενώ αναγνωρίζεται, με σχετική βεβαίωση του Υπουργείου Παιδείας και Θρησκευμάτων, δεν αναγνωρίζεται από τη Γενική Γραμματεία Αθλητισμού, στερώντας τους μαθητές από ένα δικαίωμα που τους αναγνωρίζεται από το νόμο.

Στο Τέταρτο Μέρος, η σύσταση της τεχνικής πλατφόρμας, που προβλέπεται στο άρθρο 13 της Σύμβασης Μακόλιν, για τη συλλογή πληροφοριών, ενάντια στη χειραγώγηση των αθλητικών αγώνων και τη διαβίβαση αυτών στις αρμόδιες αρχές και οργανισμούς, για το συντονισμό των δράσεων ενάντια στη χειραγώγηση των αθλητικών αγώνων, συμπεριλαμβανομένων και προγραμμάτων εκπαίδευσης και ευαισθητοποίησης, για τη λήψη και ανάλυση πληροφοριών για παράτυπα ή ύποπτα στοιχήματα σε αθλητικούς αγώνες, που πραγματοποιούνται στην ελληνική επικράτεια κ.α., κρίθηκε απαραίτητη, επειδή, δυστυχώς, ο ελληνικός αθλητισμός βρίσκεται, εδώ και χρόνια, αντιμέτωπος με φαινόμενα χειραγώγησης των αγώνων, για λόγους αποκόμισης από διάφορους εμπλεκόμενους σε αυτούς οικονομικού οφέλους. Στόχος είναι η επικράτηση συνθηκών χρηστής διακυβέρνησης στον αθλητισμό, οι οποίες θα προάγουν την υγιή αθλητική δραστηριότητα, αλλά και η ευαισθητοποίηση όσων εμπλέκονται με τον αθλητισμό, στην τήρηση των αθλητικών κανονισμών, μέσα από την υλοποίηση σχετικών προγραμμάτων εκπαίδευσης.

Με το Πέμπτο Μέρος, έρχεται η αναγκαία νομοθετική κύρωση της τροποποίησης του Καταστατικού της Ελληνικής Ολυμπιακής Επιτροπής, όπως αποφασίστηκε σχετικά στην Ολομέλεια της.

Τέλος, στο Έκτο Μέρος, ρυθμίζονται θέματα, που απασχολούν τον ευρύτερο τομέα του αθλητισμού, όπως είναι, για παράδειγμα, η κατοχύρωση των εργασιακών δικαιωμάτων των εργαζομένων του νομικού προσώπου δημοσίου δικαίου «Εθνικό Αθλητικό Κέντρο Νεότητας Αγίου Κοσμά», του οποίου οι εγκαταστάσεις θα κατεδαφιστούν, για να υλοποιηθεί το πρόγραμμα ανάπλασης και ανοικοδόμησης του Ελληνικού και η ρύθμιση της αδειοδότησης για την τοποθέτηση σε δημοτικούς, αλλά και δημόσιους ανοιχτούς κοινόχρηστους χώρους νέας γενιάς αερουποστηριζόμενων θόλων, για τη στέγαση αθλητικών δραστηριοτήτων, καθ’ όλη τη διάρκεια του έτους, υπό αυστηρές, βεβαίως, προδιαγραφές, που θα εξασφαλίζουν την ασφάλεια των αθλουμένων και την προστασία του φυσικού και αστικού περιβάλλοντος.

Κυρίες και κύριοι συνάδελφοι, σε αυτήν την Επιτροπή, καλούμαστε να προάγουμε την παιδεία, τον πολιτισμό και τον αθλητισμό και αυτό ακριβώς κάνουμε, με αυτό το νομοσχέδιο, το οποίο σας καλώ να υπερψηφίσετε. Βοηθάμε τον ελληνικό αθλητισμό να εξελιχθεί. Είναι καιρός πια ο αθλητισμός, στη χώρα μας, να ανοίξει ένα παράθυρο στο μέλλον, να επιτρέψει να μπουν σ’ αυτόν νέα πρόσωπα, με θέληση και μεράκι, να αφήσουν το δικό τους στίγμα στο χώρο άνθρωποι, που επιθυμούν να μοιραστούν τις δικές τους ξεχωριστές γνώσεις και εμπειρίες και να πάνε τον αθλητισμό ένα βήμα πιο πέρα. **Το αθλητικό πεδίο πρέπει να εξαφανιστεί,** ακολουθώντας τις ανάγκες της εποχής. Με αυτά τα νέα άφθαρτα πρόσωπα, αλλά και με την ανεκτίμητη αρωγή των έμπειρων προκατόχων τους, στις διοικήσεις των φορέων, που θα τους δώσουν τη σκυτάλη, ο αθλητισμός θα γίνει ακόμα πιο ελκυστικός στους νέους μας, παρέχοντας υγιή πρότυπα, σε ολοένα και περισσότερους ανθρώπους.

Έχοντας μυήσει από μικρά τα παιδιά μου στον αθλητισμό, αλλά έχοντας ασχοληθεί και εγώ η ίδια με τον πρωταθλητισμό, γνωρίζω την αγάπη, τη σοβαρότητα και την αφοσίωση, με την οποία οι αθλητές αντιμετωπίζουν το αντικείμενό τους. Έτσι, είμαι σίγουρη ότι όλοι όσοι ασχολούνται, από οποιαδήποτε θέση, με τον αθλητισμό, θα αγκαλιάσουν την προσπάθεια της Κυβέρνησης να τον αναδείξει, να τον προωθήσει και να τον απαλλάξει από ό,τι τον κρατά κολλημένο στο παρελθόν. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε την Εισηγήτρια της Πλειοψηφίας, κυρία Δούνια.

Το λόγο έχει ο Εισηγητής της Μειοψηφίας, ο κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας)**: Σας ευχαριστώ πολύ, κύριε Πρόεδρε.

Κυρίες και κύριοι της Πλειοψηφίας, κυρίες και κύριοι συνάδελφοι, συζητάει η Επιτροπή ένα νομοσχέδιο, που έχει σχέση με τον αθλητισμό και θεωρώ ότι αρχικά θα πρέπει να επισημάνουμε τον αθλητισμό, ως κοινωνικό φαινόμενο, έτσι ώστε να καταδείξουμε τις αφετηριακές μας διαφωνίες, σχετικά με τις προτεινόμενες ρυθμίσεις.

Ο αθλητισμός είναι ένα φαινόμενο, καταρχάς, κοινωνικό. Βεβαίως, για τη φιλελεύθερη λογική, εφόσον είναι κοινωνικό φαινόμενο και μπορεί να παραγάγει χρήμα, είναι προνομιακός χώρος παρέμβασης. Αυτό είναι το πρώτο και γενικό, το οποίο πρέπει να επισημάνω στην Αίθουσα.

Το δεύτερο είναι ότι, στη συγκεκριμένη συγκυρία, μία κυβέρνηση της Νέας Δημοκρατίας, όπως έχει μάθει να διαχειρίζεται όλη την κοινωνία, προσπαθεί να δημιουργήσει ρήγματα, προσπαθεί να δημιουργήσει εκλογικούς μηχανισμούς, έτσι ώστε να μπορέσει να καθισχύσει, να κυριαρχήσει και να ελέγξει όλο αυτό, που λέμε «αθλητικό κίνημα».

Δεν έχουν μεσολαβήσει παρά μόνο δέκα μήνες, από την τελευταία φορά, που βρεθήκαμε στην Επιτροπή Μορφωτικών Υποθέσεων και τότε, ο κύριος Υπουργός, επικαλούμενος λόγους ασφαλείας δικαίου, τις δήθεν γενικευμένες αντιδράσεις απέναντι στο νόμο Βασιλειάδη, καθώς και την ομαλή εξασφάλιση συνθηκών ηρεμίας και νηνεμίας στις αθλητικές ομοσπονδίες, ενόψει των αθλητικών αγώνων του Τόκιο, είχε προβεί σε αναστολή όλων των δημοκρατικών κατακτήσεων του προηγούμενου νόμου και εξαφάνισε άπαξ διά παντός την όποια δυνατότητα υπήρχε, για ουσιαστική ανανέωση προσώπων και για περαιτέρω ανάπτυξη του αθλητισμού.

Έχει ο καιρός γυρίσματα, όμως και το παρόν νομοσχέδιο εισάγεται για ψήφιση, ενόψει Ολυμπιακών Αγώνων, εν μέσω σφοδρών αντιδράσεων, τόσο από την αθλητική κοινότητα όσο και από τη γενικότερη κοινωνία. Από την αθλητική κοινότητα υπάρχουν συγκεκριμένοι λόγοι. Είπανε ελάχιστο διάστημα πριν από τις αρχαιρεσίες στους αθλητικούς φορείς, τη διεξαγωγή των οποίων αρχαιρεσιών, βεβαίως, παρατείνετε εκ νέου, μέχρι και τέσσερις μήνες, μέχρι και την έναρξη των Ολυμπιακών Αγώνων του Τόκιο, το καλοκαίρι του 2021.

Προσχηματικά και αδιαφορώντας για άλλη μια φορά, για κάθε αρχή καλής νομοθέτησης, το έχετε πράξει, επανειλημμένα, όσοι διαφωνούμε με τη νομοθετική εξουσία, σε αυτή την Αίθουσα, είμαστε μάρτυρες πολλαπλών παραβάσεων αυτής της αρχής, που πρέπει να διέπει όλη την κυβερνητική λειτουργία. Έχετε καταθέσει στο παρελθόν εκπρόθεσμες τροπολογίες, που καθόριζαν σημαντικότατα ζητήματα εκλογιμότητας στους αθλητικούς φορείς. Θέσατε, λοιπόν, το υπό συζήτηση νομοσχέδιο στη διαβούλευση, τον Αύγουστο, με σκοπό να περιορίσετε την ουσιαστική συζήτηση και να «κάψετε» τις ήδη ισχυρές αντιδράσεις, που δημιουργούν οι διατάξεις, που φέρνετε για ψήφιση στη Βουλή.

Το νομοσχέδιο, που παρουσιάζετε, είναι ένα νομοσχέδιο αναχρονιστικό, αντιδημοκρατικό και σε πολλές περιπτώσεις φωτογραφικό και σίγουρα επικίνδυνο, για το μέλλον του ερασιτεχνικού αθλητισμού. Δεν θα μπορούσε, βεβαίως, να είναι διαφορετικά, γιατί έχετε διαφωνήσει με βαθιά δημοκρατικές έννοιες, όπως η απλή αναλογική, η ύπαρξη πολλαπλών ψηφοδελτίων, η ποσόστωση φύλου στα όργανα διοίκησης και το μειωμένο ποσοστό σταυροδοσίας στο ενιαίο ψηφοδέλτιο.

Από την άλλη, είναι εμφανές ότι η υπερεξουσία της πλειοψηφίας στα διοικητικά συμβούλια, η φίμωση κάθε αντίθετης άποψης, η παντελής έλλειψη αντιπολίτευσης, είναι η κατεύθυνση της πολιτικής, που ακολουθείτε και αυτά που πριμοδοτείτε μετ’ επιτάσεως, στο παρόν νομοσχέδιο. Συμφωνείτε, λοιπόν, με την έλλειψη ελέγχου και διαφάνειας και ορθής διακυβέρνησης, που η ύπαρξη αντιπροσωπευτικής μειοψηφίας μπορεί να εγγυηθεί. Είναι ένας φραγμός, είναι ένα φίλτρο, που μπορεί να ασκήσει έλεγχο στην πλειοψηφία, ώστε να μην αισθάνεται ανεξέλεγκτη, να μην αισθάνεται κυρίαρχη, να μην αισθάνεται παντοδύναμη.

Μιλάτε για ανανέωση σε πρόσωπα. Η ανανέωση, όμως, κυρίες και κύριοι της Πλειοψηφίας καλλιεργείται, δεν επιβάλλεται. Αυτό επεδίωκε ο προηγούμενος αθλητικός νόμος, τον οποίο σπεύσατε να καταργήσετε. Δεν επιβάλλεται ούτε επιτυγχάνεται, με διατάξεις, οι οποίες είναι αντισυνταγματικές ή κινούνται στο όριο της συνταγματικότητας και ο νοών νοείτω. Αν θεωρείτε, ότι θα πετύχετε την ανανέωση, μέσω της καρατόμηση προσώπων, απαξιώνοντας παράλληλα το έργο τους, θα απογοητευθείτε. Εκτός, εάν κύριο μέλημα σας, είναι η εγκαθίδρυση ενός στενού και σκληρού κομματικού μηχανισμού και στον αθλητισμό.

Το Πρώτο Μέρος αναφέρεται στα κωλύματα, στις γενικές συνελεύσεις, στις αρχαιρεσίες αθλητικών φορέων και εισάγονται περαιτέρω άρσεις κωλυμάτων, που αφορούν στην εκλογιμότητα και συμμετοχή στα όργανα διοίκησης των αθλητικών οργάνων. Βέβαια, σε ό,τι αφορά την άρση των σημαντικότερων κωλυμάτων, επιλέξατε να το πράξετε, με εκπρόθεσμη τροπολογία, σε άσχετο νομοσχέδιο, στη Βουλή, τον Ιούνιο.

Συγκεκριμένα, καταργήσατε τα κωλύματα συμμετοχής σε διοικητικά συμβούλια σωματείων ή των εξελεγκτικών επιτροπών, καθώς και της εκπροσώπησης στις υπερκείμενες ενώσεις ή ομοσπονδίες, αφενός μεν των εμπόρων και κατασκευαστών αθλητικών ειδών και αφετέρου, των ιδιοκτητών πρακτορείων ΟΠΑΠ και των συγγενών τους. Κατά σύμπτωση, ήμουν Εισηγητής και σε εκείνο το νομοσχέδιο, στις τροπολογίες και είχα αντικρούσει σθεναρά. Σας είχα φέρει το παράδειγμα, κύριε Υπουργέ, ενός εμπόρου, ο οποίος εμπορεύεται εξωλέμβιες μηχανές. Θα τον κάνουμε πρόεδρο σε ένα σωματείο, που έχει σχέση με τον υγρό στίβο; Και το λέω αυτό, ακριβώς, γιατί ο εκ δεξιών σας καθήμενος έχει μια ευαισθησία στο κομμάτι του υγρού στίβου, την οποία και επικαλούμαι.

 Με την άρση των θεσπισμένων κωλυμάτων, που διαφυλάσσουν την οικονομική ακεραιότητα και διαφάνεια και ενεργούσαν αποτρεπτικά στη δημιουργία κάθετων οικονομικών σχέσεων στο αθλητικό οικοδόμημα, εξυπηρετήσατε, προφανώς, το σχέδιο της Κυβέρνησης για την πλήρη ιδιωτικοποίηση και εμπορευματοποίηση του αθλητισμού. Είναι μόλις τον Ιούνιο, που ψηφίσατε αυτές τις διατάξεις και, σε πολύ λίγο, θα αρχίσουν να φαίνονται αυτού του τύπου τα φαινόμενα. Αυτό αποτελεί ένα φως πράσινο, ένα «καλώς ήλθατε» στην επιχειρηματική δραστηριότητα, να έρθει και να αλώσει τις διοικήσεις των ερασιτεχνικών σωματείων, με αυτονόητο αποτέλεσμα, ότι θα μεταβληθούν τα σωματεία σε μία εστία διαφθοράς και «μπίζνας». Βεβαίως, αυτό εσάς ολίγον σας ενδιαφέρει, διότι, ως συνεπείς φιλελεύθεροι, κοιτάζετε και βάζετε πάνω από όλα το κέρδος και τσαλαπατάτε, αγνοείτε πλήρως, την κοινωνική διάσταση του αθλητισμού και των ερασιτεχνικών σωματείων.

Έχετε, λοιπόν, σε πρότερο χρόνο, δώσει τη δυνατότητα σε επαγγελματίες, που δραστηριοποιούνται στο εμπόριο ή και στην κατασκευή αθλητικών ειδών και εξοπλισμού, να χρησιμοποιούν τα αθλητικά σωματεία, τις ενώσεις, τις ομοσπονδίες, προκειμένου να αυξήσουν, με αθέμιτο και κεκαλυμμένο τρόπο, τον τζίρο των επιχειρήσεών τους και σε συνδυασμό με την ήδη ισχύουσα διάταξη, περί δωρεών, να διευκολύνεται το ξέπλυμα μαύρου χρήματος.

Η κατάργηση του κωλύματος των κατόχων αδειών πρακτορείου προγνωστικών αθλημάτων και των συγγενών τους να μετέχουν σε διοικήσεις σωματείων, σε ενώσεις ή σε ομοσπονδίες, εκτός από τους προφανείς κινδύνους της αδιαφάνειας και της σύγκρουσης συμφερόντων, αποτελεί φωτογραφική διάταξη, προκειμένου να διευκολυνθούν συγκεκριμένοι υποψήφιοι, που, ήδη, έχει επιλέξει η Κυβέρνηση, ενόψει των προσεχών αρχαιρεσιών στις ομοσπονδίες. Φροντίσατε, ήδη, με εκείνη την τροπολογία, να προβείτε και σε άλλες ρυθμίσεις άρσης κωλυμάτων, φωτογραφίζοντας συγκεκριμένες υποψηφιότητες, ενόψει των εκλογών των Εθνικών Αθλητικών Ομοσπονδιών, όπως το ελάχιστο διάστημα, το δίμηνο, δηλαδή, το οποίο είναι προϋπόθεση, για να παραιτηθεί υπάλληλος της Ομοσπονδίας, προκειμένου να μπορεί να θέσει υποψηφιότητα στις προσεχείς αρχαιρεσίες.

Οι διατάξεις, λοιπόν, που φέρνετε τώρα, σε σύγκριση με αυτές, που ήδη έχετε περάσει, φαντάζουν ελάσσονος σημασίας και σκοπιμότητας. Οφείλουμε, όμως, στα πλαίσια του κοινοβουλευτικού ελέγχου, να τις αναδείξουμε, για να φανεί μία συνέχεια στις παρεμβάσεις σας και τι κρύβεται, πίσω από αυτή τη στοχευμένη κίνηση, που στόχο έχει, ξαναλέω, να αλώσει τον ερασιτεχνικό αθλητισμό και να καθυποτάξει το αθλητικό κίνημα στις κομματικές και πολιτικές σας επιδιώξεις.

Εισάγετε, για τις αρχαιρεσίες, εκλογικό σύστημα, το οποίο είναι ενισχυμένη αναλογική, ως συνήθως. Προτιμάτε την πεπατημένη των ισχυρών πλειοψηφιών και των αφανισμένων μειοψηφιών. Υπενθυμίζω στο Σώμα ότι μολονότι τα δημοτικά συμβούλια εξελέγησαν, με απλή αναλογική και υπάρχει μία πολυφωνία και πολυεπίπεδη εκπροσώπηση στα δημοτικά συμβούλια των δήμων, εκ των υστέρων, το Υπουργείο Εσωτερικών, με τεχνητές ρυθμίσεις, προσπαθεί να δημιουργήσει τεχνητές πλειοψηφίες και δίνει τη δυνατότητα να αποφασίζει η Οικονομική Επιτροπή για τα μείζονα ζητήματα, ακριβώς, γιατί δεν μπορεί να αλλάξει την εκφρασμένη, αυθεντικά λαϊκή βούληση των πολιτών. Σήμερα, κάτι ανάλογο επιχειρείτε να κάνετε και στις ομοσπονδίες. Τα έχουμε πει, πολλές φορές, στη διάρκεια της διαβούλευσης και για τα προβλήματα, που μπορεί να δημιουργηθούν και για τα ευτράπελα, που μπορεί να προκύψουν. Η επαναφορά της ποσόστωσης φύλου, μόνο σε ό,τι αφορά τις υποψηφιότητες και όχι στις θέσεις του Δ.Σ., είναι προσχηματική και χωρίς ουσιαστικό αποτέλεσμα.

Υπενθυμίζω ότι είναι πολύ σημαντικό, για όλη την κοινωνία, να δημιουργηθούν θεσμοί προώθησης των γυναικών στα κέντρα λήψης αποφάσεων. Αυτό είναι μια ταυτοτική αντίληψη της Αριστεράς και προσπαθήσαμε στο διάστημα, που κυβερνούσαμε τη χώρα, όταν μας είχε εμπιστευθεί τη διακυβέρνηση ο ελληνικός λαός, θεσμικά να το προχωρήσουμε. Κάνετε πίσω και από αυτό, που, στο κάτω – κάτω, δεν είναι και καμία επαναστατική αντίληψη, που να σας φέρνει απέναντι. Θα μπορούσατε κάλλιστα να το κρατήσετε, γιατί ακριβώς έχει πολύ μεγάλη σημασία η παρουσία των γυναικών, στα κέντρα λήψης αποφάσεων. Και η ιστορική συγκυρία, τώρα, δείτε πώς τα φέρνει: Να είναι μία καταξιωμένη κυρία του δημόσιου χώρου Εισηγήτρια της Ν.Δ. και πραγματικά θέλω να ακούσω την άποψή της, επάνω στη συγκεκριμένη κριτική.

Έχετε ενσωματώσει στο σχέδιο νόμου, με άλλο πρόσχημα, την πολυσυζητημένη διάταξη, που αναφέρεται στις θητείες και στα όργανα διοίκησης και το όριο ηλικίας και στο δικαίωμα του εκλέγεσθαι. Θυμόμαστε πολύ καλά την απόσυρση της διάταξης, περί αναδρομικότητας των θητειών, μετά από την ένσταση αντισυνταγματικότητας, που καταθέσαμε και θα θέλαμε εδώ να μας πείτε, περί της μη αναδρομικότητας της διάταξης, όπως διαμορφώθηκε, μετά τη νομοτεχνική βελτίωση, που προβήκατε, τότε.

Είμαστε βέβαιοι ότι οι φήμες που διέρρευσαν, περί εμπαιγμού και εξαπάτησης του ελληνικού Κοινοβουλίου, το Νοέμβριο του 2019, είναι κακεντρεχείς και δεν ανταποκρίνονται στην πραγματικότητα. Σ’ αυτό το σημείο, θα ήθελα να κάνω μια αναφορά στο ηλεκτρονικό μητρώο των αθλητικών φορέων. Είναι απαραίτητη η δημιουργία μητρώου. Εδώ, πρέπει να είμαστε πάρα πολύ καθαροί και το προχωρήσαμε και ήταν μια θεσμική τομή, η οποία πραγματικά, θα βοηθούσε, θα εξυγίανε το χώρο του αθλητισμού από σωματεία - σφραγίδες.

Ενώ, λοιπόν, είναι αδιαμφισβήτητη η χρησιμότητα της δημιουργίας αυτού του μητρώου, ο τρόπος που υλοποιείται αυτό, **η συνεχής υπερβολικού** αριθμού δικαιολογητικών, οι ασφυκτικές προθεσμίες, αμφισβητείται έντονα από την αθλητική κοινότητα και έχει προκαλέσει σφοδρές αντιδράσεις. Ένα εργαλείο, που θα μπορούσε να χρησιμοποιηθεί, για τη διασφάλιση της διαφάνειας, σε όλα τα επίπεδα και την εξυγίανση του αθλητισμού από παθογένειες του παρελθόντος, που χρησιμοποιείται από εσάς, ως μέσο επιβολής ασφυκτικού ελέγχου, αυθαίρετης παρέμβασης στη σύναξη εκλογικών καταλόγων και κατά συνέπεια, στις αρχαιρεσίες των φορέων, ενώ, από την πρώτη στιγμή, το συνδέσατε με το καρότο, δηλαδή, την έκτακτη χρηματοδότηση των σωματείων, που επλήγησαν και συνεχίζουν να αντιμετωπίζουν προβλήματα επιβίωσης, προβλήματα, που δημιούργησε η μηδενική λήψη εξειδικευμένων μέτρων οικονομικής ενίσχυσης του ερασιτεχνικού αθλητισμού, από το Μάρτιο, έως και σήμερα. Και πραγματικά, θέλω να προβληματιστούμε όλοι σε αυτή την Αίθουσα, σ’ αυτές τις συνθήκες πανδημίας, όπου όλες οι κοινωνικές δραστηριότητες είναι σε αναστολή, πόση βοήθεια χρειάζεται ο ερασιτεχνικός αθλητισμός από την πολιτεία. Και τι πράξατε ως κυβέρνηση, στο μέτρο που σας αναλογεί, για να βοηθήσετε το αθλητικό κίνημα;

Εντύπωση προκαλεί, επίσης, ο καθολικός αποκλεισμός των ΣΕΦΑΑ από το πεδίο κατάρτισης των προπονητών, μέσω του ΕΚΑΕ, ενώ αρκετές διατάξεις χρήζουν διευκρινίσεων, αλλαγών ή ακόμη και οριστικής απόσυρσης. Το νομοσχέδιο αυτό, όπως αναμενόταν, σύμφωνα με τη δική μας άποψη, είναι ένα προβληματικό νομοσχέδιο. Ένα νομοσχέδιο, που δεν θα ωφελήσει τον ερασιτεχνικό αθλητισμό, ένα νομοσχέδιο, που στερεί την ώθηση, που χρειάζεται ο ελληνικός αθλητισμός και τον κρατάει δεμένο στα μικροκομματικά παιχνίδια της Κυβέρνησης, ένα νομοσχέδιο, που εξυπηρετεί ιδιοτελή κίνητρα της Κυβέρνησης, για πλήρη κομματικό έλεγχο των οργάνων διοίκησης του αθλητισμού, ένα νομοσχέδιο, που τελικά, δεν χρειαζόταν. Είναι προφανές, μετά την ανάλυση και την προσέγγιση, που κάναμε, ότι εμείς καταψηφίζουμε επί της αρχής το συζητούμενο σχέδιο νόμου. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, κύριοι Υπουργοί, θα μου επιτρέψετε, πριν τοποθετηθώ επί του νομοσχεδίου, να κάνω μια αναφορά στην τρέχουσα επικαιρότητα. Ήδη, διανύουμε μια πολύ δύσκολη περίοδο. Η πανδημία είναι η μια όψη της καθημερινότητάς μας. Τα εθνικά θέματα και η προκλητικότητα της Τουρκίας η άλλη όψη. Ωστόσο, μετά τα τελευταία γεγονότα στη Μόρια, το προσφυγικό είναι πάλι στην επικαιρότητα. Θα έλεγα ότι είναι διαχρονικός παρονομαστής, τα τελευταία χρόνια και ιδιαίτερα το οξύ μεταναστευτικό και προσφυγικό πρόβλημα. Ήδη, το ΚΥΤ στην Μόρια καταστράφηκε. Μαζί του βρέθηκαν 13.000 ψυχές στον δρόμο, 13.000 φιλοξενούμενοι πρόσφυγες και μετανάστες, 13.000 ταλαιπωρημένοι άνθρωποι, χωρίς στέγη. Οι ευθύνες; Πολλές. Γι' αυτό χρειάζεται ιδιαίτερη κριτική, αλλά και συνάμα, σκληρή, μα πολύ σκληρή, αυτοκριτική. Σήμερα, αγαπητοί συνάδελφοι, η Ν.Δ. κινείται και βαδίζει στον ίδιο δρόμο, που χάραξε η προηγούμενη Κυβέρνηση ΣΥ.ΡΙΖ.Α.-ΑΝΕΛ. Διαπίστωση μία. Και οι δύο έχουν αποτύχει, παταγωδώς, να διαχειριστούν την υπάρχουσα κατάσταση. Ανεφάρμοστα σχέδια και εξαγγελίες κενές περιεχομένου, από πολιτικά στελέχη, χωρίς καμία μα καμία εμπειρία και χωρίς φυσικά γνώση του μεταναστευτικού.

 Έτσι, αγαπητοί συνάδελφοι, οδηγηθήκαμε σε μια ανεξέλεγκτη - θα έλεγα - κατάσταση στη Μόρια. Τα αποτελέσματα τα βιώνουμε σήμερα. Εσωτερικές έριδες, εντός της δομής και τα αποτελέσματα είδαμε.

Έρχομαι τώρα στα εθνικά θέματα. Ο Γάλλος πρόεδρος Μακρόν δείχνει, με κάθε τρόπο, την αλληλεγγύη του στην πατρίδα μας και φυσικά, την αποστροφή του στην προκλητικότητα της Τουρκίας. Οφείλουμε να αξιοποιήσουμε αυτή τη συμμαχία. Και αγαπητοί συνάδελφοι, θα έλεγα είναι ξεκάθαρο ότι η Τουρκία δεν ενδιαφέρεται πλέον να διαμορφώσει σχέσεις εταίρου με την Ευρωπαϊκή Ένωση. Γίνεται, καθημερινά, ολοένα και πιο προκλητική, απέναντι στο ευρωπαϊκό οικοδόμημα. Παραβιάζει το διεθνές δίκαιο και το δίκαιο της θάλασσας. Και εδώ η Ευρωπαϊκή Ένωση και το ΝΑΤΟ οφείλουν να απαντήσουν συντεταγμένα στην προκλητική στάση της Τουρκίας. Διότι, αγαπητοί συνάδελφοι, οι ίσες αποστάσεις δεν μας ωφελούν. Ο πρόεδρος Μακρόν και η Γαλλία δείχνουν το δρόμο. Καιρός να τον ακολουθήσει και η Ευρωπαϊκή Ένωση και το ΝΑΤΟ.

Εμείς, βέβαια, από την άλλη, έχουμε καθυστερήσει να συγκροτήσουμε ένα αρραγές εθνικό μέτωπο. Ο ελληνικός λαός απαιτεί από εμάς έναν γνήσιο και σύγχρονο πατριωτισμό και το συμβούλιο των πολιτικών αρχηγών μπορεί να χαράξει την εθνική στρατηγική, που μας χρειάζεται. Καιρός, λοιπόν, ο Πρωθυπουργός να ακούσει την πρότασή μας, για σύγκληση των πολιτικών αρχηγών, για χάραξη εθνικής γραμμής.

Έρχομαι, τώρα, στο παρόν νομοσχέδιο. Το σημερινό νομοσχέδιο, αγαπητοί συνάδελφοι, το οποίο, βέβαια, έρχεται, σε μια κρίσιμη περίοδο για τον αθλητισμό, χρειάζεται ιδιαίτερη, θα έλεγα, ανάλυση. Μάλιστα, πρέπει να τονιστεί ότι η πανδημία έχει διαμορφώσει μια νέα πραγματικότητα, στην οποία προσπαθούν να ανταποκριθούν τόσο οι αθλητές όσο φυσικά και τα αθλητικά σωματεία, καθώς επίσης ενώσεις και συνομοσπονδίες.

Αγαπητοί συνάδελφοι, στην περίοδο του lock down, πολλά σωματεία βρέθηκαν αντιμέτωπα με οριστικό κλείσιμο. Οι εργαζόμενοι σε αυτά, σε καθεστώς πλήρους ανασφάλειας. Εδώ πρέπει να ξεκαθαριστεί ότι η οικονομική ενίσχυση της πολιτείας είναι καλοδεχούμενη και καλώς έπραξε, αλλά δεν ήταν αρκετή, για να εξαλείψει τα προβλήματα του χώρου. Το πολυαναμενόμενο σύστημα «ΧΙΛΩΝ», για την κατανομή των επιχορηγήσεων, έχει δεχθεί, ιδιαίτερα τον τελευταίο καιρό, δριμεία κριτική. Οι δε επιχορηγήσεις δεν έχουν δοθεί ακόμα και σήμερα και φυσικά τούτο, μετά από εννέα μήνες.

Με τα δεδομένα αυτά, αγαπητοί συνάδελφοι, αναμέναμε ένα νομοσχέδιο, που θα έδινε νέα πνοή στον αθλητισμό. Ένα νέο νομοσχέδιο, που θα έβαζε τάξη στην αταξία. Ένα νομοσχέδιο, που θα έλυνε το πρόβλημα, διασφαλίζοντας την ευελιξία και την ανεξαρτησία των αθλητικών φορέων και τούτο, βέβαια, με σεβασμό στην αυτονομία των σωματείων, των ομοσπονδιών και στο αυτοδιοίκητο, αλλά και ταυτοχρόνως, θα έλεγα, δημιουργώντας ένα πλαίσιο για την εξυγίανση του χώρου του αθλητισμού, καθώς επίσης και την εξέλιξη και ανανέωση των αθλητικών φορέων.

Κύριε Υπουργέ, έχω τονίσει και πάλι, ότι πρέπει να ξεκαθαρίσουμε, αν μας ενδιαφέρει, ναι ή όχι, η ανανέωση, γιατί όπως έχω πει, η ανανέωση είναι διπλής σημασίας γεγονός. Το παλιό, χωρίς το καινούργιο, πεθαίνει. Το καινούργιο, χωρίς το παλιό, είναι πολιτικά άγουρο. Άρα, χρειάζεται τι; Μια ώσμωση, την οποία δεν βλέπουμε. Θα πρέπει, λοιπόν, να καθορίσουμε τα υπέρ της ανανέωσης, ότι η ανανέωση συνεπάγεται, βέβαια, **με την θητειών και φυσικά τη λειτουργία της.** Θα πρέπει να οδεύει προς αυτήν την κατεύθυνση. Τούτο, όμως, χωρίς αναδρομικότητα, όπως είχαμε πει, και η οποία μάλιστα αναδρομικότητα, στο προηγούμενο νομοσχέδιο, εμπίπτει στην αντισυνταγματικότητα. Φυσικά, χωρίς να επιβάλλεται ηλικιακός ρατσισμός και φυσικά τούτο, με σεβασμό στο έργο, στην ιστορία και στην προσωπικότητα των προέδρων ομοσπονδιών.

Εδώ, βέβαια, να τονίσω, ότι και οι ίδιοι οι πρόεδροι των ομοσπονδιών αδικούν τους εαυτούς τους, γιατί οι ίδιοι οι πρόεδροι των ομοσπονδιών θα πρέπει να κάνουν την ανανέωση πράξη, γιατί τους πρέπει τιμή και όχι χλευασμός.

Κύριε Υπουργέ, στο χώρο του αθλητισμού, δεν χωρά κρατικός παρεμβατισμός, ούτε προσπάθεια, θα έλεγα, ελέγχου των αθλητικών φορέων. Στον χώρο του αθλητισμού, χρειάζεται διαφάνεια, αξιοκρατία, χωρίς αιφνιδιασμούς και χωρίς φωτογραφικές διατάξεις. Και τούτο, βέβαια, με σεβασμό στην αυτονομία και το αυτοδιοίκητο του χώρου, κάτι που από το παρόν νομοσχέδιο δεν ανάγεται, ως προτεραιότητα.

Αγαπητοί συνάδελφοι, το σύγχρονο νομοσχέδιο αποτελεί ένα σύνολο ρυθμίσεων για διαφορετικά αντικείμενα. Από τις προϋποθέσεις εγγραφής στα σωματεία, τις αρχαιρεσίες των ειδικών ομοσπονδιών στον αθλητισμό, των ΑμεΑ, στις αθλητικές εγκαταστάσεις, στο ντόπινγκ, έως και ρυθμίσεις για τις διακρίσεις των αθλητών και την Ολυμπιακή και Παραολυμπιακή Επιτροπή.

Θα πρέπει να τονιστεί, αγαπητοί συνάδελφοι ότι από το νομοσχέδιο δεν προκύπτει ότι η στρατηγική του Υπουργείου είναι η στόχευση, για την ενίσχυση του αθλητισμού. Και μάλιστα, κύριε Υπουργέ, είπα και πριν ότι δεν μας ήρθε η Αιτιολογική Έκθεση επί της αρχής. Αν και είπατε αυτά, που είπατε, εμείς δεν την είδαμε. Εν πάση περιπτώσει, ήρθε η Αιτιολογική Έκθεση μόνο επί των άρθρων. Δεν προκύπτει από το συγκεκριμένο νομοσχέδιο ότι βλέπουμε τα πράγματα με ισονομία ισοπολιτεία. Δηλαδή, τι; Βαδίζουμε στα θολά. Χαρακτηριστικό είναι, άλλωστε, θα έλεγα ότι το νομοσχέδιο τροποποιεί τις προθέσεις εγγραφής στα Αθλητικά Σωματεία και τη συμμετοχή στη διοίκηση, επαναφέροντας, μάλιστα, και ρυθμίσεις, που είχαν κατά το παρελθόν καταργηθεί, δημιουργώντας έτσι αρκετές απορίες. Χαρακτηριστικό παράδειγμα το κώλυμα για τη συμμετοχή στη διοίκηση των Σωματείων Μηχανοκίνητου Αθλητισμού, για όσους δραστηριοποιούνται στο χώρο της εμπορίας μηχανικών μερών και ανταλλακτικών οχημάτων.

Να θυμίσω, κύριε Υπουργέ, ότι αυτό το κώλυμα της εμπορίας αθλητικών ειδών καταργήθηκε, μόλις πριν δύο μήνες. Σας είχαμε επισημάνει, τότε, στη συζήτηση της τροπολογίας, τα προβλήματα και τους κινδύνους, που δημιουργούνται, από την εμπορευματοποίηση του αθλήματος. Δεν μας ακούσατε. Προχωρήσατε και σήμερα αποδεικνύεται ότι σίγουρα δεν πρόκειται για δείγμα καλής νομοθέτησης. Δίνει, λοιπόν, επίσης, το νομοσχέδιο τη δυνατότητα στους εν ενεργεία προπονητές Ολυμπιονίκες να είναι και μέλη διοίκησης των αθλητικών Σωματείων. Θέλω μία απάντηση.

Αγαπητοί συνάδελφοι, ο σεβασμός απέναντι στους Ολυμπιονίκες, από όλους μας, είναι δεδομένος. Αν μη τι άλλο, είναι εκείνοι, που έχουν τιμήσει, με το άθλημα τους και τον δικό τους ιδρώτα, την πατρίδα. Η προσφορά στους αθλητικούς φορείς, θα έλεγα, από τη θέση της διοίκησης μπορεί να είναι πολύτιμη, με όρους, ωστόσο, διαφάνειας και ισότητας, απέναντι και στα υπόλοιπα μέλη του Σωματείου. Δηλαδή, όχι λειτουργία εις βάρος των υπολοίπων μελών.

Αλλαγές επέρχονται, επίσης, στη διαδικασία αρχαιρεσιών των αθλητικών φορέων. Θεσπίζεται, πλέον, η σύνδεση συμμετοχής του Σωματείου σε αρχαιρεσίες, με την κατοχή ειδικής αθλητικής αναγνώρισης και την εγγραφή στο Μητρώο της Γενικής Γραμματείας Αθλητισμού.

Αγαπητοί συνάδελφοι, ουδείς διαφωνεί με την καταγραφή των Σωματείων, που έχουν πραγματική δραστηριότητα, για την εξάλειψη των φαινομένων σωματείων - σφραγίδα. Άλλωστε, αυτό το έχουμε καταγγείλει, από όλες τις πτέρυγες, όλοι. Εδώ, όμως, μπαίνει ένα ερώτημα: Είναι η εγγραφή στο συγκεκριμένο Μητρώο ο τρόπος, που θα επιτευχθεί ο στόχος αυτός; Εδώ, χρήζει της απάντησης σας, κύριε Υπουργέ.

Να θυμίσω, ότι το Μητρώο δημιουργήθηκε, πριν λίγους μήνες, προκειμένου τα σωματεία να λάβουν μια οικονομική ενίσχυση, λόγω, φυσικά, της πανδημίας του κορονοϊού. Δεν υπήρχε υποχρέωση εγγραφής σε αυτό. Υπήρξαν σωματεία, που δεν πραγματοποίησαν εγγραφή, λόγω της χρονοβόρας γραφειοκρατικής διαδικασίας, όπως είπαν. Σήμερα, λοιπόν, το νομοσχέδιο εξαρτά από το Μητρώο αυτό τη συμμετοχή τους στις αρχαιρεσίες. Τι απαντάτε εδώ, κύριε Υπουργέ;

Κύριε Υπουργέ, κανείς δεν είναι αντίθετος με τον εκσυγχρονισμό, κανείς δεν είναι αντίθετος με το Ηλεκτρονικό Μητρώο, το οποίο, αν είχε ανατεθεί στις αρμόδιες ομοσπονδίες, θα έχει ολοκληρωθεί, σε χρόνο μηδέν και θα πέρναγε ο έλεγχος του από τις αρμόδιες υπηρεσίες. Σήμερα, όμως, έχει δημιουργήσει υπέρμετρη γραφειοκρατία, και φυσικά, ταλαιπωρεί τα σωματεία. Πρέπει, λοιπόν, να δοθεί ικανός χρόνος και κίνητρα στα σωματεία μέσα από μια ευέλικτη διαδικασία, χωρίς γραφειοκρατία, να εγγραφούν στο Μητρώο, χωρίς τα πλανάται, δηλαδή, ο πέλεκυς των κυρώσεων εις βάρος τους.

Ταυτόχρονα, η εγγραφή στο Μητρώο και η ειδική αθλητική αναγνώριση των σωματείων τίθενται, ως προϋποθέσεις, για τη χρήση αθλητικών εγκαταστάσεων, που ανήκουν στον ευρύτερο δημόσιο τομέα. Εδώ, μάλιστα, βλέπουμε το οξύμωρο. Δηλαδή, ενώ σύμφωνα, κύριε Υπουργέ, με το άρθρο 28, δίνετε προθεσμία δύο ετών, προκειμένου τα σωματεία να λάβουν την ειδική αθλητική αναγνώριση, την ίδια στιγμή, με το άρθρο 30, ορίζετε ότι σε έξι μήνες, από τη δημοσίευση του νόμου, σωματεία, χωρίς την ειδική αθλητική αναγνώριση και χωρίς εγγραφή στο Ηλεκτρονικό Μητρώο, δεν θα μπορούν να χρησιμοποιούν τις αθλητικές εγκαταστάσεις.

Αυτό σημαίνει ότι σε έξι μήνες από σήμερα ένα σωματείο, ενώ θα έχει νομίμως τη δυνατότητα να λάβει ειδική αθλητική αναγνώριση, σε μεταγενέστερο χρόνο, δεν θα μπορεί να χρησιμοποιεί δημόσιες αθλητικές εγκαταστάσεις. Τα συμπεράσματα δικά σας. Αν, όμως, δεν χρησιμοποιεί τις εγκαταστάσεις αυτές, δεν θα μπορεί να έχει δραστηριότητα, ώστε να λάβει την ειδική αναγνώριση. Μιλάμε, λοιπόν, για ένα φαύλο κύκλο αλληλοσυγκρουόμενων ρυθμίσεων.

Αγαπητοί συνάδελφοι, όσον αφορά τις ρυθμίσεις για τον αθλητισμό των ΑμεΑ, το νομοσχέδιο επιφέρει αλλαγές στη σύνθεση της ολομέλειας διοίκησης της Ελληνικής Παραολυμπιακής Επιτροπής, μειώνοντας τον αριθμό των εκπροσώπων της Εθνικής Αθλητικής Ομοσπονδίας με Αναπηρίες. Ταυτόχρονα, θεσπίζει κώλυμα συμμετοχής στη διοίκηση της Ελληνικής Παραολυμπιακής Επιτροπής, για τα μέλη Διοίκησης Αθλητικής Ομοσπονδίας Ατόμων με Αναπηρίες. Θα θέλαμε, κύριε Υπουργέ, να μας διευκρινίσετε τη δικαιολογητική βάση των ρυθμίσεων αυτών, καθώς και αν σκοπεύετε να κάνετε αντίστοιχες αλλαγές και στην Ελληνική Ολυμπιακή Επιτροπή. Και τούτο, γιατί φέρνετε ειδικές ρυθμίσεις για την Ελληνική Παραολυμπιακή Επιτροπή και γιατί κρίνετε ότι θα πρέπει να τεθούν τα συγκριμένα κωλύματα. Γιατί θεωρείτε αναγκαίο να μειωθεί σχεδόν στο μισό η εκπροσώπηση της Εθνικής Αθλητικής Ομοσπονδίας Ατόμων με Αναπηρίες; Θέλω την απάντησή σας.

Περνάω στο θέμα των παροχών στους αθλητές, για την είσοδό τους στην Τριτοβάθμια Εκπαίδευση. Συμφωνούμε απόλυτα ότι θα πρέπει να αποκατασταθεί πλέον αυτή η αδικία, που υπέστησαν αθλητές, που πέτυχαν διακρίσεις, αλλά αν το σωματείο τους δεν είχε αθλητική αναγνώριση. Ωστόσο, προβλέπετε ότι θα ωφεληθούν και αυτοί οι αθλητές, που τα σωματεία τους έλαβαν την ειδική αθλητική αναγνώριση, πριν την έναρξη του ισχύοντος νόμου. Για λόγους ισότητας και ισονομίας και για να μην υπάρχουν δύο μέτρα και δύο σταθμά, θεωρούμε ότι δεν πρέπει να αποκλειστούν αθλητές σωματείων, που πρόκειται να λάβουν ειδική αθλητική αναγνώριση, στη συνέχεια. Δηλαδή, να μη σταθεί η γραφειοκρατία εμπόδιο στην είσοδο των αθλητών στην Τριτοβάθμια Εκπαίδευση.

Θετική είναι, επίσης, κύριε Υπουργέ, η πρόβλεψη για την δυνατότητα των ΚΑΕ, για τα επόμενα δύο χρόνια, να λαμβάνουν ποσά από μετόχους είτε διοίκηση, ως δάνειο ή ταμειακή διευκόλυνση, έως και το 100% του κεφαλαίου τους. Και τούτο, διότι η πανδημία έχει ανατρέψει άρδην τον οικονομικό τους προϋπολογισμό. Σαφώς, σωστά, μπαίνετε σε αυτή τη ρύθμιση.

Θα αναφερθώ, επίσης στις διατάξεις για τις αθλητικές εγκαταστάσεις. Βασικός στόχος θα πρέπει να είναι ο εξορθολογισμός του θεσμικού πλαισίου για τις αδειοδοτήσεις, ώστε να καταπολεμηθεί η γραφειοκρατία και οι υπερβολικές καθυστερήσεις της γραφειοκρατίας. Κάθε προσπάθεια, λοιπόν, εκσυγχρονισμού του πλαισίου των αδειοδοτήσεων είναι καλοδεχούμενη.

Τέλος, για το θέμα των προπονητών. Κύριε Υπουργέ, είναι ένα θέμα τεράστιο. Είναι πλέον η ώρα η πολιτεία να αναλάβει τις ευθύνες της και να θέσει σε προτεραιότητα την κατοχύρωση των δικαιωμάτων των αποφοίτων των ΤΕΦΑΑ, σύμφωνα με το πρόγραμμα σπουδών τους και φυσικά, με την ειδικότητα, που έλαβαν, βάσει αυτού. Δεν μπορεί να τους ζητάμε να έχουν επιπλέον πιστοποιήσεις, για να αναγνωριστούν, ως προπονητές ποδοσφαίρου ή των άλλων αθλημάτων, σύμφωνα με την ειδικότητά τους. Ούτε να τους εξισώνουμε με αποφοίτους άλλων φορέων, που απονέμουν διπλώματα προπονητών, μέσα σε λίγους μήνες. Πρόκειται για επιστήμονες, που πραγματοποιούν πανεπιστημιακές σπουδές τεσσάρων ετών και θα πρέπει η αντιμετώπισή τους από την πολιτεία να είναι ανάλογη της επιστημονικής τους εξειδίκευσης. Τους πρέπει ο σεβασμός, άμεσα και η αναγνώριση των επαγγελματικών τους δικαιωμάτων.

Το παρόν νομοσχέδιο περιέχει πλήθος ρυθμίσεων. Ρυθμίσεις, που, πράγματι, επιλύουν προβλήματα, αλλά και ρυθμίσεις, που επεμβαίνουν, αδικαιολόγητα, στο αυτοδιοίκητο των αθλητικών φορέων. Δημιουργώντας έτσι ασάφειες και θέτουν ασφυκτικά πλαίσια στη λειτουργία των σωματείων. Αναμένουμε να ακούσουμε και τους φορείς. Θα συνδιαμορφώσουμε άποψη. Θα τοποθετηθούμε, αναλυτικά, επί των ρυθμίσεων, στην κατ’ άρθρο συζήτηση. Επί της αρχής, ψηφίζουμε όχι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε τον κύριο Κωνσταντόπουλο.

Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Κυρίες και κύριοι, σε μία περίοδο που η πλειοψηφία του λαού μας στενάζει κάτω από το βάρος αντιλαϊκών μέτρων, με πρόσχημα την πανδημία, με Πράξεις Νομοθετικού Περιεχομένου και τη νέα καπιταλιστική κρίση –που, όπως όλα δείχνουν, θα έχουμε συνέχεια- που στερεί τα βασικά δικαιώματα στη δουλειά, στην υγεία, στην πρόνοια, στην κοινωνική ασφάλιση και εξαναγκάζει να ζήσει κανείς με ψίχουλα, δεν θεωρούμε, ως Κ.Κ.Ε., καθόλου πολυτέλεια να ασχοληθούμε με τα ζητήματα του αθλητισμού, ιδιαίτερα του μαζικού λαϊκού αθλητισμού, για να κατοχυρωθεί το δικαίωμα στη φυσική αγωγή και τον αθλητισμό.

Άλλωστε, είναι ανάγκη του λαού και της νεολαίας και δικαίωμα ταυτόχρονα. Η φυσική αγωγή και ο αθλητισμός αποτελούν κομμάτι της πολιτιστικής και της γενικότερης ανάπτυξης του λαού και συνδέονται ευρύτερα, με την υγεία, τη φυσική κατάσταση και την ψυχική ισορροπία. Αποτελούν βασική προϋπόθεση, ιδιαίτερα για τους νέους, ώστε να διαμορφώνουν ολοκληρωμένη κοινωνική προσωπικότητα, αναπτύσσοντας τη συλλογικότητα και την αγωνιστικότητα, σαν τρόπο ζωής.

Το ερώτημα, που τίθεται, είναι το εξής: Ασχολείται με όλα αυτά το συζητούμενο νομοσχέδιο; Κατά την άποψή μας, μόνο, ως κατ’ επίφαση, μπορεί να χαρακτηριστεί «αθλητικός νόμος», όταν θα ψηφιστεί. Και μόνο ο τίτλος του «Αναμόρφωση θεσμικού πλαισίου των αρχαιρεσιών των αθλητικών φορέων» δηλώνει την ωμή παρέμβαση, που επιχειρεί η Κυβέρνηση της Νέας Δημοκρατίας, για τον πλήρη έλεγχο αθλητικών σωματείων, ενώσεων και ομοσπονδιών. Κατά την άποψή μας, αποτελεί τη συμπύκνωση ενός αντιαθλητικού και αντιδημοκρατικού σχεδιασμού, που ξεκίνησε, βέβαια, από τις προηγούμενες κυβερνήσεις - τελευταία με τον ΣΥΡΙΖΑ - και συνεχίζει σήμερα η Νέα Δημοκρατία.

Κύριος στόχος είναι η εμπορευματοποίηση του ερασιτεχνικού αθλητισμού, κατά τα πρότυπα του επαγγελματικού, καθώς και των κρατικών και δημοτικών αθλητικών υποδομών. Είναι, βλέπετε, μεγάλη «πίτα» ο ανταγωνισμός. Και όποιος αντέξει. Και με τη βούλα, δηλαδή, δημιουργεί το έδαφος για τη χωρίς εμπόδια και χωρίς πολλά ρίσκα επιχειρηματική δράση στον ερασιτεχνικό αθλητισμό, την άλωση και τον πλήρη έλεγχο των σωματείων, Μητρώο μελών, ακαδημίες, εισιτήρια, τα όποια οικονομικά, τις όποιες υποδομές διαθέτουν και πάει λέγοντας, των ομοσπονδιών και των αγώνων. Όπως γίνεται στον επαγγελματικό αθλητισμό. Αυτό συνιστά πλήρη εμπορευματοποίηση του ερασιτεχνικού αθλητισμού, πετώντας στην κυριολεξία έξω από το πρώτο κύτταρο του αθλητισμού τον τοπικό αθλητικό σύλλογο, όλους όσους μέχρι σήμερα ασχολούνται αφιλοκερδώς και με μεράκι για τη φανέλα.

Οι συνέπειες ολέθριες, όπως αυτές, που ζούμε, στον επαγγελματικό, πλήρως εμπορευματοποιημένο αθλητισμό: διαφθορά και διαπλοκή, σύγκρουση μεγάλων επιχειρηματικών συμφερόντων, τζόγος, βία, «παράγκες», αμέτρητος ο κατάλογος των φαινομένων σήψης και πλήρους υποταγής του αθλητισμού στο κυνήγι του κέρδους, που αποτελεί, άλλωστε, και την αιτία για τη γέννηση, αλλά και την αναπαραγωγή τέτοιων φαινομένων και τη σαπίλα του παρασκηνίου.

Είναι φανερό ότι στον καπιταλισμό κυριαρχεί το κέρδος και η ανταγωνιστικότητα και ο αθλητισμός από κοινωνικό αγαθό μετατρέπεται σε εμπόρευμα, υποταγμένο στο βωμό του κέρδους, με τεράστια οικονομικά συμφέροντα και πεδίο πολιτικο-οικονομικής διαπλοκής και μεγάλων σκανδάλων. Πάντα, είχαν ως κύριο μέλημα την προσαρμογή του νομοθετικού περιβάλλοντος στη στρατηγική της Ευρωπαϊκής Ένωσης, του κεφαλαίου και την ενίσχυση της εμπορευματοποίησης.

Όλες οι μέχρι σήμερα νομοθετικές ρυθμίσεις – η παρούσα της Νέας Δημοκρατίας, σε συνέχεια των προηγούμενων του ΣΥΡΙΖΑ και, ακόμα παλιότερα, της Νέας Δημοκρατίας και του ΠΑΣΟΚ – δεν μπόρεσαν να τα αντιμετωπίσουν, διότι δεν ήθελαν να ακυρώσουν την επιχειρηματική δράση στον αθλητισμό. Απέφευγαν, πάντα, τη σύνδεσή του με το οικοδόμημα του εμπορευματοποιημένου αθλητισμού, που οδηγεί στο κυνήγι του κέρδους και αποτελεί την αιτία όλων αυτών. Γι’ αυτό και κανένα από τα μέχρι σήμερα αθλητικά νομοσχέδια – και της παρούσης συζήτησης – δεν ασχολήθηκε καθόλου με την ανάπτυξη του ερασιτεχνικού αθλητισμού στο σχολείο, στη γειτονιά, το πώς θα αναπτυχθεί το κάθε άθλημα, πώς θα ενισχυθεί η συμμετοχή και η πρόσβαση του πληθυσμού και ιδιαίτερα της νεολαίας, για το τι δομές και τι προϋποθέσεις χρειάζονται, για να διευκολυνθεί η οικογένεια και τα παιδιά της, προκειμένου να έχουν πρόσβαση στη συστηματική άσκηση, ως τρόπο ζωής.

 Κυβέρνηση, όλες οι κυβερνήσεις, συστηματικά κωφεύουν στην κραυγή αγωνίας και στις προτάσεις, που καταθέτουν οι φορείς του αθλητισμού και μάλιστα, τώρα, για την επόμενη ημέρα. Τα σωματεία κινδυνεύουν με λουκέτο, σε συνθήκες πρωτοφανούς οικονομικής ασφυξίας, που καθιστά αδύνατη τη βιωσιμότητά τους για το υπόλοιπο της χρονιάς. Δεν μπορούν να συντηρήσουν ούτε γραφεία ούτε βασικές λειτουργικές ανάγκες. Αθλητές, προπονητές, βοηθητικό προσωπικό, που αγωνίζονται και εργάζονται, σε μικρές κατηγορίες, που δεν είναι ούτε ΠΑΕ ούτε ΚΑΕ, αλλά λειτουργούν, ως τέτοιες, είναι κυριολεκτικά στον αέρα. Το κοντέρ των εσόδων έχει μηδενιστεί. Άνθρωποι χάνουν τη δουλειά και το εισόδημα τους, χρωστούν δεδουλευμένα και ζουν με δανεικά. Εμείς ρωτάμε, δεν τα γνωρίζει η Κυβέρνηση όλα αυτά; Βοά όλος ο αθλητικός κόσμος. Δεν γνωρίζετε τα σοβαρά οικονομικά προβλήματα, που αντιμετωπίζουν χιλιάδες ερασιτεχνικές, ποδοσφαιρικές και όχι μόνο, ομάδες όλων των κατηγοριών; Τα ψίχουλα των 12 εκατομμυρίων ευρώ, δίνονται πλέον, ως κρατική επιχορήγηση και δεν φτάνουν να καλύψουν ούτε τα βασικά πάγια έξοδα των σωματείων, με συνέπειες για τους αθλούμενους και όλο το φάσμα των εργαζομένων στον αθλητισμό.

Είναι χαρακτηριστικό ότι σε πολλές περιπτώσεις σωματεία και αθλούμενοι, καλούνται να επωμιστούν το βάρος της εφαρμογής των ιατρικών πρωτοκόλλων, που έχουν ορισθεί, όπως και της απόκτησης υγειονομικού εξοπλισμού, με αφορμή τον κορονοϊό. Απουσιάζει η υγειονομική βοήθεια, που θα έπρεπε να παρέχεται, όση και όπου απαιτείται, από την πολιτεία, στους αθλητές, τους προπονητές και γενικά σε όλα τα πρόσωπα, που εμπλέκονται και μετέχουν της αθλητικής δραστηριότητας. Ενώ τα σωματεία φυτοζωούν, γενικότερα, ο ερασιτεχνικός αθλητισμός, εξαιτίας των πολιτικών, που έχουν εφαρμοστεί από όλες τις κυβερνήσεις, μέχρι σήμερα, στη λογική του λιγότερου κόστους για το κράτος, οι τωρινές επιπλέον αντικειμενικές δυσκολίες, οικονομικές και λειτουργικές, που αντιμετωπίζουν αυτά τα σωματεία, υπονομεύουν την ίδια τους την επιβίωση.

Ποιες είναι οι άμεσες, επείγουσες ανάγκες και οι λύσεις, που θα έπρεπε να είχατε δώσει; Σε αυτό δεν απαντάτε. Δεν απαντάτε στο ότι απαιτείται, σήμερα, άμεση γενναία κρατική χρηματοδότηση των ερασιτεχνικών ποδοσφαιρικών ομάδων χωρίς περικοπές, για να μπορούν να ανταποκριθούν την περίοδο 2020 – 2021, να καλυφθούν, με κρατική χρηματοδότηση, τα έξοδα διαιτησίας, για την αγωνιστική περίοδο 2020 – 2021, να γίνει πάγωμα, ρύθμιση των οφειλών τους για το 2020 και ανάλογα με την εξέλιξη των πραγμάτων, να επιχορηγηθούν από τον κρατικό προϋπολογισμό οι δήμοι, ώστε να αναλάβουν όλα τα λειτουργικά έξοδα συντήρησης γηπέδων, που τους ανήκουν και παραχωρούνται στα ερασιτεχνικά σωματεία, φροντίδα αγωνιστικού χώρου, αποδυτήρια, ρεύμα, νερό και πάει λέγοντας, κάλυψη όλων των ιατρικών εξόδων για έκδοση, θεώρηση κάρτας υγείας, για την παρουσία γιατρού στους αγώνες και όλα αυτά από τον κρατικό προϋπολογισμό. Δωρεάν κάλυψη των εξόδων, για την πραγματοποίηση τεστ για το Covid 19, στους αθλητές των ερασιτεχνικών ομάδων, στους διαιτητές, στο προσωπικό των αγώνων, να εξασφαλιστεί, με κεντρική προμήθεια, πλήρης επάρκεια σε δωρεάν υγειονομικό υλικό, με προτεραιότητα στα μέσα ατομικής προστασίας, πραγματοποίηση συχνών απολυμάνσεων σε όλους τους αθλητικούς χώρους, με ευθύνη και δαπάνη του κράτους και την άμεση καταβολή των δεδουλευμένων αποδοχών και ασφαλιστικών εισφορών, τακτικού και έκτακτου προσωπικού, αθλητικών ομοσπονδιών και ενώσεων.

Αντί, λοιπόν, να ασχοληθεί η Κυβέρνηση με αυτά τα φλέγοντα, ζωτικής σημασίας, ζητήματα, εδώ και αρκετό χρονικό διάστημα, δείχνετε έναν ιδιαίτερο ζήλο για το λεγόμενο «μητρώο αθλητικών φορέων», με πρόσχημα - όπως λέει η Κυβέρνηση - την καλύτερη καταγραφή αθλητικών σωματείων και τις θητείες στα όργανα των αθλητικών φορέων, προβάλλοντας το ηλικιακό και τις πολλές θητείες στο ενεργητικό τους. Κάπως έτσι, λέτε, θα φέρετε τη διαφάνεια στον αθλητισμό. Θέλει, πράγματι, πολύ θράσος να κουνάει η Κυβέρνηση το δάχτυλο, όταν οι δικές της και όλες οι προηγούμενες κυβερνήσεις, με τις πολιτικές τους, είναι αυτές, που εξέθρεψαν την αδιαφάνεια και τη διαπλοκή. Οι σκοπιμότητες της απόφασης, για τη δημιουργία του Μητρώου Αθλητικών Φορέων, είναι πρόδηλες και σίγουρα δεν αφορούν τις πραγματικές ανάγκες του ερασιτεχνικού αθλητισμού και των σωματείων. Αντίθετα, θα λέγαμε ότι τις υπονομεύει, με τις προϋποθέσεις, τις πραγματικές στοχεύσεις και τα ασφυκτικά γραφειοκρατικά πλαίσια, που έχει ορίσει. Το έδαφος, βέβαια, το προετοίμασαν οι προηγούμενες κυβερνήσεις και η σημερινή Κυβέρνηση, φυσικά, το υλοποιεί, δια πυρός και σιδήρου.

Επιδιώκετε τη συγχώνευση και κατάργηση σωματείων και διοικήσεις απόλυτα υποταγμένες, που να διευκολύνουν την επιχειρηματική δράση, με πλήρη πρόσβαση στο Μητρώο, ελέγχοντας τα οικονομικά δεδομένα του σωματείου. Πρόσωπα και πράγματα, με εταιρείες, που θέλουν καθαρό τοπίο και με το ελάχιστο δυνατό επενδυτικό ρίσκο.

 Με πρόσχημα την άγνοια για το πόσα αθλητικά σωματεία υπάρχουν στη χώρα μας, λες και αυτό είναι, που λείπει, η μέγιστη υποκρισία, επιδιώκει την εγγραφή τους η Κυβέρνηση στο υπό σύσταση Μητρώο, μέσα σε αυτά τα ασφυκτικά, γραφειοκρατικά και χρονικά πλαίσια, που έχει ορίσει, καθιστώντας, φυσικά, ανέφικτη αυτή τη διαδικασία. Αυτό που επιδιώκεται είναι η διαμόρφωση μιας βάσης δεδομένων για τον έλεγχο σωματείων, υπό την απειλή της αθλητικής αναγνώρισης, δηλαδή, «είσαι δικός μας, παίρνεις αναγνώριση, δεν είσαι δικός μας, δεν θα πάρεις αθλητική αναγνώριση». Υπάρχουν, εν τω μεταξύ τέτοια σωματεία, μεταξύ όλων των άλλων, που, ενώ ακολούθησαν όλες τις απαιτούμενες διαδικασίες, μέσα στις χρονικές προθεσμίες για την αθλητική αναγνώριση, παρόλα αυτά, μέχρι σήμερα, δεν τους έχετε εντάξει στο Μητρώο ή για παράδειγμα, προβλέπετε ότι ένα σωματείο, που ιδρύθηκε πέρυσι, δεν έχει δικαίωμα συμμετοχής, λέει, στα πανελλαδικά πρωταθλήματα, με το αιτιολογικό ότι δεν έχει αθλητική αναγνώριση. Στην πράξη, πολλά σωματεία, με αποδεδειγμένη δραστηριότητα – και πως φαίνεται; Με τη συμμετοχή τους στο πρωτάθλημα, τον αριθμό των μελών, τη λειτουργία των Ακαδημιών και πάει λέγοντας – κινδυνεύουν να βρεθούν εκτός Μητρώου, κατά συνέπεια, χωρίς δικαίωμα ψήφου στις γενικές συνελεύσεις των ενώσεων και των ομοσπονδιών και, με μαθηματική ακρίβεια, στη διάλυσή τους.

Το Κ.Κ.Ε. ήταν και είναι σταθερά υπέρ του ελέγχου και της διαφάνειας. Θα μπορούσε να γίνει; Βεβαίως και θα μπορούσε. Το ερώτημα είναι, γιατί δεν γίνεται παρόλο, που τα στοιχεία και οι μηχανισμοί υπάρχουν, αυτό που λείπει είναι ή πολιτική βούληση. Ξέρετε γιατί; Γιατί η κάθε Κυβέρνηση θέλει να έχει το πάνω χέρι και τον έλεγχο.

Οι πραγματικοί λόγοι, που η Κυβέρνηση θέλει το Μητρώο, είναι, πρώτον, ο ασφυκτικός κομματικός κυβερνητικός έλεγχος αθλητικών Ομοσπονδιών, με το μεθοδευμένο αποκλεισμό αθλητικών σωματείων, από τις επερχόμενες εκλογές και με δεδομένο ότι πολλά από τα σωματεία δεν θα έχουν προλάβει να εγγραφούν ή να προεγγραφούν στο Μητρώο, λόγω των ασφυκτικών προθεσμιών.

Δεύτερον, η άμεση, χωρίς εμπόδια, πρόσβαση των εταιρειών χορηγών, το έχει δηλώσει, άλλωστε ο κύριος Υφυπουργός, αλλά, στην πραγματικότητα, για να επενδύσουν επιχειρηματικά στον ερασιτεχνικό αθλητισμό, επιλέγουν τα σωματεία της αρεσκείας τους, για τα χορηγικά τους προγράμματα, εκμεταλλευόμενοι την ανέχεια από την ισχνή κρατική χρηματοδότηση των σωματείων, την ανυπαρξία υποδομών, με σκανδαλώδη κίνητρα και φοροαπαλλαγές στους συγκεκριμένους επιχειρηματίες.

 Τρίτον, η περαιτέρω μείωση της κρατικής χρηματοδότησης των σωματείων, με το πρόσχημα της μη αθλητικής αναγνώρισης, μάλιστα υπό μορφή απειλών, ο ίδιος ο Υφυπουργός, δήλωνε ότι όσα αθλητικά σωματεία δεν έχουν ολοκληρώσει την εγγραφή ή την προεγγραφή στο περιβόητο Μητρώο, δεν θα λάβουν κρατική χρηματοδότηση. Να πως τη νέα κρίση θα την επωμιστούν και πάλι τα σωματεία, οι αθλητές, οι γονείς, βάζοντας το χέρι στην τσέπη, για να πληρώνουν για την άθληση των παιδιών τους, διότι νέες περικοπές σημαίνει ότι το κόστος θα το επωμιστούν οι αθλούμενοι. Γι’ αυτό, άλλωστε, υπάρχουν και εντονότατες διαμαρτυρίες, όλο αυτό το χρονικό διάστημα, από σωματεία και ομοσπονδίες, για την πολυπλοκότητα του συστήματος εγγραφής, που έχει δημιουργήσει ουκ ολίγα προβλήματα, αφήνοντας ανοιχτό το ενδεχόμενο πολλά σωματεία να μείνουν εκτός του Μητρώου. Το λέμε καθαρά ως Κ.Κ.Ε.. Το Μητρώο υπάρχει και ας αφήσετε τα κόλπα. Όλες οι ομοσπονδίες είναι καταγεγραμμένες στη Γενική Γραμματεία Αθλητισμού και όλα τα σωματεία στα τμήματα Αθλητισμού και Πολιτισμού των Περιφερειών, αφού το Μητρώο Αθλητικών Σωματείων και η δημιουργία του πρέπει να περάσει υποχρεωτικά από τις Διευθύνσεις Αθλητισμού και Πολιτισμού των Περιφερειών, μέσα από τη χορήγηση σχετικών βεβαιώσεων, ότι τα συγκεκριμένα αθλητικά σωματεία έχουν καταθέσει πλήρη φάκελο και πληρούν όλες τις νόμιμες προϋποθέσεις λειτουργίας. Προς τι, λοιπόν, όλη αυτή η «πρεμούρα» από την πλευρά της Κυβέρνησης; Είναι σοβαρές οι ευθύνες της, όπως, εξίσου σοβαρές είναι και στελεχών της Γενικής Γραμματείας Αθλητισμού, όπως για παράδειγμα, κύριε Κωνσταντόπουλε, του υπεύθυνου της Διεύθυνσης Αγωνιστικού Αθλητισμού, στελέχους του ΚΙΝ.ΑΛ., που ήταν και ο ιθύνων νους γι’ αυτό το Μητρώο των Αθλητικών Φορέων. Τι έχει να μας πει, λοιπόν, το Κίνημα Αλλαγής για το δικό του στέλεχος, που συμβάλλει, σήμερα, στην πολιτική που εφαρμόζει η Νέα Δημοκρατία;

Η θέση του Κ.Κ.Ε. είναι ξεκάθαρη. Πρέπει να αρθούν όλες οι γραφειοκρατικές διαδικασίες και να μην αποκλειστεί από την εκλογική διαδικασία των ομοσπονδιών κανένα σωματείο, με ενεργή δραστηριότητα και συμμετοχή σε αθλητικές διοργανώσεις, το προηγούμενο διάστημα. Να μην χρησιμοποιηθεί το αθλητικό Μητρώο και τα σωματεία για τα συμφέροντα και τις επιδιώξεις των επιχειρηματιών και των εταιρειών. Καμία μορφή επιχειρηματικής δράσης στον ερασιτεχνικό αθλητισμό. Είμαστε αντίθετοι στην πρακτική της Κυβέρνησης, το συγκεκριμένο Μητρώο να είναι προσβάσιμο στους χορηγούς, προκειμένου να επιλέγουν σωματεία για τα χορηγικά τους προγράμματα.

Κυρίες και κύριοι, αυτό που παρακολουθούμε, όλο αυτό το διάστημα, είναι μια συνεχής κατασυκοφάντηση αθλητικών παραγόντων, η καλλιέργεια έντασης και διχασμού, στην αθλητική οικογένεια, με έναν και μόνο στόχο, να δημιουργήσετε και να εξυπηρετήσετε πολιτικές και κομματικές σκοπιμότητες. Αυτό, βέβαια, πάντα το επιχειρούσαν όλες οι Κυβερνήσεις, δεν είναι προνόμιο δικό σας. Σήμερα και με τη νομοθετική βούλα, επιτρέψτε μου, λίγο ακόμα, κύριε Πρόεδρε, με το αθλητικό Μητρώο και τις θητείες, επιχειρεί η Κυβέρνηση της Νέας Δημοκρατίας μία άνευ προηγουμένου ωμή και βίαιη παρέμβαση, στην αυτονομία και την εσωτερική λειτουργία των σωματείων και των ομοσπονδιών, στο όνομα μιας ψευδεπίγραφης ανανέωσης. Με Υπουργικές Αποφάσεις, τροπολογίες και Πράξεις Νομοθετικού Περιεχομένου, επιχειρείται η εκδίωξη ανθρώπων του αθλητισμού, που υπηρετούν, με αγάπη και ζήλο, τον ελληνικό αθλητισμό, με πολύ μεγάλες επιτυχίες. Επίσης, νομιμοποιείτε τη συμμετοχή όσων έχουν καταδικαστεί για κακουργήματα σε τελεσίδικες αποφάσεις, των επιχειρηματιών, που εμπορεύονται αθλητικά είδη, που κατέχουν πρακτορεία ΠΡΟΠΟ, ή έμμισθους υπαλλήλους ομοσπονδιών, μέχρι πριν λίγους μήνες. Είναι φανερό ότι θέλετε να ποδηγετήσετε τον αθλητισμό και να έχετε τον πλήρη έλεγχο από επιχειρηματικά συμφέροντα. Με πρόσχημα τα μειωμένα έξοδα των ομοσπονδιών, λόγω των κορωνοϊού, μειώσατε τις επιχορηγήσεις και στις ομοσπονδίες, μπλοκάρατε την καταβολή της δεύτερης δόσης της τακτικής επιχορήγησης, παρόλο, που είχαν ολοκληρώσει πλήρες αγωνιστικό πρόγραμμα διασυλλογικών και πανελληνίων πρωταθλημάτων. Άλλωστε, αυτό σας το καταγγέλλει και ο ΣΕΓΑΣ. Πρόκειται για μια πράξη, που οδηγεί, συνειδητά, σε στραγγαλισμό των ομοσπονδιών, για να προκληθεί δυσαρέσκεια προς αυτές, για να μπορούν να ελεγχθούν και να επηρεαστούν πιο εύκολα οι ψηφοφόροι, στις επερχόμενες εκλογικές διαδικασίες. Είναι βέβαιο, ότι αυτή η κατάσταση, που προκαλείται, με ευθύνη της Κυβέρνησης, θα έχει αρνητικές επιπτώσεις στην προετοιμασία αθλητών και αθλητριών και στην ολυμπιακή τους προετοιμασία. Είναι προβλήματα, που θα προστεθούν, σε όλες τις υπόλοιπες δυσκολίες, λόγω της πανδημίας, αλλά και λόγω της υποχρηματοδότησης.

Τέλος, για τις θητείες στα όρια ηλικιών και τα όργανα διοίκησης. Το Κ.Κ.Ε. ήταν πάντα υπέρ της ανανέωσης των προσώπων. Θεωρούμε, όμως, ότι δεν γίνεται έτσι η διοικητική αποτελεσματικότητα, ούτε πατάσσονται τα φαινόμενα διαφθοράς. Δεν γεννήθηκε κανείς αιώνιος Πρόεδρος. Την ανανέωση δεν την επιβάλλεις από τα πάνω. Κατά την άποψη μας, καλλιεργείται και δημιουργείς τις προϋποθέσεις συμμετοχής του κόσμου στα αθλητικά σωματεία. Χρηματοδότησε τα Σωματεία, φτιάξε υποδομές, ανέβασε τις μορφές συμμετοχικότητας. Εδώ, όποιος αποφασίσει να συμμετέχει ενεργά, «πάει για μαλλί και βγαίνει κουρεμένος». Εφορίες, ΑΦΜ, φορολογικές ενημερότητες και πάει λέγοντας. Όσο και αν διαφωνεί ή συμφωνεί κάποιος με διοικήσεις ομοσπονδιών, που, άλλωστε, έχουν ανθρώπους από όλες τις πολιτικές αποχρώσεις, δεν παύει να είναι εκλεγμένοι. Από τα σωματεία, που τους εκλέγουν, ψηφίζονται. Είναι ή δεν είναι παρέμβαση στις διαδικασίες τους αυτό που κάνει η Κυβέρνηση; Είναι άλλο πράγμα να εναρμονιστεί μια ελληνική ομοσπονδία, με τον αντίστοιχο διεθνή φορέα, δηλαδή ο ΣΕΓΑΣ με την IAAF ή η EOK με τη FIBA και λοιπά, και άλλο αυτό, που εσείς κάνετε, τώρα. Εμείς δεν θα είχαμε αντίρρηση να εναρμονιστεί κάθε ομοσπονδία με το διεθνή της φορέα. Στην πράξη, έτσι όπως το φέρνετε, όμως, φωτογραφίζετε ανθρώπους, που μπορεί να διαφωνεί μαζί τους κάποιος, αλλά δεν ξέρω, αν τους πρέπει και τέτοιου είδους μεταχείριση. Θα σας ρωτήσω το εξής. Πρώτον, οι αλλαγές των μελών Διοικητικών Συμβουλίων και μεγαλομετόχων Προέδρων στις ΠΑΕ, που γίνονται, κάθε τόσο, έχουν εμποδίσει τη διαφθορά; Δεύτερον, γιατί, για παράδειγμα, δεν επιβάλλετε θητεία στη Βουλή; Στη συζήτηση, για παράδειγμα, για την Αναθεώρηση του Συντάγματος, Βουλευτές της Νέας Δημοκρατίας «βγήκαν στα κεραμίδια» για την καθιέρωση θητειών στους Βουλευτές. Εδώ, γιατί δεν θέλετε τις θητείες; Στο Κόμμα σας, κύριε Υπουργέ, πόσοι έχουν υπερβεί το όριο των 70 ετών ή το όριο των τριών θητειών, αντίστοιχο με το όριο που επιβάλλετε τώρα εσείς στις αθλητικές ομοσπονδίες; Σε ποιον άλλο τομέα της δημόσιας ζωής τέθηκαν όρια θητειών και ηλικίας, σε αιρετά και άμισθα μέλη; Εκτός των άλλων, όμως, είναι και ρατσιστικό, εκτός από αστείο, όταν καθορίζεις άλλο όριο ηλικίας στην Αθλητική Ομοσπονδία των ΑμεΑ και άλλο όριο στις υπόλοιπες ομοσπονδίες.

 Δεν αρκείται, βέβαια, η Κυβέρνηση μόνο στο Μητρώο και στις θητείες. Θέλει να ελέγξει τις εκλογικές διαδικασίες, με το σύστημα της ενισχυμένης αναλογικής, τη συγκρότηση ψηφοδελτίων, τον τρόπο εκλογής του Προέδρου και των αντιπροσώπων στις γενικές συνελεύσεις των ομοσπονδιών, σε μια πρωτοφανή προσπάθεια υποκατάστασης της αυτοτέλειας των αθλητικών σωματείων και ομοσπονδιών, από τον αυστηρό εναγκαλισμό και την εποπτεία της εκάστοτε κυβέρνησης.

 Η εκλογή Προέδρων, με ξεχωριστό ψηφοδέλτιο και ξεχωριστή κάλπη, όχι μόνο γελοιοποιεί την εκλογική διαδικασία, αλλά δημιουργεί ένα πλήρως ελεγχόμενο καθεστώς των ψηφοφόρων. Και ας μας πει η Κυβέρνηση ποιον θέλει να τοποθετήσει ως Πρόεδρο, για να τελειώνουμε. Μάλιστα, το σχέδιο νόμου προβλέπει ο επιλαχών υποψήφιος Πρόεδρος, με το 25% των ψήφων, πολύ λιγότερες από τον τελευταίο εκλεγέντα, στον κατάλογο των μελών του Διοικητικού Συμβουλίου, λέει ότι μπορεί να εκλεγεί στο Διοικητικό Συμβούλιο.

Από και ως που οι εκπρόσωποι στις γενικές συνελεύσεις των ομοσπονδιών δεν θα εκλέγονται από τις γενικές συνελεύσεις σωματείων και ενώσεων, αντίστοιχα, όπως γίνεται παντού, αλλά θα ορίζονται από τα διοικητικά συμβούλια; Πρόκειται για αντιδημοκρατική πρακτική, παραβιάζει και την Ολυμπιακή Χάρτα, ακόμα και την αθλητική νομοθεσία. Αυτά τα έκανε ο Ασλανίδης, επί χούντας, όταν ανέβαζε και κατέβαζε τις διοικήσεις.

Με αυτές, λοιπόν, τις πρώτες σκέψεις και χωρίς να έχουμε τοποθετηθεί για το σύνολο του νομοσχεδίου, είναι φανερό ότι το καταψηφίζουμε, ως αντιδημοκρατικό, που καμία σχέση δεν έχει με τον πραγματικό ερασιτεχνικό αθλητισμό και έτσι όπως τοποθετηθήκαμε. Για τα υπόλοιπα ζητήματα του νομοσχεδίου, θα τοποθετηθούμε στις άλλες συνεδριάσεις. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Ευχαριστώπολύ, κύριε Πρόεδρε.

 Κυρίες και κύριοι συνάδελφοι, αυτό που συζητάμε σήμερα, είναι μια συνέχεια του Νοεμβρίου, σε ό,τι αφορά τη «Συνθήκη Μακολίν». Είχαμε πει, κύριε Υπουργέ, ότι είχατε αφήσει κάποια κενά, τα οποία τα συμπληρώνετε τώρα, άρα θα πρέπει να τα πούμε όσο το δυνατόν πιο προσεκτικά, για να δούμε πώς θα λειτουργήσει η «ραχοκοκαλιά» γενικότερα του αθλητισμού.

Καταρχάς, πριν μπω στη συζήτηση του νομοσχεδίου, χωρίς πολλές λεπτομέρειες, εξάλλου θα έχουμε την ευκαιρία να τοποθετηθούμε και στην κατ’ άρθρο συζήτηση, θα ήθελα να σας μεταφέρω ένα κλίμα δύσκολο, ένα κλίμα αρνητικό που εισπράξαμε χθες, όταν με κλιμάκιο της Ελληνικής Λύσης, βρεθήκαμε, στη Μόρια, στη Λέσβο. Οι κάτοικοι είναι σε απόγνωση, πραγματικά ανησυχούν για το μέλλον του τόπου τους. Έχει ξεφύγει η κατάσταση. Μάλιστα, χθες βρεθήκαμε και σε δεύτερες εστίες φωτιάς, στη δομή, με αποτέλεσμα πλέον τα πράγματα, αν δεν προσέξουμε, θα ξεφύγουν περισσότερο, γιατί ήδη έχουν ξεφύγει.

Και, δυστυχώς, υπήρχε μία πολιτική ενόραση ή αν θέλετε διορατικότητα, δεν ήμασταν εμείς οι μάντεις, είχαμε προειδοποιήσει την Κυβέρνηση, ως Ελληνική Λύση, το τι πρέπει να γίνει για το ζήτημα αυτό.

Δηλαδή, αυτό το οποίο λέγαμε εμείς για ακατοίκητα νησιά, μας θεωρούσατε ακραίους σε ό,τι αφορά την όλη κατάσταση. Εκεί, όμως, αν δείτε την τοπική κοινωνία, θα δείτε ότι οι άνθρωποι, αυτή τη στιγμή, ανησυχούν, στεναχωριούνται για τον τόπο τους και βιώνουν πραγματικά μια κατάσταση, η οποία δεν είναι καλή. Είναι ένα «puzzle», όπως έχει δημιουργηθεί εκεί και τα πράγματα πλέον ξεφεύγουν και ενόψει της πανδημίας.

Έχουν φύγει στα βουνά άνθρωποι με πανδημία, με νόσο, όπως λένε, δεν μπαίνουν σε καραντίνα και αντιλαμβάνεστε ότι η ανησυχία είναι μεγάλη.

Τώρα, σε ό,τι αφορά το σημερινό νομοσχέδιο, που συζητούμε στην Επιτροπή. Θα έπρεπε, βέβαια και ενόψει της πανδημίας του κορωνοϊού να δούμε τον αθλητισμό από μια άλλη ματιά, διότι, πραγματικά, αθλητές, προπονητές, σχολές, σωματεία, εκδηλώσεις, διοργανώσεις, αυτή τη στιγμή, βάλλονται και δεν ξέρουμε πώς θα είναι η χρονιά.

 Στο χώρο του ποδοσφαίρου, ακόμη δεν γνωρίζουμε τον τρόπο λειτουργίας σε ό,τι αφορά τις κατηγορίες, για το πώς θα αγωνιστούν οι ομάδες. Υπάρχουν σωματεία, ακόμη και επαγγελματικά, αν θέλετε, στο χώρο του ποδοσφαίρου, που δεν μπορούν να καλύψουν τα έξοδα μετακίνησης σε ό,τι αφορά ομάδες, που πρέπει να αγωνιστούν από τον βορά στο νότο και τούμπαλιν.

Σε ότι αφορά τα σωματεία, τώρα, πρέπει να δώσουμε μία βαρύτητα σε αυτό, που λέμε «ερασιτεχνικά σωματεία». Είναι ο προθάλαμος, είναι αυτό, το οποίο καλλιεργεί το πνεύμα, το αθλητικό πνεύμα, το ιδεώδες του αθλητισμού και είναι αυτό, το οποίο μπορεί να ρίξει μπετόν αρμέ σε ορισμένα πράγματα, για να μην επαναλάβουμε λάθη του παρελθόντος.

Λίγο – πολύ, οι περισσότεροι, κυρίες και κύριοι συνάδελφοι, έχετε ένα σωματείο στην περιοχή σας, σίγουρα στην εκλογική σας περιφέρεια, θα έλεγα ακόμη και στη γειτονιά σας. Το σωματείο αυτό, για να ορθοποδήσει, πρέπει να έχει διαφάνεια. Μελετώντας διεξοδικά όσο μπορώ τα άρθρα, δεν είδα διαφάνεια στον τρόπο εκλογής του διοικητικού συμβουλίου. Όχι, θα λέγαμε, μέσω των διαπροσωπικών σχέσεων, αλλά και το δημοκρατικό τρόπο εκλογής του ποσοστού, δηλαδή, αυτό το 25% δεν είναι δημοκρατικό, για να δούμε την προτίμηση, τη βούληση του εκλογικού σώματος ή των μελών, που έχουν δικαίωμα ψήφου στις αρχαιρεσίες του σωματείου.

Μάλιστα, κύριε Υπουργέ, διάβασα και μία πρόταση, που σας έχει κάνει - αν δεν κάνω λάθος - και η Πανελλήνια Ομοσπονδία Πάλης, η οποία έχει πάρα πολλές διακρίσεις, σε Ελλάδα και εξωτερικό, όπως και άλλες ομοσπονδίες, γιατί οι πρώτοι, που πρέπει να αποφανθούν, είναι αυτοί που βιώνουν το πρόβλημα.

Διότι, θα επαναλάβω η παροιμία και η λαϊκή ρήση τι λέει; «Όταν σου το πω, θα το ξεχάσεις, όταν θα σου το δείξω, ενδεχομένως και να το θυμηθείς, αλλά όταν το βιώσεις, δεν το ξεχνάς ποτέ». Άρα, εδώ υπάρχουν και σωματεία βιωματικού χαρακτήρα, που έχουν ζήσει από κοντά αδικίες, θέλουν να υπερκεράσουν κάποια γραφειοκρατικά εμπόδια ή και κομματικές αγκυλώσεις, για την ανάδειξη κάποιων προσώπων, αλλά υπάρχει και ο κίνδυνος - το ξέρετε – πρόσωπα, τα οποία διετέλεσαν και διατελούν στα υψηλά ιστάμενα πόστα, σε αθλητικά σωματεία, έχουν γίνει πλέον στάτους. Δηλαδή, έχουν γίνει κατεστημένο και ελέγχουν φατρίες, ελέγχουν ομάδες, αναπτύσσουν δημόσιες σχέσεις, κατά το δοκούν και πάει λέγοντας.

Στον τρόπο εκλογής, λοιπόν, κρατάμε επιφυλάξεις σε ό,τι αφορά αυτό το 25%. Δεν είναι δυνατόν ο πρόεδρος, που μπορεί να εκλεγεί, με βάση αυτό τον τρόπο, σε ό,τι αφορά την κατανομή των ψήφων και του ποσοστού, να έχει λιγότερες ψήφους και από τον τελευταίο εκλεγέντα, μέλος του διοικητικού συμβουλίου. Στην ποσόστωση είναι ένα θέμα. Η ποσόστωση, που μπαίνει, πλέον και στον εθνικό κορμό των εκλογών, μιλάει ότι πρέπει το ένα τρίτο, τουλάχιστον, να είναι από το αντίθετο φύλο. Υπάρχουν, όμως, και περιπτώσεις που είναι υποψήφιοι πρόεδροι είτε άντρες είτε γυναίκες μόνο. Εκεί τι γίνεται; Δεν υπάρχουν εκεί τα δύο φύλα.

Σε ό,τι αφορά τις αμοιβές, θα πρέπει να μπει, κάποια στιγμή και κάποιο πλαφόν στις αμοιβές. Βλέπετε από την «αμαρτωλή», εντός εισαγωγικών, δεκαετία του ΄80, του ‘ 90 σε κάποιες αθλητικές αποστολές, γινόταν το «έλα να δεις». Έβγαιναν στοιχεία, με τη σπατάλη που γινόταν. Δεν είναι μόνο τα πολλά έξοδα, που πλήρωνε ο φορολογούμενος πολίτης, από το υστέρημά του. Πολλώ δε μάλλον, τώρα, ενόψει και όλης αυτής της κρίσης, που βιώνουμε. Αλλά σε μια αποστολή, ενώ έπρεπε αυτοί, που έπρεπε να πάνε, δεν πηγαίνανε και υπήρχαν οι λεγόμενοι «δορυφόροι». Μια αποστολή, σε οποιοδήποτε κράτος, για μια διεθνή οργάνωση, που έπρεπε να πάνε οι αθλητές, με πέντε συνοδούς, πήγαιναν με 20. Εκεί δεν πρέπει να υπάρχει ένας έλεγχος; Ποιοι πάνε, με ποιες προδιαγραφές και για ποιο σκοπό; A priori δεν μπορούμε να πούμε δεν είναι έμμισθες οι θέσεις, αλλά καλύπτουμε τα έξοδα μετακίνησης, τα έξοδα σίτισης. Εύλογο, αλλά σε ποιους και πόσο; Μπαίνει αυτό το ερώτημα.

Πάμε λίγο στα μέλη. Σε ό,τι αφορά τα μέλη ενός αθλητικού σωματείου, θα πρέπει σίγουρα να έχουν και ένα μητρώο. Δεν μπορεί τα σωματεία a priori να βάζουν μέλη, τα οποία δεν έχουν καμία σχέση με το αντικείμενο, αλλά και από ποιες περιφέρειες είναι. Το να έχουμε ένα σωματείο - σφραγίδα από μία πόλη και το ένα τρίτο ή τα μισά του μέλη να μην ξέρουμε καν που κατοικούν, με τι ασχολούνται, γύρω από τον αθλητισμό, ποια είναι η ενασχόλησή τους και πώς μπορούν να συμμετέχουν ενεργά στις αρχαιρεσίες. Νομίζω το καταλαβαίνετε, ότι αυτοί δεν είναι ενεργά κύτταρα του σωματείου. Απλά, είναι μέλη του σωματείου, για να έχει μεγάλο αριθμό μελών, να απαιτεί από την εκάστοτε κυβέρνηση για ψηφοθηρικούς λόγους, αλλά και για οικονομικούς λόγους. Όταν ένα σωματείο παρουσιάζει όσο το δυνατόν περισσότερα μέλη, αποκτά μια άλλη ισχύ - τι να κάνουμε - απέναντι στην κάθε Γενική Γραμματεία. Δεν είναι έτσι, άρα, λοιπόν, τα μέλη ελέγχονται και με το κριτήριο της εντοπιότητας, αλλά και με το τι σχέση μπορεί να έχουν με το συγκεκριμένο αθλητικό σωματείο.

 Δομές εγκατάστασης. Σήμερα, με ευθύνη της πολιτείας, υπάρχουν εγκαταστάσεις, οι οποίες, μόνο αθλητικές εγκαταστάσεις δεν είναι.

Σε ό,τι αφορά τη στατικότητα του κτιρίου, πότε έχουν γίνει οι απαιτούμενοι έλεγχοι; Μπαίνουν και μικρά παιδιά σε προπονητικά κέντρα. Έχουν γίνει έλεγχοι από επαΐοντες της πολεοδομίας ή να πάρουμε τη λεγόμενη ένδειξη «καρότο», κάποια στιγμή, από τους ειδικούς μηχανικούς και να γίνουν οι απαιτούμενες ενέργειες για τις εγκαταστάσεις; Αν γίνει ατύχημα, τρέχουμε με όλοι, όπως λέει και ο λαός «κατόπιν εορτής». Άρα, εδώ μπαίνει θέμα στατικότητας του κτιρίου, μη έκθεσης μηχανικού, αλλά δεν μπορεί να «κολλάει» μία εγκατάσταση, για πέντε κεραμίδια, σε ένα αθλητικό σωματείο. Θα πρέπει, εκεί, να επισπευσθεί κάθε διαδικασία, τουλάχιστον, βασικά πράγματα, σε αθλητικές εγκαταστάσεις, σε κλειστούς και ανοικτούς αθλητικούς χώρους. Επιτέλους, να προχωράει γρήγορα η κάθε παρέμβαση τεχνικής φύσεως, που θα γίνεται.

Τώρα, πάμε στα προνόμια των αθλητών. Κοιτάξτε. Είναι μεγάλη περηφάνια να φέρει ένας αθλητής ένα μετάλλιο, για να γίνει ανάκρουση του εθνικού ύμνου, με τη γαλανόλευκη. Είναι υπερηφάνεια για όλους μας και πρέπει αυτόν τον αθλητή, σίγουρα, να τον ανταμείψουμε, διότι έχει θυσιάσει την προσωπική του ζωή, για να φτάσει εκεί ψηλά. Δεν είναι τυχαίο. Πέρασε από χίλια μύρια κύματα, προβλήματα, στερήθηκε φίλους, παρέες, διακυμάνσεις, στερήθηκε ευχαριστήσεις της ζωής, για να φέρει αυτό το αποτέλεσμα. Κανείς δεν το αμφισβητεί. Πρέπει να του δώσουμε τα μόρια, τα προνόμια, τα εχέγγυα κ.λπ., ώστε αυτός ο άνθρωπος να έχει και μία επαγγελματική καταξίωση.

Δεν μπορεί, όμως, κυρίες και κύριοι, a priori σε όλες τις σχολές. Υπάρχουν σχολές, που απαιτούν μεγάλες γνώσεις, για να αποκτήσει μετά το επίσταμαι, την ειδική εξειδίκευση. Σε σχολές, όμως, που σχετίζονται με τον αθλητισμό, σε σχολές, που έχουν παιδαγωγικό χαρακτήρα, γύρω από τη σωματική άσκηση, το ιδεώδες του αθλητικού πνεύματος, αλλά, ενδεχομένως και τις στρατιωτικές σχολές, δεν λέμε όχι, ως Ελληνική Λύση.

Δεν μπορούμε, όμως, απριόρι να βάζουμε μέσα σχολές, όπως είναι η Νομική, η Ιατρική, το Πολυτεχνείο, που απαιτούν υψηλό επίπεδο γνώσεων. Δεν θα έλεγα επίπεδο παιδείας - μακριά από μένα - άλλο παιδί, άλλο εκπαίδευση. Θέλουν, όμως, αυτό το θεωρητικό ή θετικό μυαλό, ανάλογα με την κατεύθυνση, να είναι σε εγρήγορση. Δεν μπορούμε, λοιπόν, εμείς να πούμε «αφού έφερες ένα μετάλλιο μπαίνεις στην Ιατρική». Ελλοχεύει ο κίνδυνος, ο ίδιος ο άνθρωπος, που έχει διακριθεί, να μην του αρέσει ούτε η επιστήμη, που θα ακολουθήσει, αν του δώσουμε μόρια, αλλά και ενδεχομένως, να τα παρατήσει, γιατί είναι έξω από τον κύκλο του.

Άρα, λοιπόν, εκεί, θα πρέπει να μιλούμε για συγκεκριμένες σχολές, που οι άνθρωποι αυτοί, λόγω του ότι μας έκαναν υπερήφανους, να «αποκατασταθούν», να πάρουν τα προνόμια, που απαιτείται, ως Ελλάδα, να είμαστε δίπλα τους, στο προσκεφάλι τους.

Σχολή προπονητών. Τι γίνεται τώρα; Μας λέτε «ένας αθλητής μπορεί να είναι συνάμα και προπονητής, αλλά να μην έχει σχέση με το άθλημα». Γιατί περιπλέκεται η κατάσταση; «Ή παπάς - παπάς ή ζευγάς - ζευγάς». Δεν γίνεται και αθλητής, με την παρέα των αθλητών και προπονητής, με τον κύκλο του προπονητή, μπερδεύονται τα πράγματα. Ξεκάθαρα πράγματα, αλλά και αναβάθμιση της Σχολής Προπονητών, μέσα από πανεπιστημιακό επίπεδο. Αν είναι ο καθένας να γίνεται προπονητής, τη χάνουμε τη μπάλα, χάνεται όλη η ιστορία. Θέλει συγκεκριμένες προδιαγραφές και συγκεκριμένες πανεπιστημιακές γνώσεις, για να αναλάβεις ένα πόστο προπονητή. Ο προπονητής τι είναι; Είναι δάσκαλος, είναι αυτός, ο οποίος θα μάθει πως να αγωνίζεται ο αθλητής, πως να αναπτύξει τις ικανότητές του, αν έχει κλήση για το άθλημα και θα βάλει και άλλα στοιχεία μέσα, όπως πειθαρχίας αυτοσυγκράτησης, αυτοσυγκέντρωσης. Δεν είναι έτσι απλά τα πράγματα, να γίνει κάποιος προπονητής. Είναι βαριά κουβέντα η λέξη «προπονητής».

Πάμε λίγο στα άτομα με αναπηρία. Εκεί, το να βάζουμε ποσόστωση στο θέμα το πόσοι αθλητές είναι με αναπηρία, είτε με ακρωτηριασμένα μέλη, είτε με άλλες μορφές αναπηρίας, είτε τυφλοί, είτε με προβλήματα ακοής, αρχίζουμε και βάζουμε κάποιες διαχωριστικές γραμμές και στερούμε από αυτά τα άτομα να έχουν τη χαρά του ομαδικού πνεύματος, της δημιουργίας. Τους το στερούμε. Εκεί, δεν βάζεις πλαφόν, διότι έχεις να κάνεις με πολίτες, που έχουν κινητικά προβλήματα.

Δεν μπορούν οι άνθρωποι αυτοί να ανταπεξέλθουν! Γιατί δύο, τρία, τέσσερα άτομα με ακρωτηριασμένα μέλη να μην μπορούν να παίξουν με τα καροτσάκια τους ποδόσφαιρο ή καλαθοσφαίριση; Μην τους το στερείς! Αυτοί οι άνθρωποι θα πάρουν τα πάνω τους ψυχολογικά, όπως και να το κάνουν, θα αισθανθούν καλύτερα, θα είναι πιο κοντά στους υπόλοιπους, που δεν έχουν αυτά τα προβλήματα. Έχουμε μάθει να λέμε «άτομα με ειδικές ανάγκες»! Σαφώς, οι άνθρωποι αυτοί έχουν χαρίσματα, αλλά είναι άτομα με αναπηρία. Δεν το καταλαβαίνουμε ότι και δύο άτομα να είναι, θα πρέπει να μπορούν να συνεργαστούν, για να αισθανθούν καλύτερα και να εκτιμήσουν αυτό που λέμε «αθλητικό πνεύμα» της εκάστοτε κυβέρνησης - πολιτείας.

Θα πρέπει να είμαστε, λοιπόν, προσεκτικοί σε όλα αυτά, για το πώς θα είναι δομημένο το αθλητικό σωματείο, το οποίο αποτελεί τη ραχοκοκαλιά του αθλητισμού, όπως και να το κάνουμε. Βάζετε, όμως, τώρα, όπως βάλατε τότε, με την Ομοσπονδία Καλαθοσφαίρισης, ξέρετε, και κάποια όρια ηλικιακά. Για το θέμα με τις θητείες, εντάξει, βάζετε έναν περιορισμό, όπως είναι ο περιορισμός με τους ανθρώπους, που ασχολούνται, ενδεχομένως, με το δεύτερο βαθμό της αυτοδιοίκησης, αλλά σίγουρα υπάρχουν άνθρωποι, οι οποίοι μπορούν να προσφέρουν, από την εμπειρία τους στον αθλητισμό, ανεξαρτήτως ηλικίας και εκεί τους δίνετε έναν ρόλο, ανάλογα με τις αποφάσεις του Δ.Σ., αλλά υπάρχουν και άνθρωποι, οι οποίοι, πραγματικά, έχουν γίνει στάτους, έχουν γίνει, θα λέγαμε, πλέον θεσμός και η θέση τους είναι ακλόνητη και αμετακίνητη και έτσι κλείνουν την πόρτα σε κάποιους άλλους ικανούς ανθρώπους. Εκεί, θέλει προσοχή, όμως, πώς θα τους κρίνουμε; Θα τους κρίνουμε ηλικιακά; Θα τους κρίνουμε, με την περίοδο της θητείας; Θεωρώ ότι η περίοδος της θητείας, εάν ένας έχει κάνει δύο, τρεις θητείες, γίνεται πλέον κατεστημένο. Ο πιο ικανός άνθρωπος να είσαι, όταν είσαι εσαεί στην εξουσία, αποκτάς μια αλαζονεία.

Κύριε Πρόεδρε, επιφυλασσόμεθα για τη συζήτηση κατ’ άρθρο, βεβαίως, βλέπουμε θετικά και αρνητικά, αλλά επιφυλασσόμεθα για την Ολομέλεια. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Καρασμάνης Γεώργιος, Ανδριανός Ιωάννης, Τσαβδαρίδης Λάζαρος, Κρητικός Νεοκλής, Δούνια Παναγιώτα (Νόνη), Καλλιάνος Ιωάννης, Οικονόμου Βασίλειος, Καππάτος Παναγής, Κουτσούμπας Ανδρέας, Αμυράς Γεώργιος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Κυρανάκης Κωνσταντίνος, Σκόνδρα Ασημίνα, Παππάς Ιωάννης, Στύλιος Γεώργιος, Ταραντίλης Χρήστος, Κώτσηρας Γεώργιος, Παπαδόπουλος Μιχαήλ, Χειμάρας Θεμιστοκλής (Θέμης), Αμανατίδης Ιωάννης, Αναγνωστοπούηλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσείν, Ξανθόπουλος Θεόφιλος, Μάρκου Κωνσταντίνος, Ξενογιαννακοπούλου Μαριλίζα, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Θεανώ Φωτίου, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Κεγκέρογλου Βασίλειος, Κατσώτης Χρήστος, Παφίλης Αθανάσιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε πολύ τον κ. Μπούμπα.

Το λόγο έχει η κυρία Σακοράφα, Ειδική Αγορήτρια του ΜέΡΑ25.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αφιέρωσα πολλά χρόνια της ζωής μου στον κλασικό αθλητισμό, διένυσα πάρα πολλά χιλιόμετρα, μέσα στα στάδια, τον υπηρέτησα στη Μέση Εκπαίδευση, αλλά και στον ιδιωτικό τομέα, για πάνω ή κοντά στα 50 χρόνια και γι’ αυτό, κάθε φορά, που συζητάμε στο Κοινοβούλιο για τον αθλητισμό, προσπαθώ να εκφράσω την προσωπική μου αγωνία για την πορεία του και το μέλλον του, στη χώρα μας.

Δυστυχώς, η κατάσταση, τα τελευταία χρόνια, δεν επιτρέπει αισιοδοξία. Όλοι γνωρίζουμε, όσοι ασχολούμαστε μ’ αυτό το παγκόσμιο φιλειρηνικό κίνημα, ότι μετά τους Ολυμπιακούς Αγώνες του 2004, έχουμε μια διαρκώς καθοδική πορεία, ενώ θα έπρεπε να συμβαίνει το ακριβώς αντίθετο. Οι ολυμπιακές υποδομές έμειναν, σε μεγάλο μέρος, ανεκμετάλλευτες. Δυστυχώς, δεν αποτέλεσαν τις βάσεις για μια πραγματική αθλητική ανάπτυξη, στη χώρα μας, για να μην πούμε και γι’ αυτές, που ρημάζουν.

Οι διαχρονικές ευθύνες όλων των κυβερνήσεων είναι δεδομένες. Το αποτέλεσμα είναι ότι έχουμε μια κατάσταση σχεδόν παρακμής. Είναι αλήθεια ότι η κατάσταση επιδεινώθηκε και από την οικονομική κατάρρευση, αλλά και από την επιβολή των μνημονιακών περιορισμών. Η δραστική μείωση, όμως, της κρατικής χρηματοδότησης μπορεί να είναι για εμάς και το λιγότερο. Υπάρχει, κύριε Υπουργέ, απ’ όλες τις κυβερνήσεις, μια πρωτοφανής υποτίμηση του αθλητισμού, σε όλα τα επίπεδα, από την εθνική εκπροσώπηση έως το σωματειακό, τον σχολικό ή και το μαζικό αθλητισμό. Η επένδυση στον αθλητισμό θα είχε πολύτιμα κοινωνικά αποτελέσματα, τα οποία, επίσης, φαίνεται να υποτιμά το πολιτικό μας σύστημα, ίσως και να μην τα αντιλαμβάνεται καν. Η ελληνική πολιτεία δείχνει να προσπαθεί, με κάθε τρόπο, να αποδείξει ότι δεν έχει τίποτα να προσφέρει στον αθλητισμό, εκτός από υποχρηματοδότηση και αψυχολόγητες παρεμβάσεις. Κανένας λόγος για εθνικό σχέδιο! Η όλη πολιτική εξαντλείται σε αποσπασματικές ρυθμίσεις, ενταγμένες σ’ ένα πλαίσιο, καταδικασμένο σε αποτυχία.

Και είναι καταδικασμένο σε αποτυχία, γιατί η κατακερματισμένη νομοθέτηση δεν μπορεί να προσφέρει καμία νέα δυναμική στον αθλητισμό. Πόσο μάλλον, όταν έχει σαν μόνη βάση και κίνητρο, μικροπολιτικές, συγκυριακές σκοπιμότητες ή και εμμονές, χωρίς καμία -και το τονίζω αυτό - χωρίς καμία πραγματική αναφορά, στο κοινωνικό φαινόμενο του αθλητισμού και στην προοπτική.

Η δραστική αλλαγή των συνθηκών στον αθλητισμό, την τελευταία δεκαετία, θα απαιτούσε, όπως πολλές φορές έχω πει, έναν νέο αθλητικό νόμο. Ένα αναμορφωμένο συνολικό πλαίσιο, για να αντιμετωπίσουμε αυτήν την νέα κατάσταση και κυρίως, για να την υπερβούμε. Και κύριοι συνάδελφοι, αυτή είναι η ανάγκη, που θα πρέπει να υπηρετήσουμε. Μάλλον, όμως, μάταια, το επαναλαμβάνω. Φαίνεται ότι οι δυνατότητες του ελληνικού πολιτικού συστήματος, δεν φτάνουν, μέχρι εκεί. Κυβερνήσεις αφήνουν τα χρόνια να περνούν, παρατείνοντας εν γνώσει τους, μια νοσηρή κατάσταση, είτε με ημίμετρα είτε με καταδικαστικές ρυθμίσεις. Καταδικάζουν τον ελληνικό αθλητισμό στη στασιμότητα και την υπανάπτυξη, στερώντας του κάθε προοπτική. Τέτοιο παράδειγμα αποσπασματικής και ως ένα βαθμό, θα έλεγα, συμπλεγματικής νομοθέτησης, είναι και το σημερινό νομοσχέδιο.

Θα αναφέρω ενδεικτικά, σε αυτήν την πρώτη φάση, ορισμένα χαρακτηριστικά σημεία του νομοσχεδίου. Ένα μεγάλο μέρος του αποτυπώνει, πολύ παραστατικά, την κυβερνητική πρόθεση να παρέμβει στη διαμόρφωση του όλου διοικητικού συστήματος στον αθλητισμό. Προφανώς, θεωρείτε ότι έτσι θα καθιερώσετε ένα σύστημα ελέγχου στο αθλητικό οικοδόμημα, με βάση την μικροκομματική σας αντίληψη. Αυτό πρέπει να ομολογήσετε ότι δεν έχει καμία πρωτοτυπία. Για μια ακόμη φορά, είστε εντελώς προβλέψιμοι.

Επιβεβαιώνοντας τις εμμονές του, το Υπουργείο προσπαθεί και πάλι να θεσπίσει νέα όρια ηλικίας και θητειών στις διοικήσεις των ομοσπονδιών. Ασφαλώς, εδώ δεν έχουμε να κάνουμε με κάποιο κυβερνητικό αθλητικό όραμα. Απλώς, στοχεύετε σε συγκεκριμένα πρόσωπα. Θα μπορούσε αυτό να γίνει και αποδεκτό, αν είχατε τη στοιχειώδη ευθύτητα και την πολιτική υπευθυνότητα, να τα κατονομάσετε. Να απευθυνθείτε στην κοινωνία, αλλά και στα Κόμματα, εμφανίζοντας τις πραγματικές προθέσεις. Να παρουσιάσετε τα στοιχεία, που θέλετε και να θέσετε, στην κρίση όλων, τα πεπραγμένα αυτών, που θέλετε να αποκλείσετε. Αλλά, δυστυχώς, δεν έχετε καν αυτό το θάρρος, ούτε την πολιτική ειλικρίνεια. Νομοθετείτε, με βάση συγκυριακές πολιτικές επιλογές, τις οποίες αποκρύπτετε, πίσω από προσχηματικές δικαιολογίες και διάτρητες, σχεδόν εικονικές, αιτιολογικές εκθέσεις. Και αυτό δεν τιμά κανέναν, κύριοι συνάδελφοι.

Πέρα από την συνολική αντίθεσή μας, σε αυτά τα σημεία, η φωτογραφική σας πρόθεση καταδεικνύεται και από την πρότασή σας να θεσπίσετε διαφορετικά ηλικιακά όρια, για τα άτομα χωρίς ή με αναπηρία. Το 71ο έτος όριο στους πρώτους, το 74ο στα ΑμεΑ. Πώς μπορείτε, κύριε Υπουργέ, να στοιχειοθετήσετε, εάν μπορείτε, φυσικά, την αιτιολογία αυτής της διάκρισης; Η Αιτιολογική Έκθεση σιωπά εντελώς. Δεν μας βοηθά καθόλου να προσεγγίσουμε μια εξήγηση. Οι ίδιοι οι Παραολυμπιονίκες, εγγράφως, θεωρούν τη διάκριση ηθικά και πολιτικά απαράδεκτη και την απορρίπτουν, κύριε Υπουργέ, οι ίδιοι οι Παραολυμπιονίκες, για λόγους αρχής.

Εσείς, με βάση ποια πολιτική αιτιολόγηση, επιλέγετε να το θεσμοθέτησε; Σε τελευταία ανάλυση, έχετε την υποχρέωση να μας το εξηγήσετε και θα το αναμένουμε, βεβαίως, με ιδιαίτερο ενδιαφέρον. Γιατί θεσπίζετε αυτήν την επιλεκτική διάκριση, παραβλέποντας ότι προσβάλλει, ευθέως, όλα τα άτομα με αναπηρία; Προσβάλλετε μια ολόκληρη κοινωνική κατηγορία, με μια αδικαιολόγητη, κατά τα λοιπά, προνομιακή μεταχείριση, από την οποία θα ωφεληθεί και θα ωφεληθεί εντός εισαγωγικών, βεβαίως, ευνοούμενο ένα και μόνο άτομο ή έστω ελάχιστος αριθμός συγκεκριμένων ατόμων. Γιατί εκτίθεστε, με αυτόν τον τρόπο; Τόσο απροκάλυπτα;

Επιτρέψτε μου να πω, ότι παρόμοιες νομοθετήσεις αναδεικνύουν και την ποιότητα της Συμπολίτευσης και τέτοιες υπάρχουν και άλλες, μέσα σε αυτό το νομοθέτημα. Θα υπερψηφίσουν και αυτή τη διάταξη οι συνάδελφοι της Πλειοψηφίας; Θα έχει ιδιαίτερο ενδιαφέρον αυτή η μέχρι εσχάτων άκριτη πειθαρχία. Φοβάμαι ότι θα είναι ένα σπάνιο δείγμα αποτίναξης κάθε προσωπικής πολιτικής αξιοπρέπειας.

 Στο σημείο αυτό, με τα ηλικιακά όρια και τον αριθμό των θητειών, η Κυβέρνηση εμφανίζεται και πάλι να αδιαφορεί, για την αντισυνταγματικότητα των διατάξεων. Της αρκεί ότι θα υπερψηφιστούν, χάρη στην περιβόητη κομματική πειθαρχία. Για εσάς, η προσβολή του Συντάγματος αποτελεί εντελώς δευτερεύουσα και αμελητέα παράμετρο. Και γι’ αυτό έχετε ευθύνη. Πόσο μάλλον, αφού η παρούσα Κυβέρνηση επαναλαμβάνει αυτήν την πρακτική, σε διάφορα νομοσχέδια διαφόρων Υπουργείων.

 Ενδεικτική της φωτογραφικής διάθεσης και της προσπάθειας απόκρισης των κινήτρων είναι και η διάταξη, που προτείνεται, ειδικά για τις εκλογές στην ΕΠΟ. Είχατε στη διαβούλευση τη διάταξη ότι: «Για τις αρχαιρεσίες αυτής εφαρμόζονται αποκλειστικά οι διατάξεις του καταστατικού της, ακόμη και αν παρεκκλίνουν του παρόντος». Τώρα, όμως, μετά τη διαβούλευση, προσθέσατε μια εξαίρεση και λέτε: «Πλην του χρόνου διεξαγωγής των αρχαιρεσιών, ως προς τον οποίο ο νόμος κατισχύει κάθε διαφορετικής κατασταλτικής ρύθμισης». Σημειώνω ότι στη διαδικασία της διαβούλευσης, δεν υπήρχε κανένα σχόλιο, που να σχετίζεται με το χρόνο εκλογών στην ΕΠΟ. Γιατί προσθέσατε, εκ των υστέρων, αυτή τη διάταξη, που δεν την είχατε θέσει καν σε διαβούλευση και η οποία αναβάλει τις αρχαιρεσίες στην ΕΠΟ; Πρόκειται για προχειρότητα ή πρόκειται για μεθόδευση;

Καλόπιστα, κατέφυγα στην Αιτιολογική Έκθεση. Μάταια. Εκεί η διάταξη αιτιολογείται πολύ πρωτότυπα και υπεύθυνα από την Κυβέρνηση. Απλώς αντιγράφεται το περιεχόμενό της ! Πέρα από την προφανή υποτίμηση του Κοινοβουλίου και των θεσμικών διαδικασιών, έχετε να μας προσφέρετε μια ουσιαστική θεσμική αιτιολόγηση γι’ αυτήν τη διάταξη, κύριε Υπουργέ; Ας προχωρήσουμε.

Στο βωμό της διαβόητης εθνικής επένδυσης του Ελληνικού, θυσιάζονται πολύτιμες αθλητικές εγκαταστάσεις και ακρωτηριάζονται αντίστοιχες δυνατότητες αθλητικής δράσης. Μάταια, αναζήτησα νομοθετική πρόβλεψη, για την αντικατάσταση των υποδομών ή σχεδιασμό αποκατάστασης των απωλειών. Εσείς, προφανώς, θέλετε να περιορίσετε το κυβερνητικό σας έργο στην περικοπή, και μόνο στον ακρωτηριασμό της αθλητικής δραστηριότητας. Ως εκεί μπορείτε, ως εκεί θέλετε και, δυστυχώς για εσάς, γι’ αυτό θα κριθείτε. Αλλά το πραγματικό τίμημα είναι πως η λέξη «δυστυχώς» αφορά πολύ περισσότερο στον ελληνικό αθλητισμό και στη χώρα μας.

Για τις ειδικότερες ρυθμίσεις των άρθρων του νομοσχεδίου, θα έχουμε τη δυνατότητα να μιλήσουμε στην επόμενη συζήτηση της Επιτροπής και εκεί έχουμε να θίξουμε πάρα πολλά. Σήμερα τοποθετούμαι επί της αρχής.

Κλείνοντας, θα ήθελα να διευκρινίσω κάτι. Δεν είμαστε κακόπιστοι, κύριε Υπουργέ, αλλά είμαστε υποχρεωμένοι να αντιμετωπίσουμε την ουσία των διατάξεων, που προτείνετε. Αυτό επιβάλλει η κοινοβουλευτική ευθύνη και η δική μας ευθύνη δεν μπορεί να έχει, σαν γνώμονα, τη συγκυριακές κυβερνητικές σκοπιμότητες. Εσείς θέλετε να περιορίσετε τον ρόλο σας σε αυτό το επίπεδο. Εμείς θέλουμε άλλη ιστορική αναφορά για τον αθλητισμό. Και σας διαβεβαιώνω ότι όσοι έχουμε πραγματικά βιωματική σχέση με τον αθλητισμό, δεν είναι δυνατόν να αποδεχθούμε την υποτίμηση του αθλητισμού, με σπασμωδικές νομοθετήσεις, όπως αυτή του συγκεκριμένου νομοσχεδίου. Δεν έχουμε υπέρμετρες προσδοκίες, κύριε Υπουργέ, αλλά τα βιώματά μας και η συνείδησή μας δεν μας επιτρέπουν να συμβιβαζόμαστε με γραφειοκρατικά ημίμετρα, που δεν έχουν καμία πραγματική αναφορά στο κοινωνικό φαινόμενο του αθλητισμού, ούτε στην πολύπλευρη δυναμική του, ούτε στην αναγκαία ενίσχυση της προοπτικής του, που θα ήταν πολύτιμη για τη χώρα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει η κυρία Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η Ν.Δ. και η Κυβέρνηση του Κυριάκου Μητσοτάκη σηματοδότησε, από την πρώτη στιγμή ανάληψης των καθηκόντων της, την πρόθεσή της να αναμορφώσει και να βελτιώσει το πλαίσιο, που διέπει τον αθλητισμό, στην πατρίδα μας. Εξαρχής, κάναμε σαφές ότι θα δώσουμε μεγάλη σημασία στις διαχρονικές αξίες του αθλητισμού. Πάγια θέση μας είναι η ιδέα του ευ αγωνίζεσθαι να είναι πανταχού παρούσα, να δεσπόζει σε όλους τους τύπους του αθλητισμού και να διασφαλίζεται τόσο θεσμικά όσο και πρακτικά από όλους τους εμπλεκόμενους.

Γνωρίζουμε, πολύ καλά, τις χρόνιες παθογένειες του αθλητισμού, στη χώρα μας και πως διάφορα συμφέροντα, κατά το παρελθόν, βρισκόταν απέναντι σε οποιαδήποτε πρωτοβουλία μεταρρύθμισης και εξυγίανσης και αυτές τις παθογένειες τις γνωρίζουν όλοι και οι προηγούμενοι κυβερνώντες, αλλά κανείς δεν τολμούσε να προβεί στις απαραίτητες μεταρρυθμίσεις. Και ενώ όλων το μυαλό μας πάει στο «βασιλιά» των αθλημάτων, το ποδόσφαιρο, δεν πρέπει να ξεχνάμε ότι οι παθογένειες και οι στερήσεις υπήρξαν και εξακολουθούν να υπάρχουν σχεδόν σε όλα τα αθλήματα.

Χαρακτηριστικά και μόνο, θα αναφέρω παλαιότερες μαρτυρίες διαφόρων Ολυμπιονικών, που μετά τη δόξα που εισέπρατταν, περιέγραφαν σε συνεντεύξεις τους, τις άθλιες συνθήκες των προπονητικών εγκαταστάσεων και τις τραγικές ελλείψεις εξαρτημάτων, που έπρεπε να αντιμετωπιστούν και έπρεπε και οι ίδιοι να βρουν τρόπους να τους ξεπεράσουν, στο δύσκολο δρόμο προς την παγκόσμια καταξίωση, τη δική τους βεβαίως, αλλά και της χώρας μας.

Κυρίες και κύριοι συνάδελφοι, είναι λυπηρό, στη χώρα που γέννησε το Ολυμπιακό Ιδεώδες, ο αθλητισμός να πάσχει, σε τέτοιο βαθμό, εδώ και τόσα πολλά χρόνια, από δυσλειτουργίες, που αμαυρώνουν την εικόνα του αθλητισμού. Λαμβάνοντας αυτό υπόψη, οφείλω να συγχαρώ τον Υπουργό Αθλητισμού, κ. Αυγενάκη, για τη σκληρή δουλειά του ιδίου και του επιτελείου του, αλλά και για την τόλμη του, να φέρουν στη Βουλή νομοθετικές μεταρρυθμίσεις, που θα βελτιώσουν, ριζικά, ολόκληρη την εικόνα του αθλητισμού στην πατρίδα μας. Με τις πρωτοβουλίες σας, κ. Υπουργέ, για τη διαφάνεια και το νοικοκύρεμα του χώρου, εξυγιάνετε και ανανεώνετε τον ελληνικό αθλητισμό και του δίνετε νέα πνοή, τον καθιστάτε ελκυστικό στους νέους μας και στους γονείς τους. Ξεκινήσατε, τον περασμένο Νοέμβριο, με την ψήφιση του ν. 4639, που αφορούσε, μεταξύ άλλων, τον περιορισμό των θητειών και τα όρια ηλικίας για το Δ.Σ. των αθλητικών ομοσπονδιών. Τώρα, περνάτε, με το νομοσχέδιο, που συζητάμε, σήμερα, στην ανανέωση των διοικήσεων των αθλητικών φορέων και τη διασφάλιση αδιάβλητων διαδικασιών στις αρχαιρεσίες των αθλητικών σωματείων, ενώσεων και ομοσπονδιών. Δεν θα εισέλθω σε πολλές λεπτομέρειες και λόγω του χρόνου και επειδή, ήδη, έχει γίνει αναλυτική περιγραφή από την Εισηγήτριά μας.

Επιγραμματικά, αναφέρω ότι εισάγετε ρυθμίσεις για τον αθλητισμό των ατόμων με αναπηρία και τροποποιείτε διατάξεις για τον ερασιτεχνικό και επαγγελματικό αθλητισμό. Δημιουργείτε την εθνική πλατφόρμα, για την καταπολέμηση της χειραγώγησης των αθλητικών αγώνων και εισάγετε τροποποίηση στο Καταστατικό της Ελληνικής Ολυμπιακής Επιτροπής. Τα παραπάνω, κ. Υπουργέ και αγαπητοί συνάδελφοι, αποτελούν μικρότερα και μεγαλύτερα λιθαράκια ενός σημαντικού μωσαϊκού. Το μωσαϊκό αυτό ονομάζεται «ελληνικός αθλητισμός». Είναι ένα σημαντικό και υπέροχο μωσαϊκό, που, με τη δική σας σκληρή δουλειά και υπό την καθοδήγηση του Πρωθυπουργού, Κυριάκου Μητσοτάκη, θα λάμψει και πάλι. Υπάρχουν, βεβαίως, κάποιες φωνές αντίδρασης, τόσο αντιπολιτευτικές όσο και από κάποιους θεσμικούς φορείς, που, για δικές τους πάντα σκοπιμότητες, δεν επιθυμούν να βλέπουν την Κυβέρνηση να ταράζει τα λιμνάζοντα θολά νερά, στα οποία βρίσκεται εγκλωβισμένος ο αθλητισμός, εδώ και χρόνια. Εμείς, βεβαίως, επιθυμούμε τη μεγαλύτερη δυνατή συναίνεση. Ωστόσο, φωνές αντίδρασης και στασιμότητες δεν μπορούν να ληφθούν υπόψη, όταν στοχεύει κανείς σε μια ολοκληρωμένη βελτίωση.

Τονίζω, λοιπόν, ότι με τις ρυθμίσεις, που εισάγονται, τιμούμε την πολυετή συνεισφορά των απερχόμενων διοικήσεων των αθλητικών φορέων, που καλούνται να μεταλαμπαδεύσουν στη νέα γενιά τις γνώσεις και τις εμπειρίες τους. Διασφαλίζουμε το αδιάβλητο των αρχαιρεσιών, προάγοντας, ουσιαστικά, τη διαφάνεια στις διαδικασίες ανάδειξης των διοικήσεων. Απλοποιούμε τη διαδικασία απόκτησης αθλητικής αναγνώρισης των σωματείων και αντιμετωπίζουμε το χρόνιο πρόβλημα απώλειας επιβραβεύσεων των διακριθέντων αθλητών, λόγω της μη συμμετοχής του ελάχιστου απαιτούμενου αριθμού σωματείων, με ειδική αθλητική αναγνώριση, σε αγωνιστικές δραστηριότητες. Λύνουμε προβλήματα, που αποτελούσαν, για χρόνια, τροχοπέδη στο χώρο του Παραολυμπιακού αθλητισμού, εξασφαλίζοντας, μεταξύ άλλων, τη δικαιότερη εκπροσώπηση στη διοίκηση της Ελληνικής Παραολυμπιακής Επιτροπής των επιμέρους φορέων ατόμων με αναπηρίες. Εκσυγχρονίζουμε το καθεστώς των προπονητών, ενισχύοντας τη διαφάνεια και την εξυγίανση ενός επαγγελματικού κλάδου, που είναι από τους πιο ευαίσθητους στο αθλητικό γίγνεσθαι, ενώ ταυτόχρονα, βελτιώνουμε το πλαίσιο των ελέγχων ντόπινγκ σε αθλητές και ρυθμίζουμε ζητήματα, γύρω από την άδεια λειτουργίας αθλητικών εγκαταστάσεων. Υλοποιούμε τις δεσμεύσεις της χώρας έναντι φαινομένων χειραγώγησης των αθλητικών αγώνων, αφού δυστυχώς, ο ελληνικός αθλητισμός βρίσκεται, εδώ και χρόνια, αντιμέτωπος με τέτοια ζοφερά φαινόμενα. Όλα τα παραπάνω καταδεικνύουν το εύρος του υπό ψήφιση νομοσχεδίου, που θα επιτρέψει στον ελληνικό αθλητισμό να εκσυγχρονιστεί και να γυρίσει σελίδα προς ένα καλύτερο και λαμπρότερο μέλλον. Σας ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Σκόνδρα. Πριν δώσω τον λόγο στον κύριο Οικονόμου, να πω ότι η συνάδελφος, η κυρία Κατερίνα Μονογιού, κατέθεσε επιστολή, την οποία έχει στείλει ο σύλλογος ΑΠΑΞ Νάξου και η οποία θα κατατεθεί με διάφορες προτάσεις για το νομοσχέδιο και θα καταχωρηθεί στα πρακτικά.

Τον λόγο έχει ο κύριος Οικονόμου.

 **ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, πραγματικά πρέπει να αναζητήσουμε την ουσία αυτού του νομοσχεδίου και επειδή ήταν πολυαναμενόμενο, το ζήτημα είναι αν ήταν αναγκαίο να γίνει, αν είναι μία μεταρρύθμιση, και αν συμβάλλει θετικά στο φαινόμενο του αθλητισμού.

Εγώ και στα τρία θα απαντήσω ναι. Εγώ, δηλαδή, θα τοποθετηθούν θετικά και θα αναγνωρίσω μια τολμηρή μεταρρύθμιση, μέσα από αυτή τη νομοθετική πρωτοβουλία, η οποία έρχεται να συμπληρώσει τη νομοθετική πρωτοβουλία του Νοεμβρίου του 2019. Δηλαδή, μέσα σε ένα χρόνο, η νέα Κυβέρνηση, με την πολιτική ηγεσία του αθλητισμού, του Λευτέρη του Αυγενάκη, προβαίνει σε μεταρρυθμίσεις, οι οποίες - εγώ που ασχολούμαι πολλά χρόνια με τον αθλητισμό, ως παλαιός αθλητής, ως επιστήμονας του αθλητισμού, θα έλεγα τα τελευταία χρόνια συνέχεια μέσα στα στάδια, ως γονέας δύο αθλητών - δεν περίμενα τέτοιο τολμηρότητα. Κάποιοι είπαν ότι ο Λευτέρης Αυγενάκης δεν έχει σχέση με τον αθλητισμό, τι θα κάνει, πώς θα προσεγγίσει τα ζητήματα. Χαίρομαι, που δεν είχε σχέση με τον αθλητισμό, με την κλασική έννοια, των επαϊόντων, των πρωταθλητών, των παραγόντων. Και χαίρομαι, γιατί είναι ένας άνθρωπος, ο οποίος βάζει το στίγμα και τη σφραγίδα του, μέσα από αυτή την Κυβέρνηση, για να έχουμε ένα νέο τοπίο.

Το θέλουμε το νέο τοπίο; Κάποιοι μπορούν να μου πουν «όχι, τα πράγματα πηγαίνανε καλά». Εγώ ισχυρίζομαι, νομίζω ότι και η πλειοψηφία της κοινωνίας, ότι τα πράγματα δεν πήγαιναν καλά στον αθλητισμό. Χρειαζόταν το Μητρώο; Ακούω όλες τις παρατάξεις εδώ να λένε ότι το χρειαζόμασταν το Μητρώο συλλόγων - σωματείων. Όμως, δέκα υποσημειώσεις από αρκετούς. «Ναι μεν, αλλά». Αυτό το αλλά είναι τεράστιο.

Χρειαζόμασταν το «ΧΙΛΩΝ»; Ναι, θα πουν πολλοί. Δηλαδή, ο αντικειμενικός επιστημονικά τεκμηριωμένος πεντακάθαρος τρόπος χρηματοδότησης των ομοσπονδιών ήταν αναγκαιότητα ή έπρεπε να έχουμε αδιαφάνεια, μερικότητα, φαυλοκρατία, ίσως, γιατί «είναι ο κολλητός μου της ομοσπονδίας, ο κολλητός μου παράγοντας, θα του δώσω παραπάνω». Τελείωσαν αυτά. Αντικειμενικό σύστημα αξιολόγησης. Το θέλαμε; Στην αρχή λέγαμε όλοι «ναι». Αρχίζω και ακούω πολλά «αλλά». Θέλαμε ανανέωση; Ναι, στις θητείες, στις συγκεκριμένες θητείες, ναι, στο όριο ηλικίας. Πέστε μου άλλο τρόπο, η εκτελεστική εξουσία, δηλαδή, η διαχειριζόμενη κρατικό χρήμα, κατά βάση, να μην έχουν το απεριόριστο 30 - 40 χρόνια διοικήσεων. Το θέλαμε; Ναι, είπαν πάρα πολλοί. Στο δρόμο αρχίσαμε τα «αλλά», γιατί το κουστούμι μας είναι ατομικό.

Το ερώτημα, λοιπόν, είναι : Υπάρχουν αυτές οι καινοτομίες, οι μεταρρυθμίσεις; Θα είμαστε πάλι όλοι, σε αυτή τη χώρα, όπως μας βολεύει, γινόμενοι, κατά εποχές συνταγματολόγοι, σεισμολόγοι; Κάθε εποχή, υπάρχει ένα φρούτο, που κυκλοφορεί. Εδώ έχουμε γίνει όλοι συνταγματολόγοι. Βγάλαμε αντισυνταγματικές τις θητείες. Και ερωτώ, ποιοι τα λένε αυτά; Ο «χ», ο «ψ», ο «ω». Δεν θέλω να χαρακτηρίσω κανέναν, αν έχει τη στοιχειώδη εκπαίδευση, όχι να κρίνει, αν ένας νόμος είναι αντισυνταγματικός, να κρίνει πολλά πιο απλά πράγματα στη ζωή του.

Εδώ, λοιπόν, μιλάμε για αντισυνταγματικότητες. Πότε κρίθηκαν στα δικαστήρια αυτά; Είχαν έναν χρόνο να πάνε οι θιγόμενοι στα δικαστήρια; Γιατί δεν έχει πάει κανένας; Γιατί αυτοί «οι θιγόμενοι», οι λεγόμενοι, δεν έχουν πάει στα δικαστήρια να βγάλουν ένα νόμο αντισυνταγματικό; Υπάρχει η διαδικασία. Δεν θα την υποδείξω εγώ, παρόλο που είμαι δικηγόρος.

Άρα λοιπόν, αυτό το οποίο θέλουμε να πετύχουμε, είναι να μπορέσουμε να ζωντανέψουμε την αθλητική κοινωνία και το αθλητικό φαινόμενο. Είναι αθλητική η κοινωνία και το αθλητικό κίνημα η ομάς των δημογερόντων, που είναι 30 και 40 χρόνια κατσικωμένοι στο σβέρκο πάρα πολλών; Μήπως είναι οι αθλητές, το αθλητικό κίνημα; Μήπως Είναι οι γονείς; Μήπως είναι οι προπονητές; Μήπως είναι οι αθλητικοί επιστήμονες; Μήπως, μήπως, μήπως, μήπως;

Από όλους όσους σας έχω πει δεν έχει κανένας λόγο για τη διαδικασία και την εξέλιξη του αθλητισμού. Κανένας δεν έχει λόγο. Μια «ομάς Δημογερόντων» έχουν μόνο τον λόγο. Ποιος έχει τη δημοκρατική νομιμοποίηση να ψηφίζει, για να αποφασίζει, σε αυτή τη χώρα; Εγώ λέω η Βουλή. Η εκλεγμένη Κυβέρνηση. Αυτοί δεν έχουν την νομιμοποίηση τη δημοκρατική να αποφασίζουν; Μήπως έχουν οι συνελεύσεις των λίγων δεκάδων έως ελαχιστότατων σωματείων; Αυτή είναι η δημοκρατική νομιμοποίηση; Είναι συνδικαλιστικές οργανώσεις οι ομοσπονδίες; Είναι η ΓΕΣΕΕ και η ΑΔΕΔΥ; Από πότε έγινε αυτό; Με κρατικό χρήμα και αυτοί, που έχουν υποχρέωση να ασκήσουν και να εξειδικεύσουν την πολιτική, για το αγωνιστικό αθλητισμό, αυτοί θα ασκήσουν δικιά τους, αυτόφωτη πολιτική, πέρα και έξω από τη δημοκρατική νομιμοποίηση μιας κυβέρνησης; Που πληρώνει, μάλιστα, το κρατικό, το δημόσιο χρήμα; Εδώ έχουμε σύγχυση.

Άκουσα, τον Εισηγητή της Μειοψηφίας, που τον σέβομαι και τον εκτιμώ, παρόλο που είναι νέος Βουλευτής, που λέει «θα μπούνε ιδιώτες, η μπίζνα, η διαφθορά». Όχι, αγαπητέ μου, συνάδελφε, δεν είναι «η μπίζνα και η διαφθορά» ο ιδιώτης. Δηλαδή, ο επιχειρηματίας, ο επαγγελματίας, οποίος θα στηρίξει ένα σωματείο, θα βάλει τα χρήματα του και θα στηρίξει το αθλητικό γεγονός στην περιοχή του, με μια χορηγία, ο οποίος θα στηρίξει τη λειτουργία ενός συλλόγου, είναι διαφθορά; Όχι. Μην μπούμε σε μια τέτοια συζήτηση. Τους θέλουμε. Θέλουμε αυτή την πρόσμιξη. Αυτόν, ο οποίος μπορεί να συνεισφέρει με τα χρήματα του, να τον προσελκύσουμε, μάλιστα, να είναι χορηγός, να είναι υποστηρικτής της αθλητικής δραστηριότητας και το κράτος, με τους δικούς του μηχανισμούς, να εποπτεύει και να ελέγχει, αν το κρατικό χρήμα πάει σωστά στη θέση του.

Εδώ, ακούω το καινοφανές. Υπάρχουν λίγες ομοσπονδίες από 48 , δηλαδή, 5-6 ακούω, που δεν θέλουν να μπουν στην Ενιαία Αρχή Πληρωμών. Δεν θέλουν. Δηλαδή, θέλουν «σκοτάδι», να μην δίνουν λογαριασμό. Πού να μην δίνουν λογαριασμό; Στο τσιφλίκι τους; Δεν θέλουν να δίνουν λογαριασμό! Το ξαναλέω, κύριε Υπουργέ. Αληθεύει αυτό; Δηλαδή, υπάρχουν ομοσπονδίες, από τις 48 κάποιες, οι οποίες δεν θέλουν να μπουν στο διαφανές σύστημα, που λέει «Ενιαία Αρχή Πληρωμών»; Και συζητάμε, σήμερα εδώ, ότι μπορούμε να κάνουμε μια σοβαρή συζήτηση, όταν το δημόσιο χρήμα θα έπρεπε να ήταν απαίτηση όλων των πτερύγων να είναι και στο τελευταίο του ευρώ διαφανώς οριοθετημένο, που έχει πάει;

Και κάποιοι θεωρούν, με μια μπουρδολογία και μια ασύστολη συζήτηση, αυτοδιοίκητο; Ποιο αυτοδιοίκητο; Αυτοδιοίκητο ψηφίζουν τα σωματεία, που θα δούμε ποια είναι. Και περιμένω, κύριε Υπουργέ, το Μητρώο των Σωματείων να ολοκληρωθεί, αλλά σας παρακαλώ, να ξεκινήσετε γρήγορα τις διαδικασίες, να δούμε κι άλλα μητρώα. Όπως, π.χ., προπονητών. Ο καθένας σε αυτήν τη χώρα κάνει ή παριστάνει ότι είναι προπονητής. Στέλνουμε τα παιδιά μας και δεν ξέρουμε τι έχουν τελειώσει. Πολύ ωραία, το είπε ο εκπρόσωπος του ΚΙΝΑΛ, να υποστηρίξουμε τους αποφοίτους, τους πτυχιούχους των ΤΕΦΦΑ, (ΣΕΦΦΑ), σήμερα.

 Αλλά, όμως, ας πάμε στα σωματεία. Αυτοί που προπονούν είναι γυμναστές; Έχουν ένα δίπλωμα; Τι δίπλωμα έχουν; Φτιάξτε το Μητρώο των Προπονητών, κύριε Αυγενάκη και να δούμε πόσο και τι θα πούμε εδώ πέρα.

Φτιάξετε το Μητρώο των εγκαταστάσεων. Εγώ, στην εκλογική μου περιφέρεια, μιλάω με δημάρχους, μιλάω με εκπροσώπους και οι μισές εγκαταστάσεις δεν έχουν άδεια λειτουργίας. Ποιες αθλητικές εγκαταστάσεις; Πήγε κάποιος, έστησε ένα γήπεδο, έκανε και τα εγκαίνια, για να πάρει τις ψήφους και στη συνέχεια, αλίμονο στα παιδιά, που θα πάνε κάτω από μπασκέτα και θα πέσει η μπασκέτα και θα τα σκοτώσει ! Και αυτό το λέμε «αθλητικές εγκαταστάσεις» ! Θα μου πείτε, αυτό είναι τίποτα φοβερό; Είναι φοβερό!

 Επιτέλους, να μάθουμε ποια είναι τα σωματεία. Άκουγα για 10.000 σωματεία, αλλά ακούω και διαβάζω, τώρα για 5.000 Σωματεία. Πού είναι τα άλλα 5.000; Πού είναι αυτοί οι απίθανοι, οι «φαντομάδες», πού είναι; Ποια παιδιά πήγαν σ αυτά τα 5.000 σωματεία, ποιοι ασχοληθήκαν; Ακούω έναν άλλο να λέει: «Δύσκολα. Μου ζητάει, πλέον, για να μπω στο Μητρώο, ασφαλιστική ενημερότητα για τον προπονητή και εγώ τον είχα «μαύρο»». «Τι τον είχες;» λέω. ««Μαύρο». Του τα έδινα «μαύρα»». Τι ήταν αυτός; Και αυτό είναι αθλητικό σωματείο; Αυτός είναι ο αθλητισμός;

  Και όταν έρχεται να μπει μια τάξη, αυτό το συζητάμε και λέμε «ναι», όμως δεν είναι έτσι ακριβώς; Θα μπορούσα να πω πάρα πολλά. Εγώ χαίρομαι, που έγινε αυτή η πρωτοβουλία και επειδή θα έχουμε και μπροστά μας χρόνο, πραγματικά, θα μπορούμε να εξειδικεύσουμε πολλές σκέψεις και προτάσεις. Είναι μία ωραία βάση αυτό το νομοσχέδιο, μπορούμε, όμως να πούμε και κάτι καλύτερο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας)**: Δύο διευκρινίσεις να δώσω, για να διεξάγεται η συζήτηση στην Αίθουσα επί πραγματικών διαφορών και όχι επί εικονικών αντιπαραθέσεων. Δεν έχουμε αντίθεση για τους χορηγούς και δεν θα μπορούσαμε να έχουμε. Είμαστε σε μια φιλελεύθερη οικονομία. Ο καθένας επενδύει τα χρήματά του, εκεί που κρίνει και παίρνει το ρίσκο. Η αντίρρηση μας είναι στην επιχειρηματική ιδιότητα των διοικητών των σωματείων. Δεν είναι δυνατόν αυτός, που πουλάει εξωλέμβιες, να είναι πρόεδρος σε ένα σωματείο θαλασσίου σκι. Το έχω πει, πάρα πολλές φορές και το επαναλαμβάνω το επιχείρημα. Αυτή είναι η επιφύλαξη μας. Δεν μπορεί να πουλάω αθλητικά είδη και να είμαι πρόεδρος σε σωματείο. Κυοφορείται διαφθορά. Αυτό, αν δεν γίνει αντιληπτό, δεν νομίζω ότι έχει έδαφος για περαιτέρω συζήτηση.

Δεύτερον, είναι προφανές ότι εφόσον οι ομοσπονδίες διαχειρίζονται και δημόσιο χρήμα, οφείλουν να λογοδοτούν στην Αρχή Πληρωμών. Δηλαδή, να μην σκιαμαχούμε συνάδελφοι. Να διαφωνούμε επί των ουσιωδών.

**ΒΑΣΙΛΕΙΟΣ ΟΙΚΟΝΟΜΟΥ**: Γιατί το λέτε σε εμένα;

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας)**: Εσείς το είπατε, κύριε συνάδελφε.

**ΒΑΣΙΛΕΙΟΣ ΟΙΚΟΝΟΜΟΥ**: Τα διαβάζουμε.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας)**: Δεν λέω ότι είναι δικά σας. Συμφωνούμε. Η πολιτική μας αντιπαράθεση να εδράζεται σε ουσιώδη ζητήματα.

Τέλος, κύριε Υπουργέ, οι αθλητικές εγκαταστάσεις είναι μια παθογένεια πολυετής. Ως πολιτεία, κάθε φορά, παρατείνουμε, με νόμο, την άδεια λειτουργίας του. Θα πρέπει να υπάρξει μια συμφωνία όλων μας, να μπουν προϋποθέσεις, να μπουν όροι, έτσι ώστε να ξέρουμε και βεβαίως, αν υπάρχει ανάγκη οικονομικής ενίσχυσης, για να ολοκληρωθούν και να έχουν τις τυπικές προδιαγραφές, να το κάνουμε. Αλλά, σας παρακαλώ αυτή η κωμωδία της κατ’ έτος παράτασης της άδειας λειτουργίας των αθλητικών εγκαταστάσεων, πρέπει να τελειώσει. Δεν τιμά κανέναν.

Μίλησα και το ξαναλέω, για να μην υπάρχει καμία αμφισβήτηση. Ναι, στο μητρώο αθλητικών σωματείων. Όχι, με τον τρόπο, που το φέρνετε, ως ένα καρδιακό δίκαννο, ως ένα αναγκαστικό μηχανισμό πειθάρχησης και πειθαναγκασμού των σωματείων στην εκάστοτε αθλητική ηγεσία. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Υφυπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Καταρχήν, να ευχαριστήσω όλους τους συναδέλφους και τους Εισηγητές όλων των Κομμάτων. Απλά, θα απαντήσω στον κύριο Κωνσταντόπουλο, Εισηγητή του ΚΙΝΑΛ, ότι έχει κατατεθεί και συμπληρωματική Αιτιολογική Έκθεση, με όλα αυτά τα οποία ζητήθηκαν και ίσως να ενσωματωθεί. Οπότε, καλό θα είναι να ρίξει μια ματιά. Από εμάς, κύριε Πρόεδρε - που δεν μας πέφτει λόγος, είναι θέμα των Εισηγητών των Κομμάτων - όσοι περισσότεροι φορείς, τόσο το καλύτερο. Μακάρι, να ακούσουμε και άλλες απόψεις. Είμαστε υπέρ του διαλόγου.

Κύριε Οικονόμου, θέσατε εξαιρετικά ερωτήματα. Μοναδικά, θα έλεγα και είπατε τα πράγματα, με το όνομά τους. Ευκαιρία, λοιπόν, να ειπωθούν και πολλά ερωτήματα και σε αυτούς τους ίδιους τους φορείς, που θα καλέσουμε, διότι αρκετά παιχνίδια έχουν παίξει, στις πλάτες αθλητών, στις πλάτες γονέων και στις πλάτες σωματείων. Καλό, λοιπόν, είναι να ειπωθούν τα πράγματα, με το όνομά τους, εδώ και χαίρομαι, που σε πάρα πολλά σημεία συμφωνούμε τελικά.

Και βέβαια, μία μόνο απάντηση, σε αυτά που ειπώθηκαν, σχετικά με τις αθλητικές εγκαταστάσεις. Βεβαίως και χρειάζονται πολύ περισσότερα χρήματα για ειδικές εγκαταστάσεις, στη χώρα μας. Είναι απολύτως βέβαιο. Γι’ αυτόν το λόγο και κάνουμε και κάτι πολύ απλό, αλλά απαραίτητο. Αυτονόητο, αλλά δεν γινόταν, μέχρι σήμερα.

Σε συνεννόηση με την ΚΕΔΕ, έχουμε ήδη ενεργοποιήσει την πλατφόρμα, την οποία ονομάσαμε «ΠΕΛΟΠΑΣ» και καταγράφονται όλες οι αθλητικές εγκαταστάσεις, που έχουν στη δικαιοδοσία τους όλοι οι δήμοι της χώρας, συν των εγκαταστάσεων, που έχουμε εμείς στη δικαιοδοσία μας, ως Γενική Γραμματεία Αθλητισμού. Πολύ σύντομα, δηλαδή, θα έχουμε εικόνα του ενενήντα και πλέον τοις εκατό των αθλητικών εγκαταστάσεων, σε όλη τη χώρα. Άρα, θα ξέρουμε ποιες είναι αδειοδοτημένες, σε τι κατάσταση είναι, παλαιότητα, τι αθλήματα εξυπηρετούν. Δηλαδή, να ξέρουμε, πραγματικά, τι ανάπτυξη θέλουμε να κάνουμε, τι χρήματα χρειαζόμαστε, τι δεν χρειαζόμαστε, πού υπάρχει υπερβολή. Να βάλουμε, δηλαδή, τα πράγματα σε μια σειρά –κάτι, με το οποίο, φαντάζομαι, δεν διαφωνεί κανένας.

Διότι θα θέλαμε πάρα πολύ να έχουμε πενταπλάσιο προϋπολογισμό. Και ποιος δεν θα ήθελε, αλήθεια, να μοιραστούν λεφτά και να γίνουν έργα, σε όλη τη χώρα; Φαντάζομαι να μην έχετε καμία εντύπωση ότι εγώ είμαι από αυτούς, που αρνούνται να πάρουν χρήματα και αρνούμαι να τα διοχετεύσω σε αθλητικές εγκαταστάσεις, σε όλα τα σημεία της χώρας. Το θέλω πολύ, αλλά θέλω να γίνει με μέτρο, με σοβαρότητα και, κυρίως, με υπευθυνότητα. Είμαι βέβαιος ότι όλοι, σε αυτήν την αίθουσα, συμφωνούμε προς αυτή την κατεύθυνση.

Τώρα, μπαίνω στο θέμα της συζήτησης. Ξεκινώντας, λοιπόν, την τοποθέτησή μου σχετικά με το νομοθέτημα, το οποίο έχουμε όλοι, σήμερα, μπροστά μας και ξεκίνησε η συζήτησή του, με πολύ ενδιαφέρουσες παρατηρήσεις. Σήμερα, έχουμε τη βάση της αθλητικής ιεραρχίας, τον υγιή πυρήνα της αθλητικής δραστηριότητας, στη χώρα μας. Έχουμε τους ίδιους τους αθλητές, οι οποίοι καταφέρνουν, μέσα σε ένα αντίξοο περιβάλλον, με προσωπικό μόχθο, στερήσεις, υπερβάλλοντα ζήλο, υπερβάλοντας πολλές φορές και τις ίδιες τους τις δυνάμεις, να φέρουν διακρίσεις στη χώρα μας και να μας κάνουν όλους περήφανους.

Βέβαια, γνωρίζω και αναγνωρίζουμε όλοι μας ότι η οικονομική κρίση, τα τελευταία δέκα και πλέον χρόνια, χτύπησε βάναυσα τον αθλητισμό, όπως φυσικά και πολλούς άλλους κλάδους. Και το λέω αυτό, γιατί δεν θέλω να αδικώ τις διοικήσεις των αθλητικών Ομοσπονδιών, ως προς τις δυσκολίες και τις αντιξοότητες, που είχαν να αντιμετωπίσουν και αντιμετωπίζουν και συνεχίζουν να λειτουργούν δύσκολα, στην εποχή της πανδημίας. Αυτή είναι η μία όψη του νομίσματος.

Στον αντίποδα, όμως, έχουμε τους αθλητικούς φορείς, σωματεία, ενώσεις, ομοσπονδίες, όπου η αρτηριοσκλήρωση των μηχανισμών τους, η έλλειψη -πολλές φορές- διαφάνειας και δημοκρατικότητας, στο εσωτερικό τους και μια σειρά άλλων παθογενειών, που ξέρουμε πάρα πολύ καλά, δημιουργούν συνθήκες ασφυξίας, στο χώρο του αθλητισμού. Είναι αυτό που λέμε ότι «ο κόμπος έφτασε στο χτένι».

Πλέον, μιλούν γεγονότα, μιλούν αθλητές, μιλούν παράγοντες. Ξεκαθαρίζω. Δεν θέλω να είμαι άδικος και, κυρίως, αφοριστικός προς την κορυφή του αθλητικού οικοδομήματος.

Όμως, θεωρώ ότι η διοικητική ανανέωση, ο εκδημοκρατισμός και το νοικοκύρεμα των αθλητικών οργανισμών είναι απολύτως αναγκαία. Θεωρούμε πως η φωνή της βάσης του αθλητικού οικοδομήματος πρέπει να ακούγεται και πως όλοι μαζί πλέον, την επόμενη μέρα, με την εμπειρία των παλαιότερων, αλλά και τη φρεσκάδα των νέων, να είμαστε σε θέση να σχεδιάσουμε τον αθλητισμό του μέλλοντος, όπως διαμορφώνεται, σήμερα.

Όπως διαπιστώνετε, η αθλητική μεταρρύθμιση από την Κυβέρνησή μας, με τις μέχρι σήμερα νομοθετικές και όχι μόνο πρωτοβουλίες, θα εξελίσσεται βήμα-βήμα και προχωράμε βάσει σχεδίου, βάσει πλάνου. Με απόλυτη συνέπεια, στα όσα είχαμε πει πάλι, εδώ, στην αίθουσα του Κοινοβουλίου, κατά τη συζήτηση του πρώτου νομοσχεδίου μας, τότε, το Νοέμβριο, το οποίο, στην ουσία, αποτελούσε την αρχή της αυτονόητης, για πολλά χρόνια, αθλητικής μεταρρύθμισης.

Απώτερος στόχος είναι ο αθλητισμός να βρίσκεται, συνεχώς, στα χέρια υγιών δυνάμεων. Να εξυγιάνουμε το αθλητικό οικοσύστημα. Να αναδειχτούν οι θετικές και αναπτυξιακές δυνάμεις. Να δώσουμε καθαρό, φρέσκο οξυγόνο στις διοικήσεις των Ομοσπονδιών, στους αθλητές και στις αθλήτριες. Τη δύναμη να πάνε μπροστά και μαζί τους να συμπαρασύρουν και άλλο νέο κόσμο.

Το σχέδιο νόμου, που συζητάμε σήμερα, αποτελεί αναγκαιότητα, κυρίες και κύριοι συνάδελφοι. Είναι μια μάχη με το αυτονόητο, μια τομή για τον αθλητισμό. Και απόδειξη αυτών είναι ότι το αγκάλιασαν φορείς, σωματεία, Ολυμπιονίκες, Παραολυμπιονίκες, ερασιτέχνες αθλητές, γονείς, παράγοντες. Η βάση, δηλαδή, του αθλητισμού. Το υγιές κομμάτι του αθλητισμού, που εμείς θέλουμε να βοηθήσουμε να αναδειχθεί ακόμη.

Το παρόν σχέδιο νόμου αποτελεί προϊόν εξαντλητικής διαβούλευσης, τόσο σε πρώτο στάδιο - κατά τη σύνταξή του, όσο και στην πορεία. Και χαίρομαι, ειλικρινά, για την ανταπόκριση, για το ενδιαφέρον της αθλητικής κοινωνίας.

Αρκεί να σας πω, ότι είχαμε περίπου 700 σχόλια στη διαβούλευση και περίπου 1.500 προτάσεις και υπομνήματα, που κατατέθηκαν στο Υφυπουργείο. Απίστευτο ομολογουμένως ενδιαφέρον, συγκινητικό, θα έλεγα, και έντονη ενεργοποίηση της αθλητικής οικογένειας της χώρας μας. Με τη σειρά μας, επεξεργαστήκαμε τις παρατηρήσεις τους και όπως έχετε δει, η τελική μορφή του σχεδίου νόμου, που συζητούμε σήμερα, έχει τροποποιηθεί αρκετά από την ενσωμάτωση πολλών προτάσεων, που έφτασαν στα χέρια μας και θέλω, στο σημείο αυτό, να πω πως θέλω να κάνουμε έναν παραγωγικό διάλογο, ελπίζοντας ότι ο αθλητισμός ενώνει και οι αξίες του αθλητισμού θα βοηθήσουν όλους μας, να σταθούμε στη σωστή μεριά της όχθης. Ευελπιστώ, σε ένα γόνιμο και εποικοδομητικό διάλογο, τόσο των συναδέλφων της Βουλής όσο και των φορέων, που θα τους έχουμε κοντά μας τη Δευτέρα και βεβαίως, θα προχωρήσουμε, αν χρειαστεί και με ακόμα περισσότερες αλλαγές, που θα βελτιώσουν το σχέδιο νόμου, που συζητούμε σήμερα.

Αντιλαμβάνομαι την ανάγκη άσκησης αντιπολίτευσης, αλλά αυτό θα προτιμούσα να γίνεται σε πλαίσιο, που βοηθά την παραγωγή υψηλού επιπέδου νομοθετικού έργου. Αυτό λοιπόν, που κάνουμε σήμερα, κυρίες και κύριοι συνάδελφοι, είναι αυτό που πολλοί συζητούσαν, επιδίωκαν ή ήθελαν για τον αθλητισμό της χώρας μας και δεν αμφισβητώ, σε καμία περίπτωση, τις προϋποθέσεις των προκατόχων μου, οι οποίοι έβρισκαν απέναντί τους, όπως και εγώ, σε κάποιες περιπτώσεις, συγκεκριμένα συμφέροντα, ισχυρές δυνάμεις, σε κάθε προσπάθεια εφαρμογής της κανονικότητας του αυτονόητου. Η αθλητική μεταρρύθμιση, που βήμα - βήμα υλοποιούμε, είναι η επανάσταση του αυτονόητου για τον αθλητισμό, διότι πρέπει να είναι αυτονόητος ο περιορισμός των ισοβίων διοικήσεων στις αθλητικές ομοσπονδίες, ο περιορισμός των παραγόντων, που χρησιμοποιούν το κάθε άθλημα, για να αποκτήσουν βαρύτητα στην κοινωνία, παρά για να υπηρετήσουν το άθλημα και τους αθλητές. Πρέπει να είναι αυτονόητο να μπορούν να ενεργοποιηθούν να προσφέρουν και από διοικητικά πόστα οι Ολυμπιονίκες, που ολοκλήρωσαν την αθλητική τους καριέρα, οι Παραολυμπιονίκες, οι πρωταθλητές μας, εφόσον φυσικά το επιθυμούν.

Πρέπει να είναι αυτονόητο ότι θέλουμε να νοικοκυρέψουμε το αθλητικό τοπίο, να βάλουμε τάξη πάντα, με διαφάνεια και με διαφανείς διαδικασίες, σε ένα καθεστώς ημινομιμότητας, που υπήρχε στα αθλητικά ερασιτεχνικά σωματεία και να αποκτούν δικαίωμα του εκλέγειν μόνο τα ενεργά και νόμιμα ερασιτεχνικά σωματεία, που έχουν εγγραφεί στο Μητρώο Αθλητικών Φορέων της Γενικής Γραμματείας Αθλητισμού. Πρέπει να είναι αυτονόητο να στηρίξουμε έμπρακτα τον ερασιτεχνικό αθλητισμό, δίνοντας απευθείας επιχορήγηση στα σωματεία, έπειτα από 12 χρόνια, με τη διάθεση ποσού 12 εκατομμυρίων ευρώ, για την άμεση ενίσχυσή τους, ποσό, που θα διανεμηθεί, σε συνεργασία με το Υπουργείο Οικονομικών, τις επόμενες εβδομάδες, με απόλυτη διαφάνεια και, κυρίως, με κριτήρια συγκεκριμένα, τα οποία δεν θα αμφισβητηθούν από πουθενά.

Πρέπει να είναι αυτονόητο επίσης, να νομοθετεί η πολιτεία φορολογικά και άλλα αναπτυξιακά κίνητρα, μειώνοντας για παράδειγμα τον ΦΠΑ των εισιτηρίων φιλάθλων, μειώνοντας τη φορολογία συμβολαίων αθλητών και προπονητών, διευκολύνοντας ή καλύτερα παρακινώντας για χορηγίες και δωρεές, με φοροελαφρύνσεις. Δεν θα σταματήσουμε εδώ, σας το υπόσχομαι. Με την ψήφιση αυτού του νομοσχεδίου, δεν τελειώνουμε. Αμέσως μετά, προχωρούμε στην κατάθεση του επόμενου, το οποίο θα ρυθμίσει το τοπίο της χώρας σε ό,τι αφορά τον τομέα της προπονητικής και των προπονητών, μεγάλο επίσης ζήτημα. Για τους προπονητές θα προχωρήσουμε στη σύσταση, επίσης, ενός ψηφιακού μητρώου στη Γενική Γραμματεία Αθλητισμού, ενώ, με το νέο νομοσχέδιο, θα προσδιορισθούν και θα καταγραφούν και οι νέες τάσεις και μορφές αθλητισμού της εποχής μας, όπως ο εναλλακτικός αθλητισμός, ο μη αγωνιστικός, ο ψυχαγωγικός, που αναπτύσσεται ολοένα και περισσότερο, το νέο πλαίσιο λειτουργίας της Επιτροπής Επαγγελματικού Αθλητισμού και σειρά άλλων διατάξεων.

Σχετικά με το σημερινό νομοσχέδιο, αποτελεί τη συνέχεια της αθλητικής μεταρρύθμισης, που ξεκινήσαμε τον Νοέμβριο, με τη θέσπιση των ορίων σε ηλικίες, σε θητείες των διοικήσεων των ομοσπονδιών και μετέπειτα, με τη θέσπιση αλλαγών στα κωλύματα εκλογιμότητας. Ανταποκρίνεται στην υλοποίηση χρόνιων αιτημάτων, που είχε θέσει εξαρχής η κοινωνία, νοικοκύρεμα, τάξη και διαφάνεια. Συσπειρώνει την αθλητική οικογένεια, όπως αποδεικνύεται, από την καταχώρηση πλήθους σχολίων στο ηλεκτρονικό σύστημα της δημόσιας διαβούλευσης και πλήθος επίσης, παρατηρήσεων και προτάσεων, που έφθασαν, με κάθε τρόπο, στο Υπουργείο μας. Φέρνει ανανέωση στο αθλητικό οικοσύστημα της χώρας, δίνει τη δυνατότητα στις υγιείς δυνάμεις να αναδειχθούν και να προσφέρουν για την ανάπτυξη του αθλητισμού.

Παρακινεί νέες δυνάμεις στη συνολική προσπάθεια εκσυγχρονισμού του αθλητισμού. Εισάγει τομές, γύρω από τις διαδικασίες των αρχαιρεσιών, αλλά και των γενικών συνελεύσεων των αθλητικών φορέων, την ισχυρή εκπροσώπηση του Παραολυμπιακού κινήματος, τον εκσυγχρονισμό του καθεστώτος των προπονητών και των διακριθέντων αθλητών, την αντιμετώπιση της χειραγώγησης αγώνων, τις άδειες λειτουργίας των αθλητικών εγκαταστάσεων και φυσικά, τα εργασιακά δικαιώματα του προσωπικού του Αγίου Κοσμά.

Το σχέδιο νόμου αποτελείται από έξι Μέρη: Κωλύματα, γενικές συνελεύσεις, αρχαιρεσίες αθλητικών φορέων, αθλητισμός ατόμων με αναπηρία, τροποποιήσεις/διατάξεις για τον ερασιτεχνικό και επαγγελματικό αθλητισμό, δημιουργία εθνικής πλατφόρμας Σύμβασης Macolin, τροποποιήσεις καταστατικού Ελληνικής Ολυμπιακής Επιτροπής και έκτον, λοιπές διατάξεις αρμοδιότητας Υπουργείου Πολιτισμού και Αθλητισμού.

Σε ό,τι αφορά το πρώτο, κωλύματα, γενικές συνελεύσεις, αρχαιρεσίες αθλητικών φορέων. Διαφάνεια, δημοκρατικότητα, συμμετοχή. Κρατήστε αυτές τις λέξεις, διότι είναι λέξεις, που θεμελιώνεται όλο το αθλητικό οικοδόμημα και που υπηρετεί, με ευλάβεια και με πίστη το νομοσχέδιο, που συζητούμε, σήμερα. Παρατείνεται ο χρόνος διεξαγωγής των αρχαιρεσιών στις αθλητικές ομοσπονδίες, κατά 45 ημέρες. Οι εκλογές των αθλητικών ομοσπονδιών μπορούν να διεξαχθούν το τελευταίο δίμηνο του 2020 και το αργότερο, μέχρι 15 Φεβρουαρίου 2021, για να μην υπάρχουν ζητήματα και παράπονα ότι «δεν προλάβαμε να ολοκληρώσουμε την εγγραφή μας στο Μητρώο, δεν προλάβαμε να προσκομίσουμε τα δικαιολογητικά ή έχουμε πρόβλημα με ζητήματα COVID» και, για όλους αυτούς τους λόγους, εμείς διευκολύνουμε, παρατείνοντας ακόμη περισσότερο, κατά ενάμιση μήνα, τη διαδικασία, τον χρόνο διεξαγωγής των εκλογών, που θα αποφασίσουν οι διοικήσεις των ομοσπονδιών, πότε εκείνες εξυπηρετούνται να πραγματοποιήσουν τις εκλογές τους.

 Κωλύματα. Καθορίζεται επακριβώς το διάστημα, μετά την πάροδο του οποίου λογίζεται κάποιος, ως μη εν ενεργεία προπονητής, στους δύο μήνες από την κατάθεση της άδειας άσκησης επαγγέλματος. Επιπλέον, επιτρέπεται, κατ’ εξαίρεση, ο εν ενεργεία αθλητής ενός αθλήματος να είναι μέλος αθλητικού σωματείου, που καλλιεργεί το ίδιο άθλημα και να μετέχει στο Δ.Σ., καθώς και σε καταστατικά όργανα, ενώσεις, ομοσπονδίες, αν, ως αθλητής, έχει κατακτήσει από την 1η έως την 8η θέση σε Ολυμπιακούς Αγώνες. Απαγορεύεται ρητά η δια πληρεξουσίου συμμετοχή στις αρχαιρεσίες των αθλητικών φορέων. Κάθε μέλος διοίκησης συμμετέχει στη γενική συνέλευση, αυτοπροσώπως, με μία μόνο ψήφο. Προς διασφάλιση του αδιαβλήτου των διαδικασιών των αρχαιρεσιών, ορίζεται ότι της τριμελούς εφορευτικής επιτροπής στις αρχαιρεσίες προΐσταται δικηγόρος, ως δικαστικός αντιπρόσωπος, που ορίζεται από το Δικηγορικό Σύλλογο. Οι εκλογές για τη νέα διοίκηση, για το νέο Δ.Σ, της ομοσπονδίας, διεξάγονται με ενιαίο ψηφοδέλτιο, που απαρτίζεται από δύο επιμέρους τμήματα. Στο πρώτο τμήμα οι υποψήφιοι πρόεδροι και στο δεύτερο τμήμα τα υποψήφια μέλη της διοικήσεως. Ο εκλογέας σταυροδοτεί τον υποψήφιο πρόεδρο της προτίμησής του και δικαιούται να σταυροδοτήσει υποψήφια μέλη, μέχρι τα δύο τρίτα του συνόλου των προς εκλογή θέσεων. Έτσι, επιτυγχάνεται ένα σύστημα ενισχυμένης αναλογικής και με τον τρόπο αυτόν, αποφεύγονται φαινόμενα δυσλειτουργίας και αδυναμίας λήψης αποφάσεων, που παρατηρούνται, σε συστήματα απλής αναλογικής, όπως για παράδειγμα συνέβη με τους δήμους.

 Κρατήστε το αυτό, κύριοι συνάδελφοι. Μου έχουν κάνει και κριτική για τους όρους και τις προϋποθέσεις της ειδικής αθλητικής αναγνώρισης, που όμως ήταν νόμος Βασιλειάδη. Εμείς, λοιπόν, επειδή καταλαβαίνω ότι πρέπει να απλοποιηθεί - και αυτή είναι η απάντηση προς τον ΣΥΡΙΖΑ, που μου έκανε και παρατήρηση, αλλά, μάλλον, μπερδεύτηκε - απλοποιείται η διαδικασία ειδικής αθλητικής αναγνώρισης χορήγησης. Έτσι, έχουν περιθώριο δύο έτη να την αποκτήσουν, ειδάλλως, διαγράφονται αυτοδικαίως από την ένωση ή την ομοσπονδία τους, αφού, φυσικά, θα έχουμε ήδη απλοποιήσει, όπως είπα και πριν, τη διαδικασία. Διευκολύνουμε, δεν δυσκολεύουμε τα πράγματα. Θέλουμε όλα, αν είναι δυνατόν, τα ενεργά ερασιτεχνικά σωματεία να εγγραφούν στο Μητρώο και να έχουν όλη την αθλητική αναγνώριση, όπως γίνεται, σε όλα τα ευρωπαϊκά κράτη.

Τηρείται Μητρώο ειδικά αναγνωρισμένων αθλητικών σωματείων. Αθλητικό σωματείο, που δεν φέρνει την ειδική αθλητική αναγνώριση και δεν έχει εγγραφεί στο ηλεκτρονικό Μητρώο Αθλητικών Σωματείων, δεν μπορεί να χρησιμοποιεί αθλητικές εγκαταστάσεις, που ανήκουν σε εποπτευόμενα από τη Γενική Γραμματεία Αθλητισμού Νομικά Πρόσωπα Δημοσίου και Ιδιωτικού Δικαίου γι’ αυτό και πρέπει όλη αυτή η διαδικασία, όλο αυτό το τοπίο, να τακτοποιηθεί.

Σε γενικές συνελεύσεις, συμμετέχουν μόνο αθλητικά σωματεία - μέλη, τα οποία εκπροσωπούνται από ένα αντιπρόσωπο, μέλος τακτικό του Δ.Σ. των σωματείων. Ο εκλογικός κατάλογος περιλαμβάνει, αποκλειστικά και μόνο, σωματεία, που έχουν ειδική αθλητική αναγνώριση, έχουν εγγραφεί στο ηλεκτρονικό Μητρώο της Γενικής Γραμματείας Αθλητισμού του άρθρου 142 του ν. 4714/2020, νόμος Βασιλειάδη και, κατά τα δύο από τα τρία προηγούμενα της γενικής συνέλευσης, ημερολογιακά έτη, συμμετείχαν σε επίσημες αθλητικές διοργανώσεις, με οκτώ, τουλάχιστον, αθλητές για ατομικά και με δώδεκα, τουλάχιστον, αθλητές για ομαδικά αθλήματα.

Εξαλείφεται το φαινόμενο των σωματείων «σφραγίδα», δηλαδή σωματείων φαντασμάτων, τα οποία, ενώ δεν είχαν καμία αγωνιστική δραστηριότητα, παρόλα αυτά, ως τώρα, ψήφιζαν κανονικά, εις βάρος των ενεργών σωματείων, που, ως δια μαγείας, έψαχναν την επόμενη μέρα, να βρουν πόσα τελικά είναι τα σωματεία στην περιφέρεια τους, που δεν γνώριζαν, αλλά έβλεπαν τις εκλογικές λίστες, μόλις, την παραμονή της εκλογικής διαδικασίας. Οι υποψηφιότητες για το Δ.Σ. και τα άλλα καταστατικά όργανα υποβάλλονται σαράντα, τουλάχιστον, πλήρεις ημέρες, πριν την ημερομηνία των αρχαιρεσιών. Εντός 15 ημερών από την ανάρτηση του καταλόγου των υποψηφίων, στην ιστοσελίδα, όποιος έχει έννομο συμφέρον, μπορεί να προσφύγει, κατά της παραπάνω απόφασης του Διοικητικού Συμβουλίου του αθλητικού φορέα, ζητώντας την αναμόρφωση καταλόγου, θεωρώντας ότι αδικείται το ένα ή το άλλο σωματείο. Η Γενική Συνέλευση μιας Αθλητικής Ομοσπονδίας μπορεί να αποφασίσει ταυτόχρονη διεξαγωγή αρχαιρεσιών, στις έδρες των ενώσεων - μελών της. Επίσης, στην ίδια Συνέλευση, αποφασίζει και για την εκλογή των μελών των εφορευτικών επιτροπών, εάν τελικά στηθούν κάλπες και στις περιφέρειες.

Επιπλέον, κάτι πολύ σημαντικό και φαντάζομαι δεν θα διαφωνεί κανένας σε αυτό, είναι ότι οι υποψήφιοι Πρόεδροι δύναται να διορίζουν αντιπρόσωπό τους, ο οποίος θα μετέχει στην εκλογική διαδικασία, ως παρατηρητής, για να ισχύσει το αδιάβλητο και την τήρηση όλων των κανόνων, για να μην υπάρχουν παρατράγουδα.

Δεύτερον, αθλητισμός ΑμεΑ. Εδώ, κυρίες και κύριοι συνάδελφοι, ενισχύουμε στην πράξη τον αθλητισμό ΑμεΑ. Δίνουμε λόγο στους Παραολυμπιονίκες, επιβραβεύουμε, μετά από πάρα πολλά χρόνια, τους συνοδούς, δικαιότερη και σύμφωνη με τις αρχές του αθλητισμού εκπροσώπηση στις ενδεκαμελή Ολομέλεια της διοίκησης της Ελληνικής Παραολυμπιακής Επιτροπής, των επιμέρους φορέων της Εθνικής Αθλητικής Ομοσπονδίας ΑμεΑ, της Ομοσπονδίας Σωματείων Ελλήνων Καλαθοσφαιριστών με Αμαξίδιο (ΟΣΕΚΑ) και των Παραολυμπιονικών. Επίσης, μειώνεται ο αριθμός των μελών της ΕΑΟΜ – ΑμεΑ, από 8 σε 5 μέλη, αυξάνεται ο αριθμός των ενεργών αθλητών Παραολυμπιονικών σε 3 μέλη, ενθαρρύνεται η σύσταση Ομοσπονδίας για το άθλημα του ποδοσφαίρου ακρωτηριασμένων, θα απαιτούνται αποφάσεις τριών σωματείων για τη σύσταση ομοσπονδίας, διευκολύνοντας στην ουσία την εκκίνηση μιας νέας ομοσπονδίας για άτομα, που, ομολογουμένως, δίνουν τη δική τους μάχη και είμαστε δίπλα τους και αποφασισμένοι να τους στηρίξουμε.

Τροποποιήσεις διατάξεων για τον ερασιτεχνικό και τον επαγγελματικό αθλητισμό. Τήρηση, στη Γενική Γραμματεία, Μητρώου προπονητών. Πολύς λόγος έχει γίνει, θα χρειαστεί να κάνουμε περισσότερη κουβέντα και την επόμενη αμέσως περίοδο. Παράλληλη προπονητική δραστηριότητα των εν ενεργεία αθλητών σε άλλη κατηγορία από την οποία αγωνίζονται. Εισαγωγή της έννοιας - που υπάρχει στα υπόλοιπα κράτη εμείς ήμασταν πίσω το φεγγάρι ακόμα- του εκπαιδευτή στα αθλήματα της σκοποβολής και της τοξοβολίας. Κατάργηση των κωλυμάτων μη αναγνώρισης της διάκρισης μαθητών – αθλητών, εφόσον η διάκριση αυτή επετεύχθη κατά το σχολικό έτος όπου η μεταγραφή έγινε από το ένα λύκειο στο άλλο σε ομαδικά αθλήματα. Χορήγηση παροχών για εξαιρετικές αγωνιστικές διακρίσεις και σε αρτιμελής αθλητές - συνοδούς σε αγώνες ΑμεΑ.

 Τέταρτον, δημιουργία Εθνικής Πλατφόρμας της Σύμβασης Macolin. Υλοποιείται η Εθνική Πλατφόρμα ενάντια στα στημένα. Συστήνεται η Εθνική Πλατφόρμα, η οποία είναι αρμόδια για τη συλλογή πληροφοριών, ενάντια στη χειραγώγηση των αθλητικών αγώνων και τη διαβίβαση αυτών στις αρμόδιες Αρχές και Οργανισμούς, αλλά και για το συντονισμό των δράσεων, ενάντια στη χειραγώγηση των αθλητικών αγώνων. Διαβιβάζει στις δημόσιες Αρχές ή τους Αθλητικούς Οργανισμούς ή φορείς εκμετάλλευσης αθλητικού στοιχήματος πληροφορίες για πιθανές παραβιάσεις νόμων ή αθλητικών κανονισμών, που αναφέρονται στη Σύμβαση και συνεργάζεται με όλους τους Οργανισμούς και τις αρμόδιες Αρχές, σε εθνικό και διεθνές επίπεδο, περιλαμβανομένων των εθνικών πλατφόρμων άλλων κρατών. Περισσότερα γι’ αυτό, θα μας πει στη συνέχεια και ο κ. Μαυρωτάς, Γενικός Γραμματέας του Υπουργείου μας.

 Όσον αφορά τον Άγιο Κοσμά, το εθνικό μας κέντρο, διασφαλίζουμε τους ανθρώπους, που εργάζονται εκεί. Η επένδυση στο Ελληνικό προχωρά, εξασφαλίζοντας τα εργασιακά δικαιώματα του συνόλου των εργαζομένων, 69 στον αριθμό, που απασχολούνται, στο Νομικό Πρόσωπο Δημοσίου Δικαίου, στο Εθνικό Αθλητικό Κέντρο Νεότητας Αγίου Κοσμά.

Έκτον, αερο-υποστηριζόμενοι θόλοι. Πολλαπλασιάζουν, με αυτόν τον τρόπο, τις αθλητικές εγκαταστάσεις, με απλούστευση των διαδικασιών αδειοδότησης, ρυθμίζεται η απαιτούμενη αδειοδότηση, για την τοποθέτηση, σε δημοτικούς και δημόσιους, ανοιχτούς κοινόχρηστους χώρους νέας γενιάς αερο-υποστηριζόμενων θόλων, κοινώς «φούσκες», για την στέγαση αθλητικών δραστηριοτήτων, καθ’ όλη τη διάρκεια του έτους.

 Συνολικά, κυρίες και κύριοι συνάδελφοι, το παρόν νομοσχέδιο αποτελεί την επισφράγιση του πλαισίου της αθλητικής μεταρρύθμισης της Κυβέρνησης μας και του Πρωθυπουργού μας, Κυριάκου Μητσοτάκη, με απώτερο στόχο, να οδηγηθεί ο ελληνικός αθλητισμός, σταθερά, σε τροχιά βελτίωσης. Να αναδείξει και να κινητοποιήσει, ολοένα και περισσότερο, τις υγιείς παραγωγικές δυνάμεις του τόπου μας.

Το νοικοκύρεμα, που επιχειρούμε, κύριοι συνάδελφοι, τα αυτονόητα, που εφαρμόζουμε και, δυστυχώς, αποτελούσαν εκκρεμότητες πολλών ετών, η τάξη, που αποκαθίσταται, με πλήρη διαφάνεια στο αθλητικό τοπίο της χώρας μας, θα συντελέσουν στην απαιτούμενη ανανέωση και θα αναθερμάνουν το όραμα στην αθλητική οικογένεια, για συνεχή πρόοδο και ανάπτυξη. Ανανέωση, διαφάνεια, νοικοκύρεμα. Αυτή την εντολή λάβαμε στις εθνικές εκλογές, ένα χρόνο πριν. Αυτήν τη στρατηγική ακολουθεί, με απόλυτη συνέπεια, ο Πρωθυπουργός της χώρας μας, Κυριάκος Μητσοτάκης. Αυτή την πορεία ακολουθούμε και εμείς υλοποιώντας τη δεύτερη φάση της αθλητικής μεταρρύθμισης του αυτονόητου. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Κωνσταντόπουλος.

 **ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Θα ήθελα να προτείνω να καλέσουμε με τους φορείς και την Πανελλήνια Ομοσπονδία Προπονητών Αθλημάτων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Από ό,τιάκουσα και από τον κ. Υπουργό και από την Εισηγήτρια της Πλειοψηφίας, έχει προταθεί από την Πλειοψηφία.

Σε σχέση με τους φορείς, έχει γίνει μια σύνθεση από όλες τις προτάσεις, που έχουν γίνει από όλους τους Εισηγητές και τους Ειδικούς Αγορητές, από όλα τα Κόμματα. Είναι αρκετά μεγάλη η λίστα. Από αυτά που μου έχουν δώσει, εδώ είναι γύρω στους 20.

Στη σύνθεση, που έχει γίνει, βλέπω εδώ ότι είναι 20 στον αριθμό. Θα το μειώσουμε και θα πάει στους 14 το πολύ.

Βλέπω ότι είναι ο Πανελλήνιος Σύνδεσμος Αμειβομένων Καλαθοσφαιριστών, ο Πανελλήνιος Σύνδεσμος Αμειβομένων Πετοσφαιριστών, ο Πανελλήνιος Σύνδεσμος Αμειβομένων Ποδοσφαιριστών. Θα έρθει ένας από αυτούς. Δεν θα έρθουν και οι τρεις, γιατί το αντικείμενο και το θέμα, το καταλαβαίνετε, ότι είναι το ίδιο. Δηλαδή το βόλεϊ, το μπάσκετ, το ποδόσφαιρο είναι παρόμοια. Αμειβόμενοι αθλητές είναι. Θα καλέσουμε έναν, προτείνω να καλέσουμε το ποδόσφαιρο, είναι και πιο δημοφιλές άθλημα.

Συνεχίζω. Βλέπω εδώ πέρα ότι είναι κοινοί. Ο Πανελλήνιος Σύλλογος Υπαλλήλων Αθλητικών Σωματείων, επίσης, ο Σύλλογος Εργαζομένων Αγίου Κοσμά, ο Σύλλογος Εργαζομένων Γενικής Γραμματείας Αθλητισμού. Θα έρθει ένας από αυτούς.

Δεν μπορούμε να φέρουμε 20 φορείς, ο κανονισμός λέει 10.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αρνείστε να φέρουμε Συλλόγους Εργαζομένων του Υπουργείου Αθλητισμού; Εδώ θίγονται άμεσα. Για αυτόν το λόγο και ζητάμε, έστω και κατ΄ εξαίρεση, κ. Πρόεδρε, που δεν επιτρέπεται, είναι δουλειά των Κόμματων. Ειδικά οι σύλλογοι εργαζομένων και του Αγίου Κοσμά και της Γενικής Γραμματείας Αθλητισμού, αλλά και του ΟΑΚΑ, παρεμπιπτόντως, να κληθούν. Άλλωστε, αν ζητήσατε εσείς να έχουν συγκεκριμένο χρόνο, φαντάζομαι θα το τηρήσουν. Και το λέω αυτό, διότι η συνεργασία και η δουλειά, που έχουν κάνει αυτοί οι άνθρωποι, είναι εξαιρετική, είναι συγκινητική και επειδή θίγονται, άμεσα, παρακαλώ πάρα πολύ να συναινέσουμε όλοι, όλες οι πτέρυγες των Κομμάτων να έρθουν και εκείνοι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, λέτε ότι οι υπάλληλοι του Πανελλήνιου Συνδέσμου Υπαλλήλων των Αθλητικών Σωματείων δεν μπορούν να είναι παρόντες σε αυτή τη διαδικασία και θα είναι μόνο οι υπάλληλοι της Γενικής Γραμματείας Αθλητισμού; Τι λογική έχει αυτό το πράγμα;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Να έρθουν και οι υπάλληλοι των Αθλητικών Σωματείων, ασυζητητί.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλω να ξέρετε το εξής. 20 φορείς δεν έρθουν. Έχει γίνει διαβούλευση, όπως άκουσα από όλους τους Εισηγητές, το είπε και ο Υπουργός, έχουν τοποθετηθεί στη διαβούλευση.

Στη συζήτηση εδώ θα καλέσουμε μέχρι 14 φορείς, δεν θα πάμε παραπάνω, διότι είναι μία τακτική, που την ακολουθούμε, ως Προεδρείο, στην Επιτροπή. Έχουν μιλήσει, ας μας φέρουν υπομνήματα, ας έρθουν να μοιραστούν το χρόνο να μιλήσουν, να συνεννοηθείτε να μιλήσουν και οι ίδιοι.

Ο κύριος Κωνσταντόπουλος έχει τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής ΚΙΝ.ΑΛ.):** Η Πανελλήνια Ομοσπονδία Προπονητών Αθλημάτων θα κληθεί, ο κύριος Αραχωβίτης, ναι ή όχι; Ξεκάθαρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όταν διαμορφωθεί η τελική λίστα θα το δείτε και εσείς, θα σας το πούμε. Σας το λέω και πάλι ότι δεν θα είναι 20 φορείς, θα πάμε στους 14.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής ΚΙΝ.ΑΛ.):** Σε ό,τι φορά τους εργαζόμενους, το είπε και ο Υπουργός, να κληθούν όλοι οι εργαζόμενοι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μα, έχει γίνει διάλογος και η συζήτηση για να φθάσουμε στη Βουλή και στην Επιτροπή, θα πρέπει σε συγκεντρωτικό επίπεδο να μιλήσουν. Να κλείνουμε τη συζήτηση, όχι να την ανοίξουμε πάλι για να καλέσουμε όλα τα σωματεία και όλους τους εκπροσώπους, είτε είναι σωματεία αθλητικά, είτε εργαζόμενοι, είτε οτιδήποτε.

Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Εμείς ξεκαθαρίζουμε ότι, ως Κυβέρνηση, είμαστε απολύτως θετικοί στο να παραβρεθούν όσο το δυνατόν περισσότεροι φορείς, εκπρόσωποι φορέων, να ακουστεί η γνώμη τους, η άποψή τους για το νομοσχέδιο. Επειδή είμαστε σίγουροι, σίγουροι πραγματικά, το λέω και το εννοώ, για την άποψη, την οποία έχουν, για όλα αυτά, τα οποία συζητούμε και θα νομοθετήσουμε, από σήμερα και μέχρι την επόμενη βδομάδα. Παρόλα αυτά, έχω να προτείνω, χωρίς να σημαίνει ότι θέλουμε να μειώσουμε, σε καμία περίπτωση, έστω και έναν από τους εκπροσώπους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναι θέση του Προεδρείου, που έχουμε ακολουθήσει σε όλες τις συνεδριάσεις και σε άλλα νομοσχέδια, κύριε Υπουργέ, να μην ξεπερνά κατά πολύ ο αριθμός των προσκεκλημένων τους 10.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Το σέβομαι, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Γιατί στο επόμενο νομοσχέδιο, θα μου πουν οι βουλευτές, από κάτω και θα έχουν δίκιο, κάλεσε 22 φορείς και θα γυρίζω πάλι στον Κανονισμό, αν από 10 πάμε στους 20. Θα τους μαζέψουμε για να είμαστε στους δεκατέσσερις φορείς.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Ωραία, συμφωνούμε σε αυτό. Από την άλλη, η Ελληνική Ολυμπιακή Επιτροπή έχει υπό τη σκέπη της όλες τις αθλητικές ομοσπονδίες. Αν, όμως, εξαιρέσουμε τη μία, την άλλη, την Τρίτη, είναι αυτονόητο ότι πρέπει να κληθούν και οι προτεινόμενοι ομοσπονδίες, που έχουν κατατεθεί, από την Πλειοψηφία. Δεν μπορούμε να κάνουμε επιλογές, επειδή προτάθηκε η τάδε ή η δείνα ομοσπονδία, παραδείγματος χάρη, από το ΚΙΝΑΛ ή από το ΣΥΡΙΖΑ και να απορρίπτουμε προτάσεις, που έχουμε από τη Νέα Δημοκρατία. Άρα, ή θα εκπροσωπηθούν όλες οι Ομοσπονδίες από την Ελληνική Ολυμπιακή Επιτροπή ή, παρακαλώ πάρα πολύ, να μην περιορίσουμε ούτε έναν εκπρόσωπο ομοσπονδιών, που έχουν προταθεί από τα Κόμματα.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Είναι δυνατόν να μην έρθει σε αυτήν την αίθουσα η αρχαιότερη ομοσπονδία της Ελλάδας;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Κυρία Σακοράφα, μάλλον δεν με ακούσατε, μην κάνετε show, μάλλον δεν με ακούσατε, παρακαλώ πολύ.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Είναι δυνατόν να μην καλέσουμε τον ΣΕΓΑΣ, την αρχαιότερη Ομοσπονδία της Ελλάδας;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Όχι show σε αυτή την αίθουσα, μάλλον δεν με ακούσατε. Επαναλαμβάνω δεν ακούτε μάλλον, δεν θέλετε να ακούσετε…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Σακοράφα, δεν έχετε το λόγο

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Θέλουμε να έρθουν όλοι. Κυρία Σακοράφα, συγκρατήστε το θυμό σας, δεν ακούτε ή δεν θέλετε να τα ακούσετε. Είμαστε υπέρ του να αρθούν όλοι. Είμαστε υπέρ του να έρθουν όλοι. Είμαι σαφής;

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Θα αποφασίσει το Προεδρείο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Έτσι μπράβο ! Το Προεδρείο θα αποφασίσει, αλλά εμείς είμαστε ξεκάθαροι υπέρ του να έρθουν όλοι, χωρίς κανένα περιορισμό. Αν, όμως, συμβεί ένας περιορισμός, τότε θεωρούμε ότι είναι άδικο για προτάσεις, οι οποίες έχουν έρθει από πλευράς της Πλειοψηφίας. Τόσο απλά, τόσο καθαρά ή όλοι ή θα εκπροσωπηθούν από την Ολυμπιακή Επιτροπή. Εγώ επαναλαμβάνω, από πλευράς της Κυβέρνησης, σας λέμε ότι είμαστε θετικοί στο να έρθουν οι περισσότεροι. Όλοι. Περισσότερες φωνές, περισσότερη δημοκρατία, περισσότερος διάλογος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Κύριε Πρόεδρε, θα τελειώσω σε μισό δευτερόλεπτο. Υπάρχουν τελείως διαφορετικά θέματα, που αφορούν την Ελληνική Ολυμπιακή Επιτροπή, αφορούν τις ομοσπονδίες, αφορούν τους συλλόγους των προπονητών, αφορούν τους υπαλλήλους, που εργάζονται στα σωματεία, αφορούν τους πάντες. Νομίζω ότι επιλεκτικά θα πρέπει να φέρετε κάποιους ανθρώπους. Πρέπει να έρθει η Επιτροπή Ολυμπιακών Αγώνων, εδώ πέρα, με τον εκπρόσωπό της, να είναι ο πρόεδρος της. Πρέπει, τουλάχιστον κατά την δική μου άποψη, να έρθουν οι εκπρόσωποι κάποιων μεγαλύτερων, αν θέλετε, ομοσπονδιών, που, αυτή τη στιγμή, έχουν και μια δραστηριότητα μεγάλη. Δεν μπορεί, λοιπόν, να μην έρθει ο ΣΕΓΑΣ, σ’ αυτή την αίθουσα, για να μας πει την άποψη του, πάνω σε αυτά τα θέματα. Είναι η αρχαιότερη ελληνική ομοσπονδία, με μια δραστηριότητα, πηγαίνει σε Ολυμπιακούς Αγώνες, με πολύ μεγάλες επιτυχίες οι αθλητές του.

Δηλαδή, δεν θα έρθουν να ακούσουμε, εδώ, τα προβλήματα, που υπάρχουν;

Με ποια λογική ακούγονται όλα αυτά; Στη Βουλή αυτό δεν το έχω ξαναζήσει.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θυμάστε, πολύ καλά, στη συζήτηση στο προηγούμενο αθλητικό νομοσχέδιο, είχε προσκαλεστεί και συμμετείχε ο ΣΕΓΑΣ.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Είμαι πολλά χρόνια στο Κοινοβούλιο, αυτό δεν το έχω ξαναζήσει.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μισό λεπτό. Εκπροσωπήθηκε στην συζήτηση στο προηγούμενο αθλητικό νομοσχέδιο ο ΣΕΓΑΣ;

Βεβαίως και θα τον καλέσουμε και τώρα. Μην έχετε καμία αμφιβολία, ξέρουμε πολύ καλά, το μέγεθος και το τι εκπροσωπεί ο κάθε σύλλογος. Μέχρι να κάνω τη σύνθεση προχωρώ στον επόμενο ομιλητή.

Ο κύριος Συντυχάκης έχει τον λόγο.

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, με την έναρξη της συζήτησης, ειπώθηκαν ορισμένα πράγματα, σε σχέση με την ακρόαση των φορέων. Αυτό το νομοσχέδιο έχει αυτή την ιδιομορφία. Δεν είναι ένα οποιοδήποτε νομοσχέδιο, έχει να κάνει με το χώρο του αθλητισμού, που έχει χιλιάδες σωματεία, ομοσπονδίες, ενώσεις, αφορά προπονητές, πανεπιστημιακούς φορείς κ.λπ.. Αντιλαμβάνομαι ότι ο Κανονισμός προβλέπει πολύ συγκεκριμένα πράγματα. Πάντα, όμως, υπήρχε σε κάποιες ιδιόμορφες περιπτώσεις μια ελαστικότητα. Άρα, λοιπόν, πρέπει να εκφραστούν όσο γίνεται περισσότερες απόψεις και θα συμφωνήσω σε αυτό με τον κύριο Υπουργό. Αν και, κύριε Υπουργέ, και πριν έρθει το νομοσχέδιο πολλές φωνές μιλούσαν, αλλά εσείς δεν τις ακούγατε. Αυτό, όμως, είναι άλλο ζήτημα.

 Επίσης, θα έλεγα το εξής: Δεν μπορεί οι ομοσπονδίες, που παίζουν καθοριστικό ρόλο στο χώρο του αθλητισμού και που έχουν πολύ συγκεκριμένη άποψη να μην εκφραστούν, κατά την ακρόαση των φορέων. Επίσης, όπως και τα Πανεπιστήμια, διότι το θέμα των προπονητών αφορά πρωτίστως τα Σ.Ε.Φ.Α.Α.. Άρα, τα Σ.Ε.Φ.Α.Α. πρέπει εκπροσωπηθούν εδώ και να πουν την άποψη τους και οι προπονητές, βέβαια κ.λπ..

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Σας ευχαριστώ πολύ, κύριε Πρόεδρε. Κύριε Υπουργέ, πρέπει να ξεκινήσουμε με το να ορίσουμε, γιατί φέρνετε αυτό το συγκεκριμένο νομοθέτημα αυτή τη στιγμή. Κατά τη δική μας άποψη, έχετε δύο στόχους. Ο ένας είναι να διευθετήσετε τις εκκρεμότητες, που προέκυψαν, μετά την κατάργηση των νομοθετημάτων του ΣΥΡΙΖΑ. Και αυτό προτάσσεται, επιτακτικά.

Εεδώ θα κάνω μια παρένθεση. Συνηθίζεται, όταν κανείς εκφράζει αντιπολιτευτικό λόγο, να πει για ένα νομοσχέδιο, ότι είναι ένα «γονατογράφημα». Δεν είναι κάτι τέτοιο. Το παρόν νομοσχέδιο είναι ένα φωτογράφημα και έρχεται με συγκεκριμένες φωτογραφίες, τις οποίες οι παροικούντες στην Ιερουσαλήμ, μπορούμε και βλέπουμε και από πίσω τις φωτογραφίες, που υποκρύπτονται. Όσον αφορά στην κατάργηση των ρυθμίσεων του ΣΥΡΙΖΑ και στις εκκρεμότητες, που προέκυψαν, οι οποίες είναι αρκετές, είναι δύο οι κορυφαίες. Καταρχήν, η αλλαγή του αριθμού των σταυρών, που μπορεί να θέσει κανείς στο ψηφοδέλτιο και η θεσμοθέτηση. Αυτό που, δεκαετίες τώρα, αναφέρεται, ως ενισχυμένη αναλογική. Αυτό και μόνο αίρει όλες τις, ενδεχομένως, καλές προθέσεις σας, για τη ρήξη και την αποσάθρωση των στεγανών και των καθεστωτικών διαδικασιών, που υπάρχουν, μέσα στις ομοσπονδίες. Όλοι ξέρουμε ότι οι αθλητικές ομοσπονδίες, θα έλεγα, σε ένα πολύ σημαντικό βαθμό, χαρακτηρίζονται από μια καθεστωτική λογική, η οποία μερικές φορές - και έχουν βγει και στη δημοσιότητα - έχουν πάρει και το χαρακτήρα διαφθοράς.

Έρχεστε, λοιπόν - και θα έλεγα και οι προηγούμενοι συνάδελφοι της Συμπολίτευσης, που ήταν λαλίστατοι - να κηρύξετε τον πόλεμο κατά αυτής της παλαιολιθικής κατάστασης, κατά των δεινοσαύρων και αυτή τη στιγμή, με το συγκεκριμένο ποσοστό, που εισάγετε, όσον αφορά τη σταυροδοσία στις εκλογές, απλώς, λέτε «ναι, και εγώ φτιάχνω τη νέα τάξη πραγμάτων, η οποία, με αυτόν τον τρόπο, θα χειριστεί τα θέματα, για μια δεκαετία, τουλάχιστον». Άρα, αίρεται όλη η πιθανά καλή σας πρόθεση.

Όσον αφορά γιατί το είπα φωνατογράφημα, έρχονται εκλογές και επίκειται, με τις συγκεκριμένες ρυθμίσεις, μια διαδικασία εκμαυλισμού των διαδικασιών, ούτως ώστε να διαμορφώσουν ένα ευνοϊκό πλαίσιο πολιτικής παρουσίας της Νέας Δημοκρατίας, μέσα σ’ αυτό το χώρο, κι αυτό, και η διαδικασία και η πρακτική, είναι βέβαιο ότι θα το αποδείξει. Βεβαίως, παραβλέπετε μερικές λεπτομέρειες, θα τα πούμε στην κατ’ άρθρον συζήτηση. Για παράδειγμα, στην Ολυμπιακή Επιτροπή, οι εκπρόσωποι των ομοσπονδιών, αυτή τη στιγμή, μπορούν να είναι μη μέλη της ομοσπονδίας, μη μέλη των συμβουλίων, μη μέλη της γενικής τους συνέλευσης, απλώς κάποιες ομοσπονδίες επιλέγουν κάποια δημόσια προσωπικότητα, μια VIP προσωπικότητα, την οποία θέτουν, ως υποψήφια, στην Ελληνική Ολυμπιακή Επιτροπή. Μ’ αυτόν τον τρόπο, το αθλητικό ιδεώδες υποσκάπτεται, δραματικά. Παρακαλώ πολύ, δείτε το, εάν μπορείτε να το αποσύρετε.

Δε θα έρθω σε άλλα κατ’ άρθρον. Η ποσόστωση φύλου ήταν πάλι μια διαφορά μας, που προέκυψε και την καταργήσατε και ελέχθησαν πολλά, δεν θέλω να συνεχίσω.

Θα κλείσω με τα εξής, κύριε Υπουργέ: Υπάρχουν τρέχουσες δραματικές ανάγκες στο αθλητικό πεδίο, που δεν τις αγγίζετε. Θα αρχίσω με το προφανές. Δεν υπάρχει καμία βοήθεια εκ μέρους του Υπουργείου, όσον αφορά τα ερασιτεχνικά σωματεία πώς να αντιμετωπίσουν τον Covid. Καμία! Τα ερασιτεχνικά σωματεία, αυτός ο κορμός της αθλητικής διαδικασίας, πραγματικά είναι έρμαια και μετέωρα. Βεβαίως, μέσα στα επιτακτικά προβλήματα, που υπάρχουν και δεν τα αγγίζετε καθόλου, γιατί έχετε άλλον τίτλο στο νομοσχέδιο, είναι η βία. Μόλις πρόσφατα, βρεθήκαμε θεατές της κωμικοτραγικής κατάστασης να αναβληθεί ο τελικός του κυπέλλου στο ποδόσφαιρο, επειδή δεν μπορούσε η Αστυνομία να υποστηρίξει το ματς σε ένα άδειο γήπεδο ! Εάν είναι δυνατόν! Η χειραγώγηση των αποτελεσμάτων, επίσης. Ξέρετε πολύ καλά ότι ήδη διεξάγεται μία δίκη, με θέμα τη χειραγώγηση των αποτελεσμάτων, με κορυφαίους αθλητικούς παράγοντες, που αναμένεται, τη Δευτέρα, να απολογηθούν ή όχι. Αυτά είναι τεράστια ζητήματα, που δεν τα αγγίζετε και έρχεστε τώρα, πέρα από οτιδήποτε άλλο, να αφήσετε και την ΕΠΟ, έξω από τις διαδικασίες. Έχουμε παρακολουθήσει τη διαδικασία της ΕΠΟ και μπορώ να πω, εγώ προσωπικά, δείχνω κάποια κατανόηση σ’ αυτό το «πολιτικό δράμα», που έχει η Κυβέρνηση και, ενδεχομένως, κι εσείς προσωπικά, τους τελευταίους μήνες. Σας κατανοώ, με συμπάθεια, σε ανθρώπινο και πολιτικό επίπεδο, δεδομένου ότι, απ’ ό,τι φαίνεται, κι εσείς έχετε γίνει ένας τιτουλάριος Υπουργός. Έχουμε μια Κυβέρνηση τιτουλάριων, σιγά-σιγά. Ο Υπουργός Υγείας έγινε τιτουλάριος, ο Υπουργός Ανάπτυξης τιτουλάριος. Εσάς - και το ξαναλέω με συμπάθεια - σας έχουν δέσει τα χέρια.

Κύριε Υπουργέ, δεν μπορείτε να βελτιώσετε και δεν θέλετε, για συγκεκριμένους πολιτικούς λόγους, μια κατάσταση. Μη την κάνετε χειρότερη! Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε πολύ τον κ. Μάρκου.

Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ**: Ευχαριστώ πολύ, κύριε Πρόεδρε. Θα προσπαθήσω να είμαι πάρα πολύ γρήγορη, γιατί ξέρω ότι πρέπει να παραδώσουμε την αίθουσα, στην επόμενη Επιτροπή.

Επιτρέψτε μου, βέβαια, να παρατηρήσω ότι, δεν ξέρω εάν το έχετε παρατηρήσει κι εσείς, κάθε φορά που συνεδριάζουμε στην Επιτροπή Μορφωτικών Υποθέσεων, πάντοτε ή σχεδόν πάντοτε, τουλάχιστον, προσωπικά, δεν θυμάμαι ούτε μία φορά, που να μην έχει δημιουργηθεί πρόβλημα, με την ακρόαση φορέων και το πόσους πρέπει να καλέσουμε και πόσους δεν πρέπει να καλέσουμε. Κάθε φορά, δέχεστε ακριβώς την ίδια διαμαρτυρία. Αντιλαμβανόμαστε ότι είναι πάγια τακτική σας κι εσείς ο ίδιος το είπατε ότι δεν θέλετε να φωνάζουμε πάρα πολλούς φορείς και δεν ξέρω, εάν είναι δική σας έμπνευση ή εάν είναι έμπνευση, γενικά, του τρόπου που θέλει η Κυβέρνηση να διεξάγεται η συζήτηση, αλλά ενώ πάντοτε το Υπουργείο, η Υπουργός ή ο Υπουργός λέει ότι «εμείς θέλουμε να ακούσουμε όλες τις φωνές και θέλουμε πλουραλισμό και δημοκρατία κ.λπ.», εσείς, από την άλλη, λέτε «ναι, κι εμείς το ίδιο θέλουμε», αλλά, τελικά, το αποτέλεσμα είναι ότι οι φορείς, που πρέπει να κληθούν, δεν έρχονται ποτέ.

Και ειλικρινά, δεν καταλαβαίνουμε, γιατί λειτουργεί έτσι αυτή η λογική σας και θεωρώ ότι είναι υποχρέωσή μας να το τονίσουμε.

Τώρα, πριν έρθω στο σχέδιο νόμου, ένα πολύ μικρό και σύντομο σχόλιο, για την πυρκαγιά στη Μόρια, για τους ανθρώπους, που μένουν εκεί, κυριολεκτικά, να κοιμούνται στο χώμα και στα μάρμαρα των κοιμητηρίων, ενώ ήδη μπαίνει το Φθινόπωρο. Είναι πραγματική ανάγκη οι άνθρωποι αυτοί και οι κάτοικοι της Λέσβου να μην ταλαιπωρηθούν άλλο. Είναι ανάγκη να βρεθεί ασφαλές και σταθερό καταφύγιο, γι’ αυτούς τους ανθρώπους. Δεν έχουν κάνει κάτι κακό, ξέρετε, για να ταλαιπωρούνται έτσι και να τιμωρούνται. Αν μου επιτρέπεται, να τιμωρούνται για την προσφυγιά τους και να βρίσκονται, σαν να είναι σε μία φυλακή. Σαφώς, πρέπει να τονίσουμε, ότι η Ευρώπη πρέπει να αναλάβει τις ευθύνες της, γιατί αυτή τη στιγμή η Μόρια είναι η ντροπή της Ευρώπης. Είναι κάτι, το οποίο το είχαμε πει, εδώ και πάρα πολλούς μήνες. Και η Ευρώπη πρέπει να αναλάβει τις ευθύνες της και εμείς πρέπει να το υπενθυμίζουμε, όσο πιο συχνά γίνεται. Από ευρωπαϊκό πρόβλημα, το προσφυγικό έχει καταντήσει να είναι η ντροπή της Ευρώπης και, βέβαια, δυστυχώς, πολύ μεγάλο μερίδιο αυτής της ντροπής είναι καθαρά δικό σας, κυρίες και κύριοι της Κυβέρνησης.

Για το εν λόγω νομοσχέδιο, τώρα, θα μιλήσουμε και πιο αναλυτικά στην κατ’ άρθρο συζήτηση. Έχουμε να πούμε ότι δεν απομακρύνεται, καθόλου μα, καθόλου, από την προσφιλή φιλοσοφία της Κυβέρνησης, όπως έχει φανεί, σχεδόν στο σύνολο του νομοθετικού της έργου, μέχρι και τη σημερινή μέρα. Ποια είναι αυτή η προσφιλής σας φιλοσοφία; Μα, φυσικά, η διακήρυξη συγκεκριμένων πρακτικών και η υιοθέτηση, τελικά, άλλων, συνήθως των αντίστροφων. Με το νομοσχέδιο αυτό, ευαγγελίζεστε θετικές μεν αλλαγές και εκμοντερνισμό του αθλητισμού στην Ελλάδα και αντ’ αυτού εισάγετε τον κλασικό, νεοφιλελεύθερο τρόπο, που επικεντρώνεται, καθαρά, στο κέρδος και ελέγχεται πολύ στενά, φυσικά, από το Υπουργείο.

Να ξεκαθαρίσουμε ότι, πολύ γρήγορα, το Μητρώο Αθλητικών Σωματείων της Γενικής Γραμματείας Αθλητισμού σχεδιάστηκε από την Κυβέρνηση του ΣΥΡΙΖΑ, με σκοπό να καταγράψει την πραγματική δύναμη των σωματείων, αλλά και να επιβραβεύσει τη δυναμική τους, με εξωστρεφή και διαφανή τρόπο. Εσείς, από την άλλη πλευρά, προσπαθείτε να το μετατρέψετε σε ένα, πρωτίστως, γραφειοκρατικό εργαλείο, με μεγάλο λειτουργικό και οικονομικό κόστος, ιδιαίτερα τώρα, που βρισκόμαστε, σε συνθήκες πανδημίας και ειδικά για τα μικρά σωματεία της γειτονιάς. Σε ένα κόσκινο, που θα ξεχωρίσει τα «καλά», που ήταν σε θέση να εγγραφούν και θα έχουν το δέλεαρ της όποιας επιδότησης και σε όσα δεν μπόρεσαν και δεν θα το δικαιούνται.

Παράλληλα, επιχειρείτε μία ευθεία παρέμβαση στα εσωτερικά των ομοσπονδιών, των ενώσεων, των σωματείων, σε θέματα εκπροσώπησης, εκλογής προέδρου και μελών. Η ενισχυμένη αναλογική, η αλλαγή ποσόστωσης των γυναικών από το 1/3 των εκλεγμένων μελών στο 1/3 των υποψηφίων. Ο ορισμός του ξεχωριστού ψηφοδελτίου για τον πρόεδρο και ξεχωριστό για τα μέλη, με συνέπεια ένας πρόεδρος να εκλέγεται, με λιγότερους σταυρούς, απ’ ό,τι ενδεχομένως θα παίρνει το τελευταίο μέλος ενός ψηφοδελτίου. Όλα αυτά δείχνουν τον σκοπό σας και επιτρέψτε μας να παρατηρήσουμε ότι αυτός δεν είναι ο εκσυγχρονισμός του αθλητισμού, αλλά, πολύ απλά, ο συγχρονισμός με τα κελεύσματα του Υπουργείου.

Κλείνω, κύριε Πρόεδρε. Μέσα σε όλα αυτά και «το κλείσιμο του ματιού» στους μετόχους αθλητικών ανωνύμων εταιρειών, καθώς και στο εξής, για να στερηθούν τη θέση τους σε διοικητικά συμβούλια, πρέπει να υπάρχει αμετάκλητη καταδικαστική απόφαση, δηλαδή, απόφαση από τον Άρειο Πάγο. Όχι τελεσίδικη απόφαση από το Εφετείο, για παράδειγμα. Σε αντιδιαστολή με τα μέλη των ερασιτεχνικών συλλόγων, όπου εξακολουθεί να αρκεί η καταδικαστική απόφαση Εφετείου, για να εκπέσουν αυτόματα της θέσης τους. Τι είναι αυτή η πρόνοια, αν όχι μία γενναία πίστωση χρόνου σε μεγάλοπαράγοντες του επαγγελματικού αθλητισμού, που έχουν σημαντικά ανοιχτά θέματα, αυτήν τη στιγμή, με τη δικαιοσύνη και ο νοών νοείτω;

  Πέρα από αυτά, ας δούμε τι προσφέρει το νέο νομοσχέδιο μέσα στην τωρινή πολύ δύσκολη συνθήκη. Ποια είναι η ενίσχυση των Ομοσπονδιών; Υπάρχει κάποια πρόνοια για οικονομική στήριξη τους, λόγω των τεράστιων απωλειών που έχουν λόγω της καραντίνας που προηγήθηκε, αλλά και της πανδημίας του covid που επιμένει ως τώρα; Οι αγώνες γίνονται χωρίς εισιτήρια, χωρίς διαφημίσεις, χωρίς θεατές. Ως γνωστόν και οι οικονομικές απώλειες είναι σημαντικές και συσσωρεύονται τόσο στον ερασιτεχνικό όσο και στον επαγγελματικό αθλητισμό. Πώς θα μπορέσει ο αθλητισμός να συνεχίσει το εξαιρετικά σημαντικό έργο, ιδιαίτερα στην παρούσα συνθήκη χωρίς έσοδα;

Κλείνω με κάτι επίκαιρο, κύριε Πρόεδρε και ευχαριστώ θερμά για την ανοχή σας. Τη Δευτέρα, ανοίγουν τα σχολεία. Υπάρχει κάποια πρόνοια για τη σχολική κολύμβηση, για παράδειγμα, η οποία είχε ως τώρα πολύ θετική υποδοχή από όλη την εκπαιδευτική κοινότητα; Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα πω το εξής. Όταν λέμε ότι θα κρατήσουμε το χρόνο, το τηρούμε, αναφέρομαι στη συντομία του χρόνου.

 Θέλω, λοιπόν, να πληροφορήσω όλους τους Βουλευτές και ειδικά την κυρία Χρηστίδου, σε σχέση με τους φορείς ότι ο Κανονισμός της Βουλής προβλέπει ότι οι φορείς είναι μέχρι 10 και η σύνθεση του καταλόγου των προσκεκλημένων γίνεται σε συνεννόηση, με τους εκπροσώπους των Κομμάτων, τους Εισηγητές και τους Ειδικούς Αγορητές. Τελικά, έτσι διευρύνεται ο κατάλογος, αλλά δεν μπορεί από τους 10 να πηγαίνουμε στους 20 ή να προτείνονται 37 και να πηγαίνουμε στους 20 ! Θα πάμε στους 14 – 15. Σας πληροφορώ, λοιπόν, ότι γι’ αυτόν το λόγο γίνεται. Είτε το προτείνει η Κυβέρνηση, είτε το προτείνουν κάποιοι από τους Βουλευτές, ο συγκεκριμένος Κανονισμός και ο συγκεκριμένος αριθμός, σας υπενθυμίζω, ότι έχει ψηφιστεί από την προηγούμενη σύνθεση της Βουλής, επί προεδρίας του κ. Βούτση και από το δικό σας το Κόμμα και είναι απόφαση της Διάσκεψης των Προέδρων να ακολουθείται αυτή η πρακτική και αυτή η τακτική, για να είναι οργανωμένη η συζήτηση. Εγώ, λοιπόν, έχω υποχρέωση και καθήκον να διευθύνω τη συζήτηση και να τηρώ τον Κανονισμό.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Οι ομοσπονδίες, χωρίς καμία εξαίρεση, να κληθούν όλες. Δεν είναι δυνατόν να συζητάμε για ένα αθλητικό νομοσχέδιο και να απουσιάζει η χειροσφαίριση και η αντισφαίριση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κατάλαβα τι λέτε, κ. Κωνσταντόπουλε. Να ξανασυζητήσουμε το νομοσχέδιο όλο, από την αρχή. Να γίνει όλη η διαβούλευση, να τους καλέσουμε όλους, να είναι όλοι εδώ, να συζητάμε 15 μέρες !

Διαβάζω τον κατάλογο των φορέων, που θα προσκληθούν. Ο Σύλλογος Ελλήνων Παραολυμπιονικών, ο Σύλλογος Ελλήνων Ολυμπιονικών, η Ελληνική Ολυμπιακή Επιτροπή, η Ελληνική Παραολυμπιακή Επιτροπή, ο Πανελλήνιος Σύνδεσμος Αμειβομένων Ποδοσφαιριστών, η Super League 1, ο Σύνδεσμος Ελλήνων Γυμναστικών Αθλητικών Σωματείων, η Ελληνική Ομοσπονδία Καλαθοσφαίρισης, ο Αθλητικός Εισαγγελέας, ο Σύλλογος Εργαζομένων στη Γενική Γραμματεία Αθλητισμού, ο Σύλλογος Σωματείων Ελλήνων Καλαθοσφαιριστών με αμαξίδια, η ΕΣΑΚΕ, η Ελληνική Ομοσπονδία Κωφών, ο Σύνδεσμος Ανάπτυξης Ποδοσφαίρου για Άτομα με Ακρωτηριασμό, η Τεχνική Επιτροπή για την Επεξεργασία του Εθνικού Σχεδίου Δράσης για τα Δικαιώματα των Ατόμων με Αναπηρία και η Πανελλήνια Ομοσπονδία Προπονητών Αθλημάτων.

Σας το διάβασα όλα αναλυτικά.

Ο κύριος Πασχαλίδης έχει τον λόγο για πέντε λεπτά.

**ΙΩΑΝΝΗΣ ΠΑΣΧΑΛΙΔΗΣ:** Με το υπό συζήτηση νομοσχέδιο, εισάγονται μεταρρυθμίσεις, που στόχο έχουν να οδηγήσουν τον ελληνικό αθλητισμό σε μια νέα εποχή, απαλλαγμένο από τις σημερινές παθογένειες. Οι κυριότερες αλλαγές αφορούν τον τρόπο διοίκησης των αθλητικών ομοσπονδιών, καθώς μπαίνει τέλος στους αιώνιους προέδρους και ορίζεται νέο πλαίσιο λειτουργίας των σωματείων, με στόχο να εκλείψουν οι σύλλογοι- σφραγίδες, αλλά και το νέο πλαίσιο που αφορά τις σχολές προπονητών. Με γνώμονα, πλέον, τη διαφάνεια θα αναδεικνύονται οι νέες διοικήσεις των αθλητικών ομοσπονδιών, στις οποίες θα μπορούν να συμμετάσχουν και οι παλαιοί Ολυμπιονίκες. Πολύ σημαντική και η διάταξη, που προβλέπει, ότι στις εκλογές σωματείων, ενώσεων, ομοσπονδιών, απαγορεύεται η δια πληρεξουσίου συμμετοχή, ενώ της εφορευτικής επιτροπής θα προΐσταται δικηγόρος, ως δικαστικός αντιπρόσωπος. Επιπλέον, ο εκλογικός κατάλογος για ενώσεις και ομοσπονδίες θα περιλαμβάνει, αποκλειστικά και μόνο, σωματεία με ειδική αθλητική αναγνώριση, εγγεγραμμένα στο Μητρώο της Γενικής Γραμματείας Αθλητισμού και με ενεργή συμμετοχή στις επίσημες διοργανώσεις, την τελευταία διετία.

Ακόμη, το παρόν νομοσχέδιο προβλέπει, ότι εν ενεργεία αθλητές θα μπορούν να ασκούν, παράλληλα, προπονητική δραστηριότητα, αρκεί να είναι κάτοχοι άδειας άσκησης επαγγέλματος προπονητή, σύμφωνα με τα όσα νομίμως ισχύουν, ενώ εξακολουθεί να μην επιτρέπεται η δυνατότητα ενός αθλητή να είναι προπονητής, στην ίδια ή σε άλλη ομάδα της ίδιας κατηγορίας. Εισάγεται, επίσης και η έννοια του εκπαιδευτή των αθλημάτων της σκοποβολής και τοξοβολίας, προκειμένου να παρέχεται η δυνατότητα, αποκλειστικά, σε ερασιτεχνικά σωματεία να αναθέτουν την εκπαίδευση των ανήλικων αθλητών τους, σε συγκεκριμένο ατομικό άθλημα ή κλάδο άθλησης, σε εκπαιδευτές, με σύμβαση απασχόλησης, άνευ ανταλλάγματος, οι οποίοι τυγχάνουν να είναι έμπειροι αθλητές και οι οποίοι θα είναι κάτοχοι αντίστοιχου τίτλου εκπαιδευτή της οικείας αθλητικής ομοσπονδίας.

Ιδιαίτερης αναφοράς χρήζει και η διάταξη, που προβλέπει τη χορήγηση παροχών για εξαιρετικές αγωνιστικές διακρίσεις και σε αρτιμελείς αθλητές συνοδούς, που αγωνίζονται, νομίμως, με βάση τους διεθνείς κανονισμούς εκάστοτε αθλήματος, σε αγώνες ατόμων με αναπηρίες. Άλλωστε, σε συμμόρφωση με τον Παγκόσμιο Οργανισμό Αντιντόπινγκ, επιτυγχάνεται η πλήρης ανεξαρτησία των ελέγχων ντόπινγκ από τις αθλητικές ομοσπονδίες, οι οποίες δεν θα επωμίζονται, πλέον, το ετήσιο κόστος, το οποίο αναλαμβάνει ο Εθνικός Οργανισμός Αντιντόπινγκ, έτσι ώστε να είναι σε θέση να προγραμματίζει και να υλοποιεί, ανεξάρτητα και ολοκληρωμένα, τον έλεγχο ντόπινγκ, στα ερασιτεχνικά αθλήματα.

Εξίσου σημαντική και η σύσταση της Εθνικής Πλατφόρμας, όπως προβλέπεται από το άρθρο 13 της Σύμβασης Macolin, η οποία είναι αρμόδια για τη συλλογή πληροφοριών, ενάντια στη χειραγώγηση των αθλητικών αγώνων και διαβίβαση αυτών στις αρμόδιες αρχές και οργανισμούς, για το συντονισμό των δράσεων ενάντια στη χειραγώγηση των αθλητικών αγώνων.

Τελειώνοντας, θα ήθελα να σημειώσω, ότι το εν λόγω νομοσχέδιο έτυχε θερμής υποδοχής, από τη συντριπτική πλειοψηφία των Ελλήνων αθλητών και παραγόντων του ελληνικού αθλητισμού, επιβεβαιώνοντας ότι η αθλητική μεταρρύθμιση, που επιδιώκει η Κυβέρνηση και ο κ. Αυγενάκης, είναι πράγματι στη σωστή τροχιά και πρόκειται να φέρει τον ελληνικό αθλητισμό στη θέση, που του αξίζει. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Το υπό επεξεργασία νομοσχέδιο, το οποίο συγκέντρωσε το ενδιαφέρον σύσσωμης της αθλητικής κοινότητας, κατά τη διάρκεια της δημόσιας διαβούλευσης, προσθέτει ένα ακόμα σημαντικό κεφάλαιο ριζικής μεταρρύθμισης και αναβάθμισης του αθλητισμού, στη χώρα μας. Αναδεικνύουμε τα πολλαπλά οφέλη της οργανωμένης αθλητικής δραστηριότητας, με τρόπο συνολικό και θεσμικά αδιάτρητο και ποιοτικά διασφαλισμένο. Δεν αρκούμαστε σε αποσπασματικές ρυθμίσεις και μπαλώματα, αλλά παρεμβαίνουμε, ουσιαστικά, σε μια σειρά ζητημάτων, που, εδώ και πολλά χρόνια, κρατούν εγκλωβισμένες και δέσμιες τις υγιείς και δημιουργικές δυνάμεις των ανθρώπων του αθλητισμού. Εν ολίγοις, θέτουμε τέλος σε συντεχνιακά συμφέροντα, σπάμε τα προσωπικά φέουδα και καταργούμε τα συνδικαλιστικά στεγανά. Βάζουμε, επιτέλους, ένα νοικοκύρεμα και μια τάξη, σε ένα θολό τοπίο, χωρίς θεσμικές εξασφαλίσεις, το οποίο επέτρεπε να γιγαντώνονται στρεβλές αντιλήψεις ιδιοκτησιακού καθεστώτος για τις αθλητικές ενώσεις και τα σωματεία.

 Αφουγκραζόμενοι αυτό το πάγιο και διαχρονικό αίτημα του χώρου, το οποίο, όμως, αντιμετωπιζόταν, ως σήμερα, με φοβικότητα και δισταγμό, καταστρώνουμε το νέο πλαίσιο αρχαιρεσιών των αθλητικών φορέων, με τον καθορισμό των κωλυμάτων και των περιορισμών συμμετοχής στη διοίκηση. Ακόμα, τροποποιούνται και συμπληρώνονται οι διατάξεις για τη διαδικασία με την οποία διεξάγονται οι γενικές συνελεύσεις τους. Οι ρυθμίσεις αυτές, σε συνδυασμό με το ήδη ψηφισθέν νομοσχέδιο, για τον περιορισμό των θητειών και τα όρια ηλικίας για τα Δ.Σ. των αθλητικών ομοσπονδιών, δημιουργούν ένα στέρεο θεσμικό πλαίσιο, το οποίο παρέχει τη δυνατότητα ανανέωσης των διοικήσεων, με τη συμμετοχή νέων ανθρώπων, με καινοφανείς αντιλήψεις, οραματικό ρεαλισμό και μεταρρυθμιστική πνοή, που επιθυμούν, πραγματικά, να αφιερωθούν, ψυχή τε και σώματι, στην προώθηση των ιδεωδών του αθλητισμού. Άλλωστε, ο ελληνικός αθλητισμός διαχρονικά ήταν οι άνθρωποί του, οι νέοι και οι νέες, οι οποίοι, σε συνδυασμό με την εμπειρία παλαιότερων αθλητών και προπονητών, μετρούσαν αναρίθμητες επιτυχίες, σε όλο το φάσμα των αθλημάτων.

Με το παρόν νομοσχέδιο, ο ελληνικός αθλητισμός, όχι μόνο νοικοκυρεύεται, αλλά, στην κυριολεξία, γυρίζει σελίδα. Μέσα από διαδικασίες, οι οποίες διασφαλίζουν τη διαφάνεια, την αμεροληψία και τη συμμετοχικότητα. Σταματάμε το αστείο της εξ αποστάσεως ψηφοφορίας, μέσω εξουσιοδοτήσεων. Πρακτική, που δεν υιοθετείται, πουθενά και σε καμία διαδικασία. Δικαίωμα συμμετοχής στις αρχαιρεσίες θα έχουν μόνο οι νόμιμοι αθλητικοί φορείς, που έχουν ενεργή αθλητική δραστηριότητα και είναι καταχωρημένοι στο Μητρώο της Γενικής Γραμματείας Αθλητισμού. Οι τομές, όμως, που εισάγει το παρόν νομοσχέδιο, επεκτείνονται και στην ισχυρή εκπροσώπηση του Παραολυμπιακού κινήματος, τον εκσυγχρονισμό του καθεστώτος των προπονητών και των διακριθέντων μαθητών, την αντιμετώπιση των χειραγωγημένων αγώνων, αλλά και τις άδειες λειτουργίας των αθλητικών εγκαταστάσεων.

Το αποτύπωμα του νομοσχεδίου είναι αναμφίβολα πλατύ, αγγίζοντας χρόνιες παθογένειες, στο χώρο του ελληνικού αθλητισμού. Είναι σαφές ότι τόσο, κατά την επεξεργασία των διατάξεων στην Επιτροπή, όσο και κατά τη συζήτηση του νομοσχεδίου στην Ολομέλεια, θα αναδειχθούν όλες οι θετικές πτυχές, που θα αλλάξουν τα κακώς κείμενα και θα απελευθερώσουν το πολύτιμο ανθρώπινο κεφάλαιο, που διαθέτουμε.

Είναι χρέος μας να στηρίξουμε τους αθλητές, τους προπονητές, τα παιδιά μας, που ασχολούνται με τον αθλητισμό και όλους τους εμπλεκόμενους φορείς, με κάθε δυνατό τρόπο. Οι διαχρονικές αξίες και αρχές, που προάγει, διαχρονικά, ο αθλητισμός, πρέπει να προστατευθούν και να θωρακιστούν, ενάντια σε ιδιοτελή και αλλότρια συμφέροντα. Σας ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κύριο Μπαραλιάκο. Το λόγο έχει η κυρία Ασημακοπούλου, για πέντε λεπτά. Ο κύριος Κρητικός, τελευταίος ομιλητής και κλείνει ο κατάλογος των Βουλευτών ομιλητών. Ολοκληρώνεται και η συνεδρίαση μας. Να πω ότι ο κύριος Κωτσός, που είχε εγγραφεί, ζήτησε και θα μιλήσει πρώτος στην επόμενη συνεδρίαση, στην επί των άρθρων συζήτηση, πρώτος από τους Βουλευτές. Κυρία Ασημακοπούλου, έχετε το λόγο.

 **ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, όταν αναφερόμαστε σε οτιδήποτε έχει να κάνει με τον αθλητισμό, δεν πρέπει να λησμονούμε ποτέ ότι πρόκειται για ένα χώρο πραγματικής διαπαιδαγώγησης, που βρίσκεται στον αντίποδα της αναποτελεσματικής αδράνειας και των εύκολων λύσεων.

Δυστυχώς, όμως, στις μέρες μας, η εμπορευματοποίηση του αθλητισμού έχει επιφέρει σημαντικές αλλοιώσεις στο πνεύμα του. Ειδικότερα, ενώ θα έπρεπε να διαπνέεται από την ευγενή άμιλλα, το οικονομικό δέλεαρ - πολλές φορές - είναι τέτοιο, που ωθεί τους αθλητές στην υιοθέτηση πρακτικών αθέμιτων, με απώτερο σκοπό, τη νίκη. Δεν πρέπει, παρ’ όλα αυτά, να ξεχνάμε ότι η απαρέγκλιτη εφαρμογή των νόμων λειτουργεί αποτρεπτικά προς οποιαδήποτε παρεκτροπή. Διότι το στοιχείο, που πρέπει να διαπνέει τον αθλητισμό - εν γένει - αλλά και τους αθλητικούς φορείς, τις επιτροπές και τα λοιπά, είναι η αξιοπιστία και το ορθό αθλητικό πνεύμα. Η διαφάνεια και η προσπάθεια παρεμπόδισης κάθε άνομης δραστηριότητας είναι κεφαλαιώδους σημασίας. Γι’ αυτό είναι αναγκαίος ο αυστηρός έλεγχος.

Δυστυχώς, στο παρόν σχέδιο νόμου, βλέπουμε, κατά την προσφιλή σας συνήθεια, «φωτογραφικές» διατάξεις, βλέπουμε διορισμένους, με αποφάσεις του αρμόδιου για τον Αθλητισμό Υπουργό. Ας μη μιλήσουμε και για τις περιπτώσεις ταξιδιών διαμονής και διατροφής μελών Επιτροπών, για τα οποία, βεβαίως, δεν ορίζεται ανώτατο όριο. Θα αναφερθούμε, εξάλλου, ενδελεχώς, σε όλα αυτά στις επόμενες συζητήσεις της Επιτροπής.

 Παρατηρούμε, επίσης, ότι στις τροποποιήσεις των διατάξεων για τον ερασιτεχνικό και επαγγελματικό αθλητισμό την ένταξη των λογιστών στις εξαιρέσεις του ν. 2190/1994, σχετικά με τις προσλήψεις. Προφανώς, για να «βολευτούν» και μερικοί ακόμη, εξάλλου, ποτέ δεν είναι αρκετοί.

Κάτι που είναι εξαιρετικά κρίσιμο, ως προς τις παροχές σε διακρινόμενους αθλητές- και θέλουμε να το τονίσουμε, ήδη, από σήμερα - είναι ότι οι διακριθέντες θα πρέπει να ορίζεται ότι θα εισάγονται σε σχολή σχετική με τον τομέα διάκρισής τους, ήτοι τον αθλητισμό. Όχι σε οποιαδήποτε άσχετη σχολή, διότι, με τον τρόπο αυτόν, χάνεται και η ουσία της επιβράβευσης.

Κάτι, επίσης, που μας δημιουργεί αλγεινή εντύπωση είναι η ίδρυση Περιοδικών Σχολών Προπονητών, με απόφαση της Γενικής Γραμματείας Αθλητισμού. Δεν μπορούμε να κατανοήσουμε για ποιον λόγο υποβιβάζει τη Σχολή Επιστήμης Φυσικής Αγωγής και Αθλητισμού, με αυτόν τον τρόπο, καθώς, θα έπρεπε να ήταν μόνο εκείνη, από την οποία θα αποφοιτούσαν οι προπονητές. Η προώθηση της αξίας του αθλητικού πνεύματος και η επιδίωξη επιτυχιών, που να βασίζονται καθαρά και μόνο στην προσωπική προσπάθεια μπορούν και πρέπει να ενισχυθούν.

Μεταξύ άλλων, ως προς την Ελληνική Ολυμπιακή Επιτροπή, η οποία αλλάζει κομμάτια του Καταστατικού της, εκείνο που θέλουμε να επισημάνουμε και με το οποίο διαφωνούμε, είναι ότι θα μπορεί εκείνη να συνάπτει συνεργασίες με Μη Κυβερνητικούς Οργανισμούς. Είναι σαφές αίτημά μας και στα δύο εμβλήματα να υπάρχει ο σταυρός, το σύμβολο της πίστης και της Ορθοδοξίας μας πρέπει να έχει δεσπόζουσα θέση και αυτό είναι αδιαπραγμάτευτο.

Είναι, επίσης σύνηθες πια, να βλέπουμε την παροχή υπερβολικών εξουσιών στον εκάστοτε Υπουργό και στο παρόν, στις εξουσιοδοτικές διατάξεις, επιβεβαιώνεται αυτή η πρακτική. Κάποια στιγμή, αυτό πρέπει να μετριαστεί, γιατί οι υπερεξουσίες, συνήθως, έχουν τα αντίθετα αποτελέσματα. Οι ανάγκες του αθλητισμού είναι πολλές.

Όσον αφορά τις διατάξεις, που αναφέρονται στα Άτομα με Ειδικές Ανάγκες, θα λέγαμε ότι περισσότερο εξυπηρετούν άλλα συμφέροντα και δυστυχώς, όχι το δικό τους. Θα πρέπει να θεωρείται αυτονόητο ότι οι αθλητές με αναπηρίες θα αντιμετωπίζονται ισότιμα με κάθε άλλον αθλητή, γιατί όλοι έχουν δικαίωμα στον αθλητισμό, που αποτελεί ξεκάθαρα ένα κοινωνικό αγαθό, χωρίς περιορισμούς. Και δυστυχώς, σ ΄αυτό το κομμάτι, είμαστε ακόμη πολύ πίσω. Αυτό φαίνεται και από τη γενικότερη συμπεριφορά, όπως για παράδειγμα, από τον τρόπο, που παρκάρει κάποιος, πάνω σε μια ράμπα για αμαξίδια ή όπως στα γήπεδα ή και οι χώροι εστίασης, δεν είναι προσβάσιμα για κάποιον με αναπηρία. Η προσβασιμότητα σε κάποιον χώρο για τους ανθρώπους με αναπηρία είναι κάτι πάρα πολύ σημαντικό, για την καθημερινή τους ζωή. Όταν ένας τυφλός ή ένας άνθρωπος με αμαξίδιο δεν μπορεί να προσεγγίσει το χώρο, στον οποίο θέλει να πάει, αυτομάτως, μένει έξω από πολλά καθημερινά και αυτονόητα για τους υπόλοιπους πράγματα. Αυτά είναι εξαιρετικά σημαντικά ζητήματα και δεν πρέπει να τα παραβλέπουμε.

Εμείς, στην Ελληνική Λύση, πιστεύουμε, ότι δεν είναι μόνο ο αθλητής, που ωφελείται, από τον αθλητισμό, μα και ο ίδιος ο αθλητισμός ωφελείται από έναν καλό αθλητή. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, την κυρία Ασημακοπούλου.

Να πω ότι θα προσκαλέσουμε την και η Εθνική Αρχή Διαφάνειας να μιλήσει στη συνεδρίαση με τους εξωκοινοβουλευτικούς.

Το λόγο έχει ο κ. Κρητικός.

**ΝΕΟΚΛΗΣ ΚΡΗΤΙΚΟΣ**: Δεν είναι νέα τάξη πραγμάτων ούτε έχετε δεμένα τα χέρια. Είναι μια συντονισμένη, για πρώτη φορά, προσπάθεια αθλητικής μεταρρύθμισης, που εξελίσσεται, βήμα - βήμα, και προχωράμε βάσει ενός σχεδίου. Και αυτό φαίνεται ξεκάθαρα, γιατί δίνεται βάση στο όλο νομοσχέδιο, στους αθλητές και στις αθλήτριες. Αυτούς που έχουν πραγματικά ιδρώσει τη φανέλα, όπως ο κύριος, που κάθεται δίπλα σας.

Προχωράμε σ’ αυτή τη διαδικασία. Δεν ανακαλύψαμε ξαφνικά την Αμερική. Ο λόγος για το «πάπλωμα», όπως έχουμε πει όλοι, είναι για τις ισόβιες διοικήσεις και αθλητικές ομοσπονδίες και για τους ισοβίους παράγοντες. Επιτέλους, ακόμα και η Μπαρτσελόνα έχει βαρεθεί το πάσινγκ γκέιμ. Ο Μέσι θέλει να φύγει. Πρέπει να κάνουμε διαφορετικά πράγματα. Διάβασα, πολύ προσεκτικά, τη συνέντευξή σας. Δεν έχουμε έρθει εδώ, για να είμαστε ευχάριστοι. Έχουμε έρθει εδώ, για να είμαστε χρήσιμοι.

Πιστεύω, λοιπόν, ότι στο τέλος αυτής της διαδρομής, ο κόσμος θα είναι περισσότερο χαρούμενος και δικαιωμένος και πιστεύω ότι η χώρα μας θα δει κάτι διαφορετικό από αυτήν την Κυβέρνηση. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε πολύ τον κύριο Κρητικό και για την σύντομη διάρκεια της τοποθέτησής του.

Να αναφέρω ότι είναι 16 οι φορείς. Έγινε παρέκκλιση. Θα ανακοινώσω, λοιπόν, ξανά τους φορείς. Ο Σύλλογος Ελλήνων Ολυμπιονικών, ο Σύλλογος Ελλήνων Παραολυμπιονικών, η Ελληνική Ολυμπιακή Επιτροπή, η Ελληνική Παραολυμπιακή Επιτροπή, ο Πανελλήνιος Σύνδεσμος Αμειβομένων Ποδοσφαιριστών, η Super League 1, ο Σύνδεσμος Ελληνικών Γυμναστικών Αθλητικών Σωματείων, η Ελληνική Ομοσπονδία Καλαθοσφαίρισης, ο Αθλητικός Εισαγγελέας, ο Σύλλογος Εργαζομένων Γενικής Γραμματείας Αθλητισμού, ο Σύλλογος Σωματείων Ελλήνων Καλαθοσφαιριστών με αμαξίδια, η ΕΣΑΚΕ, ο Σύνδεσμος Ανάπτυξης Ποδοσφαίρου για άτομα με ακρωτηριασμό, η Τεχνική Επιτροπή για την Επεξεργασία του Εθνικού Σχεδίου Δράσης για τα Δικαιώματα των Ατόμων με Αναπηρία, η Πανελλήνια Ομοσπονδία Προπονητών Αθλημάτων και η Εθνική Αρχή Διαφάνειας.

Ολοκληρώθηκε η συνεδρίαση. Τη Δευτέρα στις 11:00΄ είναι οι εξωκοινοβουλευτικοί φορείς. Συνεδρίαση για τους φορείς, με τηλεδιάσκεψη στην Αίθουσα της Γερουσίας και στις 14:00΄ θα πραγματοποιηθεί η επί των άρθρων συζήτηση, πάλι με τηλεδιάσκεψη. Σας ευχαριστώ πολύ.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Καρασμάνης Γεώργιος, Κρητικός Νεοκλής, Δούνια Παναγιώτα (Νόνη), Οικονόμου Βασίλειος, Καππάτος Παναγής, Κουτσούμπας Ανδρέας, Αμυράς Γεώργιος, Κωτσός Γεώργιος, Μπαραλιάκος Ξενοφών (Φώντας), Πασχαλίδης Ιωάννης, Κυρανάκης Κωνσταντίνος, Σκόνδρα Ασημίνα, Παππάς Ιωάννης, Στύλιος Γεώργιος, Κώτσηρας Γεώργιος, Παπαδόπουλος Μιχαήλ, Ξανθόπουλος Θεόφιλος, Μάρκου Κωνσταντίνος, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Παφίλης Αθανάσιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος και Σακοράφα Σοφία.

Τέλος και περί ώρα 13:30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**